
FORORD 


NAAR  jeg  har  forsøgt  at  samle  Notitserne  over  mine  Op- 
levelser under  Angrebene  paa  Port  Arthur  og  den  paa- 
følgende Belejring,  er  det  fordi  jeg  tror  overfor  Offentlig- 
heden at  kunne  kaste  hidtil  mindre  paaagtede  Strejflys  over 
vigtige  Episoder  af  den  store  Katastrofe. 

Ikke  saaledes  at  forstaa,  at  jeg  vil  besvære  med  mange 
Tal  eller  tekniske  Udtryk,  ejheller  at  jeg  vil  vade  i  Blod. 
Jeg  vil  holde  mig  til  en  objektiv  Fremstilling  af,  hvad  jeg 
selv  har  set  og  hørt  i  Port  Arthurs  forfærdelige  Sommer 
1904,  og  i  alt  væsentligt  indenfor  Tidsrummet  27de  April 
og  17de  November. 

Jeg  var  i  min  Stilling  som  Lodskaptajn,  da  det  første 
Angreb  fandt  Sted  Natten  mellem  d.  8de  og  9de  Februar. 
Jeg  maatte  derefter  bringe  endel  Handelsdampere  i  Sik- 
kerhed til  neutrale  Havne,  saaledes  at  jeg  først  senere 
blev  knyttet  nærmere  til  Fæstningen  og  dens  Forsvar. 

Særlig  blev  jeg  tilsidst  udvalgt  til  at  gøre  de  natlige 
Blokadebrud  gennem  de  japanske  Linier  for  gennem  de 
ud-  og  indsmuglede  Depecher  at  bringe  den  indesluttede 
Fæstning  i  Forbindelse  med  Omverdenen.  Disse  Ture  gik 
over  Petchilibugten  til  den  neutrale  kinesiske  Kyst  om- 
kring Tschifu.  Og  inden  Solopgang  maatte  jeg  atter  være 
tilbage  fra  Fredens  Kyst  og  ved  Ufredens. 

En  Ferie  har  nu  efter  Krigen  nødtørftigt  givet  mig  Tid 


til  at  resumere  mit  Materiale.  Hr.  Cand.  mag.  J.  Hoeck 
har  været  mig  behjælpelig  med  Udvalget  og  Udarbejdelsen 
i  dette  Foraar.  Jeg  traf  Hr.  Hoeck  første  Gang  i  Port  Ar- 
thur umiddelbart  før  Krigens  Udbrud.  Han  vil  være  en 
Del  af  den  danske  Læseverden  bekendt  fra  en  Række 
Artikler  om  Østen,  særlig  fremkomne  i  „Berlingske  Ti- 
dende". Vi  havde  senere  Lejlighed  til  at  gøre  nærmere 
Bekendtskab  bl.  A.  paa  en  Rejse  fra  Shanghai  og  op  i 
Mantschuriet. 

Kjøbenhavn,  d.   1.  Juli   1906. 

A.  Rønberg 


Det,  som  har  gjort  mig  det  til  en  særlig  Glæde  at  følge 
Kaptajn  Rønbergs  Opfordring,  er  hans  principielle  Ønske 
om  kun  at  ville  gøre  et  Uddrag  af  det,  han  selv  har  set 
og  hørt.  Bogen  prætenderer  derfor  ikke  at  være  Krigs- 
historie, men  den  er  efter  min  Mening  et  interessant  Ud- 
sagn af  et  første  Haands  Vidne  til  en  Kamp,  som  Verden 
neppe  har  set  Mage  til  —  tilmed  afgiven  af  en  Mand,  som 
i  sin  Pligtopfyldelse  end  ikke  en  eneste  Gang  har  benyttet 
sig  af  et  tilsneget  Ophold  ved  den  neutrale  Kyst  til  at 
sende  en  Hilsen  til  sine  Nærmeste. 

Forst  da  han  efter  det  sidste  Blokadebrud  i  aaben  Baad 
og  Snestorm  meddelte  Offentligheden  en  knap  Beretning 
om  sin  eventyrlige  Undvigelse,  henledtes  Opmærksom- 
heden ogsaa  her  i  Europa  paa  den  kun  32-aarige  dansk- 
fødte Mand.  Og  de  djærve  Vestjyder,  hans  Landsmænd  i 
snevrere  Forstand,  var  glade  over,  at  hans  Vugge  havde 
staaet  i  deres  Kreds. 

J.  Hoeck 

FØRSTE  KAPITEL 

REJSEN  FRA  NIUSCHVANG  TIL  PORT  ARTHUR 


DEN  28.  April  var  jeg  færdig  til  at  rejse  videre  til  Port 
Arthur.  Ledsaget  af  min  Rejsefælle,  en  norsk  Maskin- 
mester, og  tre  Kinesere  af  mit  Følge  tog  jeg  de  tre  engel- 
ske Mil  op  ad  Liao'en  —  den  mægtige  Flod,  der  samler. en 
stor  Del  af  Mantschuriets  Strømme  i  sig,  før  den  bruser  ud 
i  Havet  —  til  den  lille  primitive  russiske  Station,  hvorfra 
Toget  skulde  afgaa  langs  den  Gren  af  den  russisk-sibirisk- 
mantschuriske  Bane,  som  ender  i  Port  Arthur  og  Dalny. 
Maskinmesteren  havde  tidligere  været  mig  behjælpelig  med 
at  føre  en  stor  engelsk  Damper,  „Foxton  Hall",  som  efter 
det  første  Bombardement  paa  Port  Arthur  var  bleven  for- 
ladt af  Mandskabet,  ud  derfra  og  ned  til  Shanghai  og  havde 
ved  den  Lejlighed  vist  megen  Koldblodighed.  Vi  skulde  nu 
tilbage  til  Port  Arthur  og  forsøge  at  faa  en  anden,  lige- 
ledes af  Mandskabet  forladt  Damper,  bort  fra  den  japanske 
Ild,  nemlig  den  norske  „Sentis". 

Af  Kineserne  var  den  ene  min  gamle  Boy  (Tjener),  som 
trofast  i  fem  Aar  havde  fulgt  mig  og  nu  i  dette  kritiske 
Øjeblik  heller  ikke  vilde  forlade  mig;  de  to  andre  var  So- 
mænd.  Endelig  var  Hr.  Hoeck  den  eneste  Europæer,  som 
fulgte  os  til  Stationen,  og  fra  hvem  jeg  der  tog  en  sidste 
hjertelig  Afsked. 

Udenfor  og  i  Toget  udfoldede  der  sig  et  uhyre  broget 

Kpisodt.T  fra   Port  Arthurs   Bclejrin>;  ■ 


Liv.  Det  vrimlede  med  Uniformer:  højtstaaende  Officerer, 
Militærlæger  og  Sygeplejersker,  Underofficerer  og  Menige, 
civile  Embedsmænd  i  militære  Uniformer,  græske  og  jødi- 
ske Købmænd,  som  havde  faaet  Lov  til  at  rejse  med  dette 
Tog  for  at  drive  Handel  med  Soldaterne,  fremdeles  indiske 
Politibetjente,  Kinesere  og  Koreanere  og  sandsynligvis  og- 
saa  forklædte  japanske  Spioner.  I  broget  Virvar  strømmede 
Folk  ud  og  ind  ad  Stationens  fedtede  Skænkestue.  Der 
stod  omkring  Disken  den  langskæggede  Oberst  Side  om 
Side  med  den  tungsindige  Menige,  der  var  kommen  lang- 
vejs fra  over  alle  Asiens  Stepper,  og  som  nu  for  sine  fat- 
tige Skillinger  styrkede  sig  ved  en  Vodka,  før  han  drog 
ind  i  Port  Arthur. 

Hr.  Hoeck,  som  dengang  endnu  ikke  var  saa  vant  til 
disse  livlige  Krigsbilleder,  var  stærkt  optagen  af  Alt,  hvad 
han  saa.  Han  fulgte  mig  saa  ind  i  den  saakaldte  Salonvogn, 
som  var  koblet  ind  i  Toget.  Kupeerne  var  overfyldte.  Folk 
sad  næsten  paa  Skødet  af  hinanden,  alt  var  snavset,  Atmo- 
sfæren var  ubeskrivelig  og  kvalmende.  Jeg  fik  mig  anbragt 
paa  en  Kasse  ved  Siden  af  Maskinmesteren  og  Kineserne 
stuvede  hen  i  et  Hjørne.  Ligesom  Toget  satte  sig  i  Be- 
vægelse sagde  jeg  Farvel  til  Hr.  Hoeck  og  misundte  ham: 
at  han,  ganske  vist  efter  først  at  skulle  tre  engelske  Mil 
gennem  fodhøjt  Støv  og  Snavs,  dog  snart  kunde  komme 
tilbage  til  Traktathavnsbyen,  faa  god  Mad  og  en  ordentlig 
Seng  at  sove  i. 

Jeg  indsaa,  at  for  os  vilde  Rejsen  blive  gyselig.  Humøret 
var  ikke  godt,  da  jeg  i  dette  blandede  Selskab  langsomt 
rullede  afsted  henover  de  rødlige,  træløse,  ørkenagtige 
Sletter. 

Maskinmesteren  og  jeg  talte  kun  faa  Ord  sammen,  og 
vi  blev  enige  om  begge  at  agere  saa  sorgløse  som  muligt, 
for  at  ikke  Kineserne  skulde  tro,  at  der  var  nogen  alvor- 


lig  Fare  ved  vor  Expedition;  thi  ellers  kunde  vi  risi- 
kere, at  de  benyttede  en  given  Lejlighed  til  at  stikke  af. 
Naar  vi  bare  først  var  ombord  paa  „Sentis",  skulde  nok 
Alt  gaa  godt. 

Under  disse  Betragtninger  mærkede  vi  ikke  strax,  at 
Toget  stadig  kørte  langsommere  og  tilsidst  holdt  stille. 

Vi  var  ved  den  lille  Station  Taschichao  (hvor  nogle 
Maaneder  senere  en  heftig  Fægtning  stod).  Kraftige  Kom- 
mandostemmer beordrede  os  Alle  til  at  stige  ud.  Vi  skulde 
skifte  og  fortsætte  Rejsen  med  et  andet  Tog.  Mens  jeg  til- 
saa  min  Bagages  Flytning,  lagde  jeg  Mærke  til  en  Gen- 
darmofficer, som  fixerede  mig  skarpt  og  fulgte  alle  mine 
Bevægelser.  Da  jeg  strax  var  paa  det  Rene  med,  at  jeg 
forekom  ham  mistænkelig,  tog  jeg  til  min  Haandtaske,  hvori 
jeg  havde  alle  mine  Papirer,  og  spurgte,  om  han  muligvis 
skulde  se  dem.  Dertil  sagde  han  Ja,  løb  dem  igennem  og 
sagde  saa:  Det  Tog,  De  skal  med,  kommer  vist  Kl.  Syv 
iaften.  Hvad  for  noget?  Fem  Timers  Ophold  paa  denne 
skrækkelige  Plads!  De  fem  Timer  blev  til  hele  13,  thi 
først  Kl.  3  om  Natten  kom  et  Tog  paa  23  Waggoner,  alle 
overfyldte  med  Soldater.  Der  var  i  det  en  Officersvogn, 
men  i  Nattens  Forvirring  fandt  vi  den  ikke.  Vi  tog  Plads 
i  en  Vogn,  hvor  jeg  kunde  have  min  lovlig  store  Bagage 
for  Øje.  Dette  at  komme  i  Toget  igen  var  dog  altid  en 
Afvexling  fra  at  sidde  uvirksom  og  fryse  paa  den  lille 
Stations  Perron.  Efterat  Soldaterne  havde  faaet  deres  Vand- 
dunke fyldte  for  at  kunne  tilberede  sig  The,  satte  Toget 
sig  igjen  i  Bevægelse. 

Ogsaa  denne  Kupé  var  lidet  hyggelig.  Luften  var  hed 
og  uren.  Særlig  galt  blev  det,  da  forst  Tillavningen  af 
The  begyndte.  Der  fandtes  nemlig  ingen  Kakkelovne,  men 
i  Hjørnerne  nogle  murede  Sten,  hvorfra  der  stak  et  Ror 
op  gjennem  et  af  de  højt  oppe  siddende  Vinduer.  Da  der 


i  et  saadant  Apparat  selvfølgelig  ikke  er  Spor  af  Træk, 
blev  Røgen  staaende  inde  i  Vognen,  stemmede  for  Brystet 
og  sved  i  Øjnene.  Det  lykkedes  mig  dog  at  faa  sovet  lidt. 
Da  jeg  vaagnede  igjen  var  mine  Kinesere  komne  i  livlig 
Snak  med  Soldaterne.  Saa  godt  de  kunde  udtrykke  sig  paa 
deres  skrækkelige  Pidgin-Russisk  fortalte  de  om  deres 
Oplevelser.  Soldaterne  spurgte  atter  og  atter,  hvem  jeg 
var,  men  Kineserne  var  deres  Instruxer  tro  om  ikke  at 
røbe  det.  Jeg  laa  med  lukkede  Øjne  og  hørte  paa  Konver- 
sationen, som  frembød  mange  pudsige  Momenter  og  snur- 
rige Misforstaaelser. 

Farten  gik  stadig  langsomt  videre  gjennem  det  trøstes- 
løse Landskab.  Meget  hyppigt  stansede  vi,  og  nogle 
Soldater  blev  sendte  forud  langs  Jernbanelinien,  naar 
Lokomotivføreren  mente  at  have  opdaget  noget  Mistænke- 
ligt, der  jo  muligvis  kunde  være  en  japansk  Helvedes- 
maskine. 

Kl.  To  om  Eftermiddagen  (den  29.)  stansede  vi  ved 
Stationen  Vafantien*).  Soldaterne  var  atter  ude  for  at  faa 
fyldt  alt,  hvad  der  kunde  holde  Vand,  og  jeg  løb  for  at  se, 
om  der  kunde  faas  ordentlig  Mad.  I  min  Glæde  over  at 
have  fundet  Alt,  hvad  man  under  saadanne  Forhold  kan 
forlange,  raabte  jeg  det  i  lang  Afstand  paa  Dansk  til  Ma- 
skinmesteren, som  stod  ved  Bagagen.  Dette  vakte  saa 
megen  Opmærksomhed,  at  en  Officer  spurgte,  hvor  jeg 
skulde  hen.  Til  Port  Arthur.  Jeg  hilste  og  pegede  paa  den 
Vogn,  i  hvilken  jeg  havde  siddet.  Officeren  hilste  ikke  igjen, 
men  kaldte  paa  tre  Gendarmer  og  sagde  kun  ganske  kort, 
idet  han  pegede  paa  vor  Vogn,  hvor  bl.  A.  Maskinmesteren 
saas:  Tag  det  Selskab  med  samt  deres  Bagage  ud  af  Wag- 
gonen. 

*  Vafantien  er  en  Mineby,  som  skylder  den  nu  afdode  danske  Ingeniør  Fritz  Pe- 
tersen sin  Tllværse,  eftersom  han  var  den  forste,  der  opdagede  de  derværende 
Kullejer  og  blev  den  ledende  i  deres  Udnyttelse.  Han  ligger  begravet  i  Niuschvang. 


Jeg  stod  som  lamslaaet.  Et  Øjeblik  efter  havde  jeg  dog 
saa  megen  Omtanke,  at  jeg  hentede  min  Haandtaske  for 
ved  Hjælp  af  mine  Papirer  at  bevise  min  Ret  til  at  komme 
ind  i  Port  Arthur.  Men  da  jeg  saa  mig  om  efter  den  paa- 
gjældende  Officer,  var  han  borte.  Al  min  Søgen  efter  ham 
var  forgæves.  Gendarmerne  var  imidlertid  blevne  færdige 
med  at  slænge  vor  Bagage  ned  paa  Perronen.  Mine  tre 
Kinesere  havde  de  grebet  i  Pisken  og  holdt  dem  fast,  for 
at  de  ikke  skulde  løbe  deres  Vej.  Paa  min  Forespørgsel 
om,  hvor  jeg  kunde  faa  fat  i  Officeren,  svarede  de  ikke 
med  et  Ord,  men  pegede  paa  en  lille  Bygning,  som  laa  et 
Stykke  fra  Stationen.  Endnu  før  jeg  var  naaet  derhen,  kørte 
Toget  videre. 

I  Bygningen  traf  jeg  ganske  vist  Officeren,  ifærd  med 
at  indtage  et  solidt  Maaltid.  Han  havde  —  saa  utroligt  det 
end  lyder  —  glemt  den  Ordre,  han  havde  givet  kort  ifor- 
vejen,  og  som  nu  havde  tilfølge,  at  jeg  blev  holdt  tilbage 
paa  en  Station,  endnu  langt  fra  Port  Arthur. 

Jeg  hilste,  og  han  svarede  med  at  proppe  Munden  fuld 
af  Mad  og  strække  Haanden  ud  efter  mine  Papirer.  Jeg 
stod  netop  og  tænkte  paa,  at  Ulykken  vilde  være  særlig 
stor,  ifald  det  skulde  vise  sig,  at  Manden  ikke  kunde  læse, 
da  han  sagde:  Til  Port  Arthur  kan  De  ikke  komme,  men 
jeg  kan  tillade  Dem  at  rejse  til  Dalny.  Jeg  blev  meget 
harmfuld  og  svarede,  at  jeg  vilde  og  skulde  til  Port  Ar- 
thur, og  jeg  havde  Intet  at  gjøre  i  Dalny.  Men  han  vilde 
maaske  tillade  mig  at  afsende  et  Telegram  til  Admiral 
Greve  ? 

Greve,  svarede  han,  er  ikke  mere  i  Port  Arthur,  han 
passerede  her  forbi  for  5  Dage  siden. 

Dette  var  en  ny  Ulykke.  Jeg  spurgte,  om  hvem  der  var 
blevet  hans  Afløser. 

Det  vidste  Officeren  ikke.  Men  hvis  jeg  vilde  spendere 

Penge,  vilde  han  telegrafere  til  Marineautoriteterne.  Da 
han  saa  var  færdig  med  at  spise  —  det  varede  vel  en 
halv  Snes  Minuter,  der  forekom  mig  som  Timer  —  gik  vi 
over  i  Stationsbygningen,  hvor  han  saa  efter  en  mindre 
Sums  Erlæggelse  afsendte  et  Telegram.  Det  sagde  han  da. 
Hvad  der  stod  deri,  til  hvem  det  var  stilet,  eller  om  det 
overhovedet  blev  afsendt,  ved  jeg  ikke.  Efterat  jeg  havde 
faaet  mine  arme  Kinesere  befriede  fra  Gendarmernes 
haarde  Greb,  stablede  vi  vor  Bagage  op  i  et  Hjørne  af 
Perronen  og  satte  os  nu  til  at  vente  paa,  at  der  skulde 
komme  Svar  fra  Port  Arthur. 

Dette,  at  Greve  var  rejst  gav  mig  forøvrigt  noget  at 
tænke  paa.  Jeg  havde  kort  før  min  Afrejse  til  Shanghai 
tilfældigvis  overværet  en  meget  pinlig  Scene,  ved  hvilken 
den  nu  afdøde  Admiral  Makaroff  (gaaet  ned  med  „Petro- 
pavlovsk"  d.  14.  April  1904)  forlob  sig  temlig  stærkt.  Den 
højt  fortjente  Overadmiral  har  forøvrigt  kort  efter  be- 
klaget sin  Andel  i  det  paagældende  Ordskifte,  men  noget 
Forlig  mellem  de  to  Admiraler  kom  ikke  istand.  Som  jeg 
senere  erfarede  rejste  Greve  med  den  sibiriske  Jærnbane 
til  St.  Petersborg,  efter  officielt  at  have  udbedt  sig  Afsked 
fra  Marinens  Tjeneste  i  Port  Arthur.  Da  han  kom  til  den 
russiske  Hovedstad,  var  Overadmiralen  imidlertid  allerede 
falden  paa  Ærens  Mark.  Greve  er  nu  Havneadmiral  i 
Vladivostok. 

Efterat  der  var  gaaet  nogle  Timer,  og  vi  fem  Tilbage- 
holdte havde  faaet  os  noget  daarlig  og  dyr  Mad,  bestaaende 
af  Kaalsuppe,  Brød  og  et  Glas  The,  der  kostede  18  Rubler 
for  os  fem,  gik  jeg  atter  til  Officerens  Bolig  for  at  høre 
om  Svar  fra  Port  Arthur.  „Ak  nej,  det  kan  De  først  vente 
engang  inat."  Jeg  var  jo  særlig  uheldig  stillet,  fordi  jeg  ikke 
vidste,  hvem  den  nye  Admiral  var;  det  var  maaske  en 
Mand,  som   slet   ikke  kendte  mig.   „Naar  venter  De  det 


næste  Tog  nordfra?",  spurgte  jeg.  „Jeg  venter  slet  ikke 
noget  Tog  foreløbigt,"  svarede  han  i  en  affejende  Tone. 
—  Jeg  gik  sammen  med  Maskinmesteren  til  Stationens 
lille  Buffet,  og  her  fortalte  Værten  os,  at  der  vilde  an- 
komme et  Tog  nordfra  om  en  Snes  Minuter,  det  havde 
allerede  passeret  den  nærmeste  Station.  Og  ganske  rigtigt, 
lidt  efter  var  det  der,  og  Officeren  viste  sig  ogsaa  strax 
efter  paa  Perronen. 

Jeg  spurgte  ham  atter,  om  der  ikke  var  kommet  Svar,  og 
tilføjede:  „De  maa  jo  kunne  se  af  mine  Papirer,  at  jeg 
ikke  kan  vente  længere,  hver  Time,  ja  hvert  Minut  er 
kostbart.  Lader  De  mig  ikke  rejse,  kan  De  i  hvert  Fald 
ikke  forbyde  mig  Tilbagerejsen  til  Niuschvang,  for  at  jeg 
der  kan  føre  Klage  over  Dem." 

Det  hjalp.  Officeren  begyndte  endog  at  gjore  Undskyld- 
ninger; han  var  eneste  Officer  paa  Stationen,  han  maatte 
passe  alting,  kunde  ikke  overkomme  det  altsammen  etc. 

Efter  nogen  fortsat  Samtale  tillod  han  saa  mig  at  rejse, 
men  ikke  mit  Følge.  Af  denne  Indrømmelse  forstod  jeg 
at  han  vilde  „smøres"  (have  Penge),  men  det  vilde  jeg 
dog  ikke  gaa  ind  paa.  Jeg  sagde:  Godt,  saa  rejser  jeg  alene 
og  sørger  i  Port  Arthur  for,  at  der  hurtigt  kommer  Rejse- 
tilladelse for  mine  Ledsagere.  Jeg  satte  Maskinmesteren 
ind  i  Situationen.  Officeren  stod  ved  Siden  af  og  erklæ- 
rede saa,  at  Mesteren  og  min  gamle  Boy  ogsaa  kunde  faa 
Lov  at  rejse  med,  derimod  ikke  de  to  kinesiske  Sømænd. 
For  ikke  at  faa  mere  Vrøvl,  gav  jeg  dem  i  en  Fart  deres 
Afregning  samt  Penge  til  deres  Tilbagerejse  til  Tschifu, 
hvor  de  hørte  hjemme.  Det  var  lige  i  yderste  Øjeblik,  thi 
Toget  var  allerede  begyndt  at  sætte  sig  i  Bevægelse. 


ANDET  KAPITEL 

GJENKOMSTEN  TIL  PORT  ARTHUR 


JEG  vaagnede  efter  en  længere  Søvn  ved  at  Toget  plud- 
selig holdt  stille.  Ved  Skæret  af  en  svagt  brændende 
Lampe  saa  jeg,  at  Klokken  var  3.  Det  var  altsaa  Nat 
endnu,  og  jeg  beredte  mig  netop  paa  at  sove  videre,  da 
Kupédøren  blev  reven  op,  og  en  Gendarm  i  en  ret  brøsig 
Tone  forlangte  at  faa  vore  Papirer  at  se.  Mens  jeg  i  Halv- 
mørket famlede  efter  min  Haandtaske,  spurgte  jeg  om 
Navnet  paa  den  Station,  hvor  vi  var. 

„Port  Arthur",  svarede  han  kort  og  strakte  Haanden 
ud  efter  Papirerne.  Han  gloede  paa  dem,  og  jeg  opdagede 
strax,  at  han  ikke  forstod  et  Muk  af  dem.  Han  spurgte  nem- 
lig om  Maskinmesterens  og  min  Boys  Papirer,  skønt  han 
allerede  ogsaa  holdt  dem  i  Haanden.  Gjort  opmærksom  her- 
paa  sagde  han  med  Vigtighed :  De  maa  blive  her  i  Toget 
indtil  Kl.  9  og  saa  henvende  Dem  paa  Politikontoret. 

Jeg  forsøgte  at  sove  igjen,  men  forgæves.  Tusinde  Tan- 
ker gjennemstrømmede  min  Hjerne.  Endelig  var  jeg  jo 
igjen  i  Kampens  By.  Mit  Hus  og  mit  Hjem  laa  ikke  mange 
Skridt  herfra.  Hvordan  vilde  jeg  finde  det?  Nu  vilde  jeg 
snart  faa  at  vide  alt  det,  som  var  sket,  mens  jeg  var  langt 
Syd  paa,  nede  langs  Kysten.  Hvor  mange  af  mine  Venner 
var  der  mon  endnu  tilbage  i  Port  Arthur?  Jeg  vidste,  at 
allerede  adskillige  var  faldne  paa  Ærens  Mark.  Med  „Pe- 

tropavlovsk"  gik  jo  saa  mange  ned  for  kun  fjorten  Dage 
siden  .... 

Jeg  saa  tilfældigt  ud  af  Kupévinduet  og  fik  Øje  paa  en 
Rickshaw*).  I  samme  Øjeblik  var  min  Beslutning  fattet.  Jeg 
vilde  ikke  blive  siddende  her,  fordi  en  dum  Gendarm  ikke 
kunde  begribe,  hvem  jeg  var.  Jeg  lod  min  Boy  hente  Rick- 
shaw-Kulien og  stable  min  Bagage  paa  det  lille  Køretøj. 
Og  mens  endnu  Alt  laa  i  den  dybeste  Søvn,  kørtes  den 
henimod  mit  Hjem,  først  et  Stykke  langs  den  store  Vest- 
bugt, hvor  Vejen  er  anlagt  ved  Foden  af  det  høje  Krams- 
fugle-Bjerg (Peropjolkaja  Gara),  som  forsaavidt  ligger  i 
Byens  Centrum  som  det  adskiller  den  nye  By  fra  den 
gamle. 

Saa  godt  det  lod  sig  gjøre,  saa  jeg  mig  om  i  det  svage 
Dagsskær,  som  netop  var  begyndt  at  kvæle  den  næsten 
tropisk  sorte  Nat.  Mit  første  Indtryk  var  den  største  For- 
undring, thi  Alt  forekom  mig  saa  fremmed,  og  dog  var  det 
saa  gammelkjendt. 

Mit  Blik  gled  først  henover  Vestbugten.  Det  var  netop 
Ebbe,  saa  Uddybningen  tegnede  sig  tydeligt  for  mig  — 
dette  kolossale  Arbejde,  som  jeg  i  fem  Aar  daglig  havde 
set  skride  frem  Fod  for  Fod.  Hele  denne  Virksomhed 
hvilede  nu,  og  i  det  allerede  udgravede  Bassin  laa  det 
meste  af  Port  Arthurs  Flaade,  hvis  Konturer  tegnede  sig 
mørkt  og  trist  mod  Himlen. 

Og  ved  at  se  op  ad  Kramsfuglebjærget,  forundredes  jeg 
ogsaa.  Thi  hvad  var  det  dog  for  et  Uhyre,  som  skimtedes 
øverst  deroppe?  Jeg  anede  strax,  at  det  var  et  nyt  Fort, 
og  det  varede  ikke  længe,  før  jeg  fik  denne  Tanke  be- 
kræftet. Thi  der  var  anlagt  Skinner  fra  Marinebassinet  op 
ad  Bjærget  —  for  at  føre  Kanoner  derop. 

Rickshaw'en  med  min  tunge  Bagage,  trukken  af  to  Ki- 

*   De  bekendte  tohjulede,  osterlandskc  Koretojer  trukne  af  en   Kuli. 

nesere,  knirkede  i  Sandet.  Ellers  var  Alt  stille.  Alt  aandede 
Hvile  og  Fred.  Jeg  havde  ondt  ved  at  tro,  at  jeg  netop 
selv  paa  disse  Steder  havde  oplevet  det  første  forskræk- 
kende, overraskende  og  overvældende  Angreb  og  senere 
endnu  frygteligere  Bombardementer.  Og  jeg  havde  van- 
skeligt ved  at  forestille  mig,  at  efter  al  menneskelig  Be- 
regning vilde  der  her  blive  udspillet  et  verdenshistorisk 
Drama,  saa  der  af  hele  den  opblomstrende  By  maaske  ikke 
blev  Sten  paa  Sten  tilbage  .... 

Nu  kom  vi  ind  i  den  gamle  By.  Og  hvor  forandret  var 
Alt  ogsaa  her!  Der  laa  Jernbaneskinner  i  Gaderne.  Og 
ved  at  se  nærmere  til  samledes  de  alle  i  et  enkelt  Par,  som 
endte  nede  ved  Marinebassinet,  medens  Forgreningerne 
førte  op  til  hver  sit  Bjerg  eller  Højdepunkt. 

Endelig  naaede  vi  til  mit  Hjem,  som  jeg  fandt  i  bedste 
Behold,  i  det  Ydre  ialfald.  Den  danske  Missionær  Chri- 
stiansen skulde  bo  der,  og  jeg  gav  mig  til  at  dundre  mæg- 
tigt paa  Døren,  for  at  faa  ham  vaagen.  Efter  noget  Besvær 
lykkedes  det. 

Jeg  forbigaar  den  Udvexling  af  Beretninger  eller  rettere 
den  evige  Krydsild  af  Spørgsmaal,  som  nu  fandt  Sted  mel- 
lem os,  medens  min  Boy  lavede  en  mægtig  Kop  Kaffe  og 
jeg  klædte  mig  om  for  at  være  parat  til  at  melde  mig  til 
Tjeneste  hos  Admiralen. 


TREDIE  KAPITEL 

TIL  TJENESTE  IGEN 


TIDLIGT  om  Formiddagen  gik  jeg  ned  til  den  ved  Marine- 
bassinet beliggende  Admiralsbolig  for  at  overrække  den 
mig  ubekendte  nye  Chef,  hvis  Navn,  som  jeg  havde  erfaret, 
var  Gregorovitch,  forskellige  Papirer,  deriblandt  Kvittering 
fra  den  engelske  Konsul  i  Shanghai,  angaaende  min  Afle- 
vering af  den  britiske  Damper  „Foxton  Hall".  Admiralen, 
der  tidligere  havde  været  Chef  paa  Panserskibet  „Tsatsare- 
vitch"*),  viste  sig  at  være  en  yderst  elskværdig  Mand,  der 
modtog  mig  med  stor  Hjertelighed  og  takkede  mig  for  mit 
Arbejde.  Efter  nogen  Samtale  om  Forretninger  kom  „Pe- 
tropavlovsk"s  Undergang  paa  Tale.  Admiralen  sagde,  at 
netop  under  de  nuværende  sørgelige  Forhold  kunde  ingen 
større  Ulykke  ramme  Rusland  end  Admiralskibets  Tab 
og  den  kommanderende  Admiral  Makaroffs  Død.  Han 
spurgtemig  derefter  ud  om,  hvad  Indtryk  Katastrofen  hav- 
de gjort  blandt  Europæerne  i  Kina,  samt  om  jeg  kjendte 
noget  til  den  offentlige  Menings  Dom  i  Europa  i  det 
Hele. 

Admiralen  meddelte  mig  dernæst,  at  den  norske  Damper 
„Sentis"  nu  var  sejlklar.  Den  laa  og  ventede  paa  mig,  for 

♦)  „Tsatsarevitch'*  er  den  russiske  Flaades  største  og  nyeste  Skib.  Det  tindes  af- 
hildet paa  Omslaget.  For  Øjeblikket  er  det  jo  efter  mange  Skæbnens  Omskif- 
telser igen  til  Tjeneste  i  Østersoen. 

at  jeg  med  den  kunde  bringe  de  endnu  i  Port  Arthur  væ- 
rende Kvinder  og  Børn  over  til  Tschifu. 

„Sentis"  laa  langt  oppe  i  Vestbugten,  og  da  jeg  endnu 
havde  forskellige  Ting  at  ordne,  indsaa  jeg,  at  det  vilde 
blive  for  sent  at  naa  derud  endnu  samme  Dag  og  tilbage 
inden  Mørkets  Frembrud.  Dette  sidste  var  i  givet  Tilfælde 
nemlig  strengt  nødvendigt,  da  Ingen  maa  færdes  paa  Ga- 
derne et  Kvarter  efter  Solnedgang.  Der  var  adskillige  Ex- 
empler  paa,  at  selv  Officerer  var  blevne  anholdte,  fordi  de 
ikke  vidste  eller  havde  glemt  Feltraabet.  Nogle  Civile  og 
Kineserne  var  strax  blevne  skudte  af  Patrouillerne,  fordi 
de  havde  overtraadt  Forbudet.  Langs  Marinebassinet  og 
paa  Vejen  til  mit  Hjem  traf  jeg  mange  Bekjendte,  af  hvilke 
de  fleste  betragtede  mig  med  yderst  forbavsede  Blikke. 
Jeg  fik  da  at  vide,  at  det  havde  været  et  almindeligt  ud- 
bredt Rygte,  at  jeg  var  bleven  fangen  af  Japanerne  og 
strax  klynget  op. 

Missionær  Christiansen,  Maskinmesteren  og  min  Boy, 
som  jeg  alle  fandt  samlede  i  mit  Hjem,  modtog  Efterret- 
ningen om  „Sentis "s  snarlige  Afgang  med  stor  Glæde. 
Missionæren  havde  længe  søgt  Skibslejlighed  til  Tschifu, 
hvor  hans  Forlovede  sad  og  ventede  paa,  at  han  skulde 
komme  over  og  holde  Bryllup  med  hende.  Min  Boy  blev 
sendt  ud  i  Byen  for  at  hverve  nogle  Kinesere,  som  mod 
at  gjøre  noget  Arbejde  ombord  kunde  faa  Lejlighed  til  at 
slippe  over  til  Tschifu.  Aftenen  gik  med  at  pakke  alt  mit 
Indbo  sammen  i  to  Stuer. 

Tidligt  den  næste  Morgen  begav  Maskinmesteren  og  jeg 
os  ombord  paa  „Sentis".  Bevares,  hvilket  Syn!  Efter  ikke 
at  have  været  gjort  ren  i  halvanden  Maaned  saa  Dampe- 
ren forfærdelig  ud.  Der  laa  tommetykt  Snavs  overalt.  Me- 
steren kom  op  fra  Maskinen  og  erklærede,  at  saavidt  han 
foreløbigt  kunde  se,  var  alt  Værktøj  stjaalet.  Vi  gik   ind  i 

Kahytten.  Her  saa  det  endnu  værre  ud.  Næsten  Alt 
var  slaaet  i  Stykker:  Borde,  Spejle  og  Skabe,  og  Skuf- 
fer var  opbrudte.  Alt,  hvad  Tyvene  havde  anset  for  uden 
Værdi  for  dem  havde  de  slængt  fra  sig  paa  Gulvet  eller 
ødelagt. 

Jeg  tog  straks  ind  til  Marinebassinet,  hvor  jeg  fik  udle- 
leveret det  nødvendige  Værktøj  og  forskellige  andre  Uten- 
silier, som  maatte  bruges  for  at  bringe  Skibet  i  Orden 
igjen.  Kommen  tilbage  til  „Sentis"  fandt  jeg  min  Boy  med 
et  helt  Mandskab  af  Kinesere,  som  tilbod  deres  Tjeneste 
paa  den  stillede  Betingelse. 

Efter  at  have  sat  dem  i  Arbejde,  tog  jeg  til  Admirals- 
boligen  for  at  aflægge  Rapport.  Admiralen  blev  naturligvis 
ærgerlig  og  sagde  kun:  Ja,  jeg  maa  jo  bede  Dem  gjøre 
Deres  Bedste  og  om  at  lade  mig  vide,  naar  De  mener  at 
kunne  være  færdig  til  at  sejle. 

For  at  Læserne  kan  danne  sig  et  Begreb  om  Port  Ar- 
thur og  det  sælsomme  Liv,  som  udfoldede  sig  der  umid- 
delbart før  og  under  Krigen,  vil  jeg  gærne  begaa  et  Sidespring 
i  Bogens  Plan,  men  forhaabentlig  til  Oplysning  for  Læserne. 

Jeg  vil  i  Fremstillingen  begynde  med  at  citere,  hvordan 
Hr.  Hoeck  efter  nogen  Tids  Ophold  saa  paa  Port  Arthur, 
(efter  en  Korrespondance,  han  d.  25.  Januar  1904,  14  Dage 
før  Krigens  Udbrud,  sendte  til  „Berlingske  Tidende").  Han 
giver  heri  et  bitterkoldt  Billede  af  hine  Dages  Vinter,  netop 
dengang,  vi  saas  første  Gang. 

Jeg  uddrager  heraf  Følgende: 

„Fygende  farer  Vinden  gennem  Port  Arthurs  Gader. 
Den  kommer  oppe  fra  Sibiriens  stivfrosne  Tundraer,  har 
suset  gennem  døde  Naaletræskove,  hvor  den  har  udaandet 
en  Verden  af  Kulde,  og  har  fejet  videre  over  gullige  Ør- 
kener, hvor  den  medtog  en  Sky  af  Støv,  der  danser  foran 


14 


som  en  levende  Mur  af  melagtigt  Sand.  Mange  Uger  igen- 
nem svæver  dette  Bjerg  af  Sand  usikkert  og  skælvende 
over  og  omkring  Byen;  de  fine  Korn  trænger  ind  i  hver 
Pore,  lægger  sig  i  hver  Fold  af  Tøjet,  pudrer  Ansigtet 
og  blinder  Øjet.  Og  stadig  gaar  Bjerget  i  Stykker,  Dele 
af  det  river  sig  løs,  farer  i  Spring  fra  Højene  ned  gennem 
de  smalle  Gader  og  synker  hjælpeløse  i  Petschilibugtens 
kolde,  barske  Bølger.  Men  bagfra  vokser  Sandbjerget  sig 
helt  igen,  thi  Ørkenen  er  uudtømmelig,  trods  dens  Nøgen- 
hed. 

Og  fyger  det  ikke  med  Sand,  blæser  det  med  Sne.  Ikke 
i  Fnugge  og  Flokke  som  hjemme,  men  lagvis,  skyvis. 
Ogsaa  Sneen  synes  at  komme  fra  Højene  omkring  Byen. 
Fortættet  til  kæmpemæssige  Lagener,  jager  den  i  vanvittig 
Fart  afsted  efter  Vindens  Luner,  kaster  sig  ned  og  har  i 
et  Nu  optaarnet  en  Drive,  der  atter  rejser  sig,  adsplittes 
og  har  ikke  blivende  Sted,  før  ogsaa  den  er  opslugt  af 
Havet,  blevet  til  Intet  i  dets  Nirvana. 

Dog,  Port  Arthur  har  ogsaa  vindstille  Dage.  Solen  skin- 
ner klar  og  kold  paa  de  tavse  Høje,  der  staar  Vagt  om 
Byen  og  den  travle  Rhed.  Det  fryser  20  Grader  Celsius, 
og  Røgen  stiger  lodret  op  fra  Fabrikernes  og  Dampskibenes 
Skorstene.  Ingen  Art  Kul  udvikler  saa  megen  og  saa  sort 
Røg  som  de  asiatiske,  særlig  de  japanske,  der  brænder  som 
Halm.  De  mørke  Søjler  staar  derfor  skarpt  og  længe  i  den 
klare  Luft,  indtil  de  endelig  flyder  sammen  under  den  blaa 
Himmel  til  en  dyster,  truende  Uvejrssky.  Den  svæver  just 
over  Marinens  mægtige  Lagre  af  røgfri  Wales-Kul.  Den 
Dag,  da  der  paa  Orlogsskibene  fyres  op  med  disse  sidste, 
da  tændes  samtidig  Krigsfakkelen,  og  de  store  Krydsere 
glider  saa  sporløst  som  muligt  over  Havene;  thi  ingen  Røg 
forraader  dem  paa  lang  Afstand. 

Paa  en  saadan  stille  Vinterdag  tager  Port  Arthur  sig 
ret  malerisk  ud.  Den  ejendommelige  By  spænder  over  et 
betydeligt  Areal,  men  de  enkelte  Dele  falder  fra  hverandre 
og  er  kun  forbundne  ved  Landeveje  af  meget  bakket  Art. 
Husene  ligger  spredte  Høj  op  og  Høj  ned,  undertiden  for- 
tættede i  smaa  Grupper,  undertiden  udstrakte  i  lange 
Linier." 

—  —  Saa  slem  Vinterkulden  er,  saa  sviende  heder 
Sommersolen.  Under  normale  Forhold  laa  vi  egentlig  i  en 
Art  Dvale,  mens  den  aarlige  store  Varmebølge  gæstede  os, 
Hr.  Hoeck,  der  har  skildret  de  bitre  Kuldedage  om  Vinteren, 
har  ogsaa,  ikke  langt  fra  mig  i  det  omringede  Port  Arthur, 
oplevet  de  hede  Sommerdage  langs  Petschiligolfen  i  1904. 
Han  noterer  som  Maximum  40  Grader  Celsius  i  Skyggen. 
Jeg  tror  at  kunne  notere  endnu  betydeligt  mere  —  endog 
op  til  44. 

Man  forestille  sig  nu  det  normale  Sommerliv  under  slige 
Forhold.  Det  er  simpelthen  af  den  Art,  at  noget  egentligt 
Sæsonliv  slet  ikke  existerer.  De,  som  har  Raad  til  det  og 
ikke  hindres  af  Forretninger,  flygter  selvfølgelig  til  Bade- 
stederne. De,  som  maa  blive,  er  i  Reglen  travle,  ikke 
elskede  jødiske  Købmænd  samt  fremdeles  de  russiske  Of- 
ficerer med  enkelte  Damer,  som  giver  Sommerens  Vædde- 
løb Form,  Fart,  Farve  og  Karakter. 

Det  kan  da  vel  hænde,  at  man  indgnider  en  Hest  med 
lovlig  stærkt  brændende  Stoffer,  og  at  man  hensynsløst 
sætter  en  Kineser  op  til  et  vildt  og  livsfarligt  Ridt  for  rigtigt 
at  faa  Nerverne  pirrede. 

Hoeck  siger  et  andet  Sted : 

„Det  bedste  Vue  over  Port  Arthur  har  man  fra  en  af 
Højene  udenom  Byen.  Man  ser  de  hvide  Huse  og  de  en- 
kelte Bykvarterer  spredte  til  alle  Sider,  tilsyneladende 
planløst  op  og  ned  ad  Aasene.  Hvad  der  navnlig  gor  Ind- 
trykket ejendommeligt,  er  den  næsten  fuldstændige  Mangel 
paa  Vegetation.  Et  Par  Dværgtræer,  der  raaber  til  hinanden 
udenfor  en  russisk  Embedsmands  Bolig,  bidrager  kun  til  at 
forhøje  Landskabets  triste,  trøstesløse,  rent  ud  ørkenagtige 
Karakter.  Man  spørger  sig  uvilkaarligt,  hvorledes  det  er 
gaaet  til,  at  Mennesker  har  fundet  paa  at  bygge  Boliger 
her,  spørger  sig,  hvad  det  er,  de  svære  Forter  skal  for- 
svare,  hvad   Skibene   vil   her  i    Havnen,    hvad    Toget    vil 

ude  i  det  øde  Landskab,  i  Tunneler  under  Klipperne  og 
videre  langs  stenede  Dale. 

Og  dog  —  Svaret  ligger  lige  for.  Her  er  et  af  de 
Punkter,  hvor  Russerne  efter  at  have  gennembrudt  det 
nordøstlige  Kina  naaede  ud  til  Stillehavet  og  fandt  en  stra- 
tegisk vigtig,  naturlig  Havn.  Til  alle  Tider  har  russisk  Po- 
litik gaaet  ud  paa  at  skaffe  sig  Luft  ud  mod  Havet.  Ende- 
punkterne for  den  store  sibiriske  Bane  er  for  den  nordlige 
Grens  Vedkommende  Vladivostok,  for  den  sydlige  Port 
Arthur  og  Dalny.  Ved  Harbin  forenes  de  to  Grene.  Rus- 
serne fandt  fortræffelige  Udskibningssteder  for  deres  Varer 
paa  Liaotung-Halvøens  sydligste  Del,  lagde  deres  tunge 
Haand  paa  Port  Arthurs  gamle,  skrøbelige,  kinesiske 
Legetøjsfæstninger  og  skrev  paa  Ruinerne;  j'y  suis,  et  j'y 
reste.'' 

■ Med  Henblik  paa  den  sidste  Sætning  vil  jeg  sige: 

jeg  troede  ved  Krigens  Udbrud  ogsaa  det  samme.  Jeg 
mente,  at  slige  store  Forpoststillinger  for  den  hvide  Kultur 
aldrig  kunde  tænkes  forladte.  Jeg  og  mange  Andre  har 
taget  Fejl.  De  er  jo  nu  tilbageerobrede  af  de  Gule. 

Til  det  før  givne  Vinterbillede  vil  jeg  gærne  føje  nogle 
Ord.  Det  er  jo  klart,  at  Livet  i  en  By  som  Port  Arthur 
har  formet  sig  sælsomt  og  forunderligt  efter  europæiske 
Begreber,  og  det  er  ret  let  at  forklare  hvorfor. 

Det  er  kun  en  halv  Snes  Aar  siden,  at  dette  befæstede 
Punkt  regnedes  for  et  af  Kinas  stærkeste.  Det  toges  der- 
efter, og  saa  at  sige  i  en  Haandevending,  af  Japanerne 
under  den  kinesisk-japanske  Krig.  De  europæiske  Stor- 
magter tvang  ved  Fredsslutningen  i  Shimonoseki  i  1895 
først  Japan  til  at  tilbagegive  det  strategisk  vigtige  Punkt 
(hidtil  kun  befæstet  rent  middelalderligt)  til  Kina,  og  kort 
efter  blev  Port  Arthur,  hvis  Betydning  først  var  paapeget 
af  den  engelske  Løjtnant  Arthur  —  deraf  Navnet  —  over- 
draget til  Riislartdl  Europa  kunde  ikke  gøre  noget  uklogere 
Træk,  ialfald  intet  virksommere  til   at  holde  Galden  fly- 

dende  hos  de  dødsforagtende,  hensynsløst  maalbevidste 
Japanere. 

Mine  Læsere  vil  —  forudsætter  jeg  —  vide  hvor  store 
Brød  Russerne  straks  slog  op  paa  Basis  af  Besiddelsen 
eller  „Forpagtningen"  af  Liaotung-Halvøens  sydlige  Del 
med  Havnene  Port  Arthur  og  Dalny.  Der  skete  virkelig 
en  Kolonisering  i  stor  Stil.  I  en  Fart  førtes  Skinneveje 
derned,  der  byggedes  tidssvarende  Fæstninger  omkring 
Port  Arthur,  moderne  og  vældige  Havneanlæg  ved  Dalny. 
Den  ene  By  skulde  være  det  russiske  Østens  store  Krigs- 
havn, den  anden  dets  store  Handelshavn,  begge,  hver  for 
sig,  overgaaende  det  længst  erhvervede  Vladivostok,  som 
dog  bar  Hædersnavnet  „Østens  Dronning". 

En  Masse  Mennesker  strømmede  nu  til  for  at  søge  Ar- 
bejde, handle,  tjene  Penge.  Først  og  fremmest  Russere. 
Den  lavere  Klasse  kom  derned  med  gratis  Rejse  paa  den 
sibiriske  Bane;  de  kom  med  bare,  barkede,  stærke,  grove 
Hænder  —  det  gjaldt  jo  for  den  russiske  Regering  at  faa 
nationale  Arme  til  at  opbygge  det  store  Kulturarbejde  — 
der  kom  russisk  Militær  og  mange  russiske  Officerer,  In- 
geniører, Teknikere  og  Civilembedsmænd.  Og  der  kom 
mange  russiske  Jøder.  Thi  her  i  det  fjerne,  vilde  Østen 
var  der  Forretninger  at  gøre  som  i  sin  Tid  i  „the  far,  wild 
West".  Der  kom  lasede  Israeliter  derud,  som  maatte  tigge 
eller  stjæle  sig  den  daglige  Kost  til,  men  som  snart  gik 
rundt  med  en  hel  lille  Krambod,  hængende  over  Maven  i 
Remme  om  Skulderen.  De  blev  ofte  rige  Folk.  En  af  dem 
med  Forretningssans  og  mere  end  almindeligt  fri  for  alle 
moralske  Betænkeligheder  forøgede  sin  Formue  ved  en 
omfattende  Handel  af  den  forskelligste  Art.  Derefter  blev 
han  Levnedsmiddel-Leverandør  til  den  russiske  Regering. 
Nu  nævnes  hans  Navn  med  en  næsten  skælvende  Respekt, 

Episoder  fra  Port  Arthurs  Belejring  2 

og  hans  Formue  regnes  i  mange  Millioner  —  altsammen 
tjent  i  en  halv  Snes  Aar.  Men  hvordan? 

Samtidig  strømmede  Tyskere,  Englændere,  Amerikanere 
og  Skandinaver  til.  Kun  de  første  kunde  i  nogen  Grad 
gøre  sig  gældende  paa  det  kommercielle  Omraade;  de  kom 
undertiden  til  at  indtage  ledende  Pladser  indenfor  deres 
bestemte  Forretninger  eller  Brancher.  Englænderne  var 
oftest  Repræsentanter  for  ret  pengestærke  Firmaer,  men 
deres  Tal  var  ringe.  Deres  og  Amerikanernes  ikke  altid 
legitime  kvindelige  Forbindelser  spillede  ofte  et  meget 
voveligt  Dobbeltspil  ved  at  nærme  sig  de  russiske  Kredse 
og  samtidig  vedligeholde  en  overordentlig  levende  og  varm 
Konnex  med  de  talrige  japanske  Spioner,  som  fandtes 
rundt  om  i  alle  mulige  Forklædninger:  først  og  fremmest 
i  de  Japanere,  som  forlod  Byen  umiddelbart  før  Krigens 
Udbrud,  derefter  i  en  Mængde  velindstruerede  Kinesere 
(af  hvilke  vi  dog  senere  fik  nogle  Hundrede  opdagede  og 
hængte).  Det  var  sikkert  en  ren  Sport  eller  Passion  for 
mange  af  disse  Damer,  der  —  saa  utroligt  det  end  lyder 
—  var  i  Besiddelse  af  høj  Dannelse  og  stor  Snedighed, 
men  alligevel  navnlig  gravede  Guld  og  samlede  Diaman- 
ter ved  en  vidtgaaende  Elskværdighed  overfor  mandlige, 
solide  (men  paa  en  vis  Maade  svage)  „Forretningsforbin- 
delser." 

Man  tænke  sig  nu,  hvor  ejendommeligt  Livet  har  formet 
sig  lige  før  Krigen:  De  russiske  Marineofficerer  danner 
deres  egen  Kreds,  Landofficererne  deres,  de  russiske  Køb- 
mandsjøder  deres,  de  russiske  Underofficerer  og  Soldater 
med  Droskekuske  og  andre  Arbejdere  deres  langt  lavere 
staaende  Niveau,  de  forholdsvis  faa  civile  Vesteuropæere 
deres  nationsvis  skilte,  men  dog  kontaktmæssigt  sammen- 
hørende Kreds.  De  forbindende  Led  mellem  dem  og 
Russerne   var   maaske    oftest    den    bekendte    Kafé   i   den 

gamle  By  og  tillige  det  for  Russerne  langt  farligere  ved 
de  før  omtalte  Damer,  som  ikke  altid  bevarede  en  Hemme- 
lighed, der  i  Ubetænksomhed  undslap  en  godhjærtet  og 
maaske  heftigt  forelsket  Løjtnant. 

Overfor  dette  mangedelte  Bysamfund  stod  nu  den  til- 
strømmede Skare  af  Kinesere,  som  jo  vilde  tjene  Penge, 
som  ogsaa  fik  Arbejde,  og  som  udgjorde  Byens  store 
Flertal  i  Individer,  men  dens  uendelig  svage  Mindretal  i 
social  Indflydelse  og  Anseelse.  Havde  man  f.  Eks.  om  Som- 
meren en  Koleraepidemi,  var  det  jo  en  Europæer  ret  lige- 
gyldigt, om  der  udenfor  hans  Hus  faldt  en  Mand  om  med 
Tegn  paa  Bug-  og  Mavekrampe.  Dog  —  skulde  det  være 
en  russisk  Soldat  eller  overhovedet  en  Europæer,  søgte 
man  ialfald  at  faa  ham  bragt  til  et  Hospital.  Man  betragter 
den  Hvide  som  et  Menneske,  den  Gule  som  —  mildest 
talt  ikke  saa  meget. 

Der  levedes  vildt  og  højt  i  Port  Arthur  kort  før  Krigens 
Udbrud,  der  spioneredes  og  intrigeredes;  der  pareredes 
med  Ens  egen  Hals  som  Indsats,  der  vandtes  og  der  tabtes. 
Vel  var  Selskabslivet  klikemæssigt  delt,  men  paa  Varie- 
teerne mødtes  de  forskelligste  Kredse  sent  om  Natten  og 
gav  hverandre  kordiale  Haandtryk.  Obersten  i  Uniform  og 
Kontoristen,  som  om  Dagen  maaske  kun  flygtigt  hilste 
paa  hinanden,  var  gode  Venner  en  saadan  sildig  Natte- 
stund. 

Og  netop  en  saadan  kulsort  Nat  faldt  det  første 

japanske  angribende  Skud  —  mellem  den  8.  og  9.  Februar. 
Jeg  vil  ikke  og  maa  ikke  indlade  mig  paa  en  udforligere 
Optrevling  af  Forholdene  paa  det  Tidspunkt.  Men  jeg  tor 
dog  tilføje,  at  de  efter  vor  Formening  farligste  Spioner  plud- 
selig var  forsvundne,  fordi  de  ikke  ønskede  at  løbe  en  Ri- 
siko, som  kunde  føre  til  den  forøvrigt  saa  kortvarige  Hæng- 
ningsproces.  Det  sædvanlige  Sommerliv  fik  derfor  en  helt 

anden  Fagon.  Der  var  af  Vesteuropæere  ved  Krigens  Be- 
gyndelse ca.  1500  civile,  deraf  ca.  20  Amerikanere  og  Eng- 
lændere og  10  Skandinaver  (Flertallet  danske)  og  vistnok 
ca.  100  Tyskere.  Der  var  fremdeles  omtrent  50  græske 
Forretningsfolk  i  Byen,  Resten  var  Russere. 

Man  vil  af  det  Følgende  se,  hvordan  det  Hele  formede 
sig  i  nogle  af  Krigens  allerværste  Dage. 


FJERDE  KAPITEL 

JAPANERNES  SIDSTE  FORSØG  PAA  AT  BLOKERE 
HAVNEINDLØBET 


KL.  10  om  Aftenen  (d.  2.  Maj)  opskræmmedes  Port  Ar- 
thurpaanyveden  mægtig  Kanonade  fra  Søen.  Det  dirre- 
de i  Jorden  under  En,  og  det  øvede  Øre  formaaede  i  lang  Af- 
stand at  opfange  Projektilernes  hvislende  Lyd  under  deres 
utrolig  hastige  Fart  gjennem  Luften.  Det  var  altsaa  klart, 
at  Japanerne  igjen  havde  aabnet  et  større  Angreb. 

Jeg  løb  op  paa  Husets  Loft,  hvor  der  fra  et  Tagvindue 
var  en  fortræffelig  Udsigt  over  en  Del  af  Rheden  og  de 
fleste  af  Kystforterne.  Der  mødte  mig  et  sælsomt  Syn, 
ubeskriveligt  i  sin  grufulde  Skønhed.  Det  lynede  og  blin- 
kede fra  Kanonerne.  Overalt  hvor  de  japanske  Projektiler 
slog  ned  og  exploderede,  i  eller  udenfor  Forterne,  snart  hist 
snart  her,  for  mægtige  Røgskyer  himmelhøjt  tilvejrs,  ofte 
i  flere  Sekunder  tilslørende  de  nærmeste  Omgivelser.  Fra 
Forterne  besvaredes  Ilden  med  en  Hurtighed  og  en  Hef- 
tighed, der  lod  ane,  at  Kampen  var  en  af  de  varmeste, 
der  længe  havde  staaet. 

Det  varede  ved  omtrent  halvanden  Time.  Omtrent  lige- 
saa  pludseligt  som  det  Hele  var  begyndt  blev  det  stille 
igjen.  Kun  af  og  til  lød  der  svære  Drøn  fra  Forterne. 

Jeg  beredte  mig  til  at  gaa  til  Sengs.  Thi  da  jeg  ikke 
havde  anmodet  om  at  faa  Feltraabet,  kunde  jeg  ikke  godt 

gaa  ned  til  Havnebassinet  for  at  faa  Rede  paa,  hvad  der 
virkelig  var  sket.  Jeg  maatte  vente  til  næste  Dags  Morgen. 
Men  neppe  havde  jeg  lagt  mig,  før  Skydningen  begyndte 
igjen.  Og  ligesaa  voldsomt  som  før  rasede  den,  denne 
Gang  uafbrudt  i  to  Timer,  alt  imens  Søgelysene  fra  de 
forskellige  Forter  spillede  i  alle  mulige  Retninger,  et  Fyr- 
værkeri uden  Mage  og  Lige.  Man  saa  i  et  Sekund  en  hel 
Kyst  trukken  op  med  en  mægtig  Ildlinie,  hvert  Punkt  og 
hver  Pynt.  Og  fandt  det  spejdende  Ildøje  et  ukendt  frem- 
med Skib  i  hidsig  Fart  ind  imod  Havneindløbet,  da  holdt 
det  Blikket  fæstet  derpaa,  for  at  vise  Projektilerne  Vej. 

Paany  blev  Alt  stille.  Kun  Søgelysene  fortsatte  deres 
forskende  Hverv. 

Jeg  gik  atter  til  Ro,  men  Nattens  Indtryk  var  for  stærke 
til  at  jeg  kunde  sove.  Jeg  hørte  kort  efter  en  svag  Skyd- 
ning. Den  lød  som  langt  borte. 

Saa  kom  pludselig  Maskinmesten  farende  ind  til  mig  og 
fortalte,  at  man  fra  Loftet  kunde  se  flere  Skibe  staa  i 
Flammer.  I  en  Fart  var  jeg  oppe  igjen. 

Jo,  ganske  rigtigt.  Der  flød  tre  store  brændende  Baal 
paa  Vandet.  Tilhøjre  og  tilvenstre  saas  i  Natten  Glimtet 
fra  Kanonerne,  mens  Søgelysene  strejfede  Sø  og  Fjæld. 
Det  var  et  storslaaet  Syn. 

I  Løbet  af  ganske  kort  Tid  forsvandt  de  brændende 
Skibe  som  var  de  opslugte  af  Søen.  Jeg  formodede,  at  de 
var  skudte  isænk,  hvilket  ogsaa  senere  viste  sig  at  være 
rigtigt. 

Efter  endelig  at  have  faaet  lidt  Søvn  i  Øjnene  begav 
jeg  mig  tidlig  den  næste  Dags'  Formiddag  ned  til  Marine- 
bassinet for  at  faa  noget  at  vide  om  Nattens  Begivenheder. 
Jeg  traf  min  gode  Ven  Havnekaptajn  Ribakojf.  Han  var 
oprømt  og  glad  og  fortalte :  Som  De  ved  bragte  vi  iaftes 
efter  Mørkets  Frembrud  „Novik"  ud  paa  Rheden  til  Ankers 

indenfor  vore  sunkne  Skibe,  og  som  De  kan  se  herfra 
ligger  jo  „Diana"  og  „Otvatschne"  lige  i  Indløbet.  Natur- 
ligvis fik  Japanerne  strax  af  deres  altid  aarvaagne  Spioner 
her  i  Byen  Underretning  om,  at  „Novik"  var  gaaet  ud 
paa  Rheden,  men  de  har  neppe  regnet  med,  at  den  havde 
ankret  indenfor  de  sunkne  Skibe.  Japanerne  sendte  derfor 
to  Gange  Torpedoflotiller  ind  for  at  angribe  den.  („Novik" 
var  en  udmærket  Jager;  den  har  oftere  vist,  at  den  med 
Lethed  kunde  indhente  japanske  Torpedobaade.  Flere  Gange 
kom  den  i  kritiske  Situationer,  men  dens  dygtige  Fører,  Kap- 
tajn Jessen,  forstod  altid  at  redde  den  ud  igen,  een  Gang 
dog  i  stærkt  beskadiget  Tilstand,  efter  at  den  havde  vovet 
sig  for  langt  ud  paa  Jagt  efter  Torpedobaade  og  derved 
var  kommen  i  Kampmed4  japanske  Krydsere.  Men  „Novik" 
klarer  Alt,  hed  det  sig  stedse  i  Port  Arthur). 

Havnekaptajnen  fortsatte:  Der  gaar  Rygter  om,  at  6  ja- 
panske Torpedobaade  er  gaaede  ned;  vi  ved  det  endnu 
ikke,  men  vi  har  overalt  Dykkere  ude.  Vi  ved  heller  ikke 
endnu,  hvor  mange  stenlastede  Fragtdampere  der  er  sunkne 
under  Japanernes  Forsøg  paa  at  blokere  Havneindløbet. 
Heldigvis  lykkedes  det  dem  heller  ikke  denne  Gang.  Selv 
var  jeg  ombord  paa  „Diana",  som  jeg  nok  tror  gjorde  mest 
Nytte.  Sagen  var  den,  at  Damperne  var  komne  saa  langt 
ind,  at  man  fra  Forterne  ikke  kunde  skyde  paa  dem.  Over- 
alt, hvor  Vandet  strejfedes  af  Søgelysene,  saa  man  Dam- 
pere i  fuld  Fart  indad.  Det  gjaldt  altsaa  nu  om  at  faa  dem 
skudt  ned  inden  de  naaede  de  Steder,  hvor  de  selv  vilde 
tilbunds.  Desuden  havde  Forterne  nok  at  gjøre  med  at 
holde  to  japanske  Kanonbaade,  vistnok  „Akaja"  og  „Cho- 
kai",  tilligemed  en  utallig  Masse  Torpedobaade  fra  Livet. 

Hvad  var  det  der  brændte,  og  har  I  gjort  Fanger? 
spurgte  jeg. 

Fire  japanske  Dampere  blev  skudte  i  Brand,  nicn  lige- 

8  JD-sniikne japanske 
Dæmpskibe- 


fuldt  fortsatte  de  mod  os  med  al  den  Kraft  deres  Maskiner 
kunde  udvikle.  Flammerne  var  et  godt  Maal  at  sigte  efter, 
tilmed  paa  nært  Hold.  Een  for  een  skod  vi  dem  isænk,  og 
de  vældige  Fakler  slukkedes  i  det  hvislende,  sydende  Vand, 

længe  før  de  naaede  deres  Maal.  Og  med  dem  er  mangen 
gul  Sjæl  gaaet  til  Aandernes  Rige.  Hvad  Fanger  angaar, 
ja  da  er  der  lige  nu  passeret  et  halvt  hundrede  Stykker, 
deriblandt  2  Officerer.  Fire  var  saarede,  og  .  .  .  Men  der 
kommer  jo  Ivanojf  i  Chaluppen  ude  fra  Rheden,  han  maa 
vide  Besked. 

Vi  løb  ned  til  Kajen  og  hilste  paa  vor  fælles  Ven,  Løjt- 
nant Ivanoff,  netop  som  han  steg  iland. 

Hans  Ansigt  var  et  eneste  straalende  Smil.  Et  stort 
Stykke  Papir  bredte  han  ud  foran  os.  Det  indeholdt  en 
foreløbig  Skitse  over  de  Steder,  hvor  i  Nattens  Lob  Baade 
var  sunkne.  Det  tog  sig  ud  omtrent  som  omstaaende  Skitse 
viser  det. 

Sunkne  var  efter  Dykkernes  Opgivelser  to  japanske  Tor- 
pedobaade,  og  ni  japanske  Dampere  med  mig  velbekjendte 
Navne,  fordi  de  alle  før  Krigen  havde  været  i  Port  Arthur 
med  Kul:  „Asagao"  (2864  Tons),  „Totomi"  (1953),  „Sa- 
kura"  (2978),  „Kokura"  (2596),  „Otaru"  (2548),  „Saga- 
mi"  (1926),  „Nagato"  (1884),  „Aikoku"  (1773)  og  „Pu- 
san" (2501). 

Naa  det  gik  jo  ikke  an,  at  jeg  blev  ved  med  at  fordybe 
mig  i  disse  interessante  Enkeltheder.  Jeg  havde  jo  mit 
Hverv,  Damperen  „Sentis"  at  passe.  Til  min  store  Over- 
raskelse fandt  jeg  alle  Kineserne  ved  deres  Arbejde.  Ikke 
en  eneste  var  rendt  sin  Vej,  hvad  de  ellers  plejer  at  gjøre, 
naar  der  skydes.  Jeg  kunde  altsaa  bringe  den  for  os  alle 
vigtige  Meddelelse,  at  Japanernes  Forsøg  paa  at  blokere 
Indløbet  var  fuldstændig  mislykket;  endnu  kunde  vi  ma- 
geligt slippe  ud.  Kineserne  arbejdede  derefter  med  fordob- 
let Iver. 


FEMTE  KAPITEL 

FJENDENS  LANDING 


I  Løbet  af  Eftermiddagen  bredte  det  Rygte  sig  over 
hele  Byen,  at  Japanerne  havde  landsat  Tropper  ved  Pit- 
sevo,  et  kinesisk  Fiskerleje,  som  ligger  paa  Østsiden  af 
Liaotung-Halvøen.  Det  havde  paa  Forhaand  Sandsynlighed 
for  sig,  fordi  dette  Sted  netop  er  ligeoverfor  Elliot-Øerne. 
Disse  sidste  havde  Admiral  Togo  forlængst  taget  i  Besid- 
delse, for  at  bruge  dem  som  Operationsbasis.  Den  dervæ- 
rende „Tornton  Havn"  var  af  Naturen  som  skabt  dertil. 
Om  Elliot-Øerne  er  der  forovrigt  meget  at  fortælle  af 
historisk  Interesse.  Ligesom  det  nu  saa  blomstrende  Hong- 
kong i  sin  Tid  var  Sydkinas  mest  berygtede  Sørøverrede, 
saaledes  var  Elliot-Øerne  Nordkinas.  Englænderne  rensede 
Hongkong  for  et  Par  Menneskealdre  siden  og  rejste  paa 
dets  Plads  et  Handelsemporium,  der  er  Verdens  mest  tra- 
fikerede Søstad  og  endog  har  slaaet  London  og  New  York. 
Russerne  rensede  i  1898  Elliot-Øerne  for  Pirater  og  vandt 
derved  i  høj  Grad  de  paa  Fastlandet  boende  Kineseres 
Tillid  og  Velvillie.  Navnlig  de  fredelige  kinesiske  Søfaren- 
de viste  paa  mangfoldig  Maade  deres  Taknemlighed,  thi  det 
var  jo  mest  dem,  det  tidligere  var  gaaet  ud  over. 

Jeg  husker  endnu  meget  tydeligt  mit  første  Besøg  paa 
Elliot  Øerne.  Jeg  havde  dengang  lige  fæstet  Bo  i  Port  Ar- 
thur og  sammen  med  en   Del   andre  Europæere  aftalt  at 

ville  gjøre  en  Udflugt  til  de  berømte  Øer,  endnu  mens  de 
sidste  Banditers  Fodspor  ikke  var  udviskede. 

Mit  Indtryk  var  over  al  Forventning.  Vi  fandt  de  lange 
underjordiske  Gange,  hvor  Røverne  skjulte  sig  selv  og 
deres  Bytte  som  Ræve  i  Huler.  Men  mest  af  Alt  impone- 
rede mig  det  storslaaede  Signalsystem,  dette  Andelskom- 
pagni  af  Pirater  har  haft,  ja  hele  den  Organisation,  der 
maa  have  været,  den  Disciplin  tillige.  Der  var  ikke  en 
Klippepynt,  ikke  en  Bjergtinde,  uden  at  man  saa  Rester  af 
smaa  Signalstationer.  Den  øverste  Leder  —  man  kalde 
ham  Sørøverkonge  eller  Høvding  —  boede  i  en  palads- 
lignende Bygning,  hvis  Ruiner  endnu  kan  ses,  og  som  var 
saaledes  situeret,  at  han  til  enhver  Tid,  Nat  som  Dag,  kun- 
de kommunikere  med  de  omliggende  Øer. 

Nyheden  om  den  japanske  Landgang  var  jo  ikke  af  den 
behageligste  Art.  Og  omtrent  samtidig  indtraf  der  til  os  en 
Rapport  fra  Signalstationen  paa  Laotischan,  som  gik  ud 
paa,  at  en  japansk  Torpedo-Flotille,  tre  Kanonbaade,  to 
Krydsere  og  otte  store  Transportskibe  var  passerede  der 
forbi.  Det  var  klart,  at  dette  betød  et  japansk  Forsøg  paa 
samtidig  at  landsætte  Tropper  paa  Vestsiden  af  Liaotung- 
Halvøen.  Men  hvor? 

Man  gættede  selvfølgelig  strax  paa  Port  Adams,  hvorfra 
de  vilde  gjøre  Forsøg  paa  at  forene  sig  med  de  i  Pitsevo 
landsatte  Kombattanter.  Denne  Landsættelse  fra  begge 
Sider  havde  naturligvis  først  og  fremmest  til  Formaal  at 
afskære  Jernbanelinien  til  Port  Arthur,  hvilket  næsten  var 
ensbetydende  med  at  gjøre  os  til  en  belejret  By. 

Den  Eftermiddag  var  rig  paa  Spænding.  Kineserne  og 
mange  Europæere  med  forstod  ikke  et  Ord  af  det  Hele, 
og  de  rasede  indvendigt  imod  de  russiske  Marincautorite- 
ter.  Hvorfor  i  Alverden  stak  den  mægtige  russiske  Flaade 
dog  ikke   tilsøs   for  at  tilintetgjøre  disse  japanske  Trans- 

portdampere?  Det  vilde  dog  efter  deres  Mening  være  den 
letteste  Sag  af  Verden.  —  De  anede  ikke,  at  den  japanske 
Flaade  kun  laa  nogle  faa  (engelske)  Mil  ude,  parat  til  at 
modtage  den  allerede  haardt  vingeskudte  russiske,  om 
denne  virkelig  vilde  vove  sig  ud. 

Og  de  tænkte  heller  ikke  over,  at  Vicekongen,  Admiral 
Alexieff,  som  opholdt  sig  ombord  paa  Panserskibet  „Se- 
bastopol",  derfra  pr.  Telegram,  Telefon  og  Signal  bestan- 
digt blev  underrettet  om  Alt,  hvad  der  skete,  saavel  fra 
Forterne  som  fra  stadigt  travlt  virksomme  private  Spejdere. 

Da  jeg  næste  Dags  Morgen  kom  ned  til  Havnen,  saa 
jeg,  at  der  i  Løbet  af  Natten  var  ankommet  et  Tog.  Det 
havde  medbragt  to  Spejdeballoner  og  otte  Hæveballoner. 

[Ved  Spejdeballoner  forstaas,  hvad  der  forøvrigt  ligger  i 
selve  Ordet,  kun  almindelige  Captifs  med  det  særlige  For- 
maal  at  skaffe  sig  et  Fugleperspektivs  Overblik.  Hæve- 
balloner er  derimod  Resultatet  af  en  helt  anden  Anvendelse 
af  det  Faktum,  at  enkelte  Luftarter  er  lettere  end  andre, 
nemlig  den  praktiske  Udnyttelse  deraf  ved  at  lade  den 
lette  Luft  løfte  tunge  Gjenstande  fra  Havets  Bund  op  paa 
Overfladen.  Et  Exempel  vil  oplyse  om,  hvorledes  det  gaar 
til:  En  mindre  Damper  er  sunken  paa  ikke  altfor  dybt 
Vand.  Dykkerne  fæstner  den  ved  Kjæder  til  nogle  Ballo- 
ner —  disses  Antal  i  Forhold  til  Skibets  Størrelse  —  Bal- 
lonerne fyldes  og  rykker  Skibet  fra  Bunden.  Vel  at  mærke 
ikke  Skibets  hele  Vægt,  men  netop  den  Del,  som  Skibet 
er  tungere  end  det  Kvantum  Vand,  det  har  fortrængt. 
Netop  derfor  løftes  Skibet  ogsaa  kun  til  Overfladen,  og 
Ballonerne  skal  nok  lade  være  med  at  flyve  afsted  med 
det  over  Bjerg  og  Dal]. 

Hurtigst  muligt  søgte  jeg  Oplysning  hos  de  med  Toget 
ankomne  russiske  Officerer.  Deres  Humør  var  mørkt.  Og 
den  Skildring,  de  gav  af  Mangt  og  Meget,  gjorde  ogsaa 

mig  trist.  De  bestyrkede  fuldstændig  min  Frygt  om,  at 
Port  Arthur  snart  vilde  være  afskaaren  fra  al  Forbindelse 
mod  Nord.  Omtrent  udfor  Port  Adams  havde  man  set  en 
Masse  japanske  Skibe.  Der  var  altsaa  ikke  mere  nogen 
Tvivl  om,  at  der  landsattes  en  stor  Troppestyrke. 

Efter  at  have  erfaret  dette,  søgte  jeg  Havnekaptajnen, 
og  fortalte  ham,  hvad  der  efter  min  Mening  absolut  maatte 
antages  for  at  være  Sandhed.  Han  lukkede  en  Dør  og 
sagde  derefter:  De  har  ganske  Ret.  Derfor  rejser  Admiral 
Alexieff  idag  eller  imorgen  tidligt  hurtigst  muligt,  endnu 
mens  Jernbanelinien  ikke  er  overskaaren. 

Han  fortalte  dernæst  endel  Ting,  som  jeg  havde  fra 
andre  Kilder,  og  som  ganske  stemte  med  mine  Oplysnin- 
ger. Men  hvad  jeg  ikke  vidste,  var,  at  Admiral  Togo, 
delvis  ved  Anvendelse  af  traadløs  Telegrafering,  havde 
faaet  sendt  en  Depeche  til  Alexieff  med  Forespørgsel  om, 
hvorvidt  og  paa  hvilke  Betingelser  han  vilde  overgive 
Byen. 

Alexieff  havde  herpaa  selvfølgelig  slet  ikke  givet  noget 
Svar. 

Resten  af  Dagen  tilbragte  jeg  ombord  paa  „Sentis", 
hvor  Arbejdet  gik  rask  fra  Haanden. 

Den  næste  Dag  flyttede  Maskinmesteren  og  jeg  samt 
Missionær  Christiansen  ombord  paa  „Sentis".  Vi  var  nu 
saa  vidt  med  Reparationerne,  at  vi  haabede  at  kunne  kom- 
me afsted  om  nogle  faa  Dage.  Christiansens  og  min  Bolig, 
den  saakaldte  danske  Missionsbytining,  var  indtil  videre 
bleven  overladt  en  russisk  Familie. 

Den  6.  Maj  om  Morgenen  var  der  stort  Røre  i  Marine- 
bassinet. Alt  var  fixt  og  fint,  pudset  og  fejet  ved  Kajen, 
hvor  „Sebastepol"  laa  fortojet.  Officerer  i  Gaia  saas  hist 
og  her,  stundom  i  nervøs  Jagen  frem  og  tilbage.  Det  var 
let  at  gjætte,  at  dette  betød  Vicekongens  Afrejse. 

Ganske  rigtigt.  Det  varede  itcke  længe,  for  han  viste  sig 
selv.  Han  gik  i  Land  og  talte  faa  Ord  til  ganske  enkelte 
højtstaaende  Officerer.  Han  var  meget  bevæget.  Jeg  lagde 
særlig  Mærke  til  det,  da  han  tog  Afsked  fra  Admiral  Witt- 
gift og  jeg  netop  stod  nær  ved  dem.  Vicekongen  besteg 
derefter  sin  Vogn,  og  eskorteret  af  en  Sotnie  Kosakker 
kjørte  han  direkte  til  Banegaarden,  hvor  et  Extratog  ven- 
tede ham. 

Saa  bredte  der  sig  med  Lynets  Fart  den  Efterretning, 
at  Kommandoen  over  Flaaden  var  overgiven  til  Admiral 
Wittgift.  Det  vakte  Ængstelse  i  mange  Søofficerskredse. 
Ganske  vist  han  var  en  fortræffelig  Mand  og  Søofficer, 
men  hans  Erfaring  var,  saavidt  vi  vidste,  mere  teoretisk 
end  praktisk,  mere  Tegnerens  paa  Papiret  end  Kanonerens 
paa  Vandet  i  Bugterne  mellem  disse  stejle  røde  Bjærge. 
Han  havde  tilbragt  en  altfor  stor  Del  af  sin  forøvrigt  saa 
ærefulde  Tjeneste  —  ved  Kontorarbejde. 

Den  7de  Maj  ankom  der  intet  Tog  til  Port  Arthur.  Den 
8de  fik  vi  Underretning  om,  at  Jernbanelegemet  var  bræk- 
ket fem  engelske  Mil  Syd  for  Port  Adams.  Dermed  var 
altsaa  al  Forbindelse  med  Port  Arthur  fra  Landsiden  saa- 
godtsom  afbrudt. 


SJETTE  KAPITEL 

FLYGTNINGE  FRA  DALNY 


DEN  9.  Maj  fløj  de  vildeste  Rygter  gjennem  Byen.  Selv 
fornuftige  og  alvorlige  Folk  var  blevne  ganske  gale.  De 
troede,  at  Japanerne  allerede  vilde  kunne  være  i  Byen 
om  faa  Timer.  En  fuldstændig  Panik  havde  grebet  baade 
Hvide  og  Gule,  og  den  bredte  sig  ganske  epidemisk,  ska- 
bende voxende  Forvirring.  Kineserne  slæbte  alle  deres 
Ejendele  ombord  paa  de  i  Havnen  liggende  Djunke.  Fryg- 
teligt overladede  med  Bylter  og  Mennesker  og  næsten  tyn- 
gede ned  til  Rælingen  forlod  de  Havnen.  Og  man  saa 
Kinesere  i  Flugt  med  tung  Bagage  mod  Vest  til  Pigeon 
Bay,  ca.  6  engelske  Mil  fra  Port  Arthur.  Her  laa  der  og- 
saa  kinesiske  Djunke,  som  var  sejlklare  og  for  en  Betaling 
af  fra  50  til  100  Rubler  pro  persona  førte  Folk  over  til 
Tschifu.  Ejerne  af  disse  kinesiske  Sejlskibe  havde  ligget 
ganske  stille  i  Bugten  og  ventet  paa,  at  en  saadan  Pa- 
nikens Dag  skulde  indtræffe  —  for  at  skovle  Penge  ind. 
De  var  i  Reglen  bedre  underrettede  om  Situationen  end 
Europæerne. 

Jeg  gik  op  til  Jernbanestationen,  hvor  der  mødte  mig  et 
sørgeligt  Syn.  Der  var  lige  ankommet  et  Tog  med  Saarede. 
Det  kunde  altsaa  kun  være  fra  en  Kampplads  i  vor  umid- 
delbare Nærhed.  Ambulancernes  lange  Række  modtog 
Staklerne  een  for  een.  Jeg  traf  en  Læge,  hvem  jeg  kjendte, 

men  han  var  selvfølgelig  altfor  beskæftiget  til  at  kunne 
give  nøjagtig  Besked.  Han  gav  mig  Anvisning  paa  nogle 
let  saarede  Soldater,  hvis  Tilstand  ikke  var  værre,  end  at 
man  kunde  føre  en  Samtale  med  dem.  Jeg  spurgte  den 
første  den  bedste.  Han  laa  bleg  paa  Ambulancebaaren. 
Han  kunde  end  ikke  give  mig  nogen  Oplysning  om,  hvor 
det  Slag  havde  staaet,  som  han  kom  fra.  Han  vidste,  at 
Stedet  ikke  var  langt  borte,  og  saa  meget  forstod  jeg  af 
hans  ganske  usammenhængende  Fremstilling,  at  der  maatte 
have  staaet  flere  Smaafægtninger  mellem  Port  Adams  og 
Kintschou.  Alt  tydede  fremdeles  paa,  at  Japanerne  hurtigst 
muligt  nærmede  sig  os.  Soldaten  og  andre  af  hans  Lidel- 
sesfæller mente  dog,  at  Japanerne  ikke  kunde  komme 
længere  end  til  Kintschou,  hvor  Russerne  havde  anlagt 
meget  stærke  Befæstninger  og  var  forberedte  paa  at  mod- 
tage Fjenden  i  Kamp. 

Om  Eftermiddagen  meddeltes  der  telefonisk  fra  Signal- 
stationen, at  der  passerede  mellem  16  og  20  japanske 
Transportskibe,  eskorterede  af  en  Krigsflaade.  Paniken 
øgedes  meget  stærkt,  fordi  man  jo  var  i  Uvished  om,  hvor 
Fjenden  vilde  lande.  Endnu  inden  Aften  kunde  jeg  tjenst- 
lig indberette  til  Admiral  Gregorovitsch,  at  „Sentis"  var 
klar  til  at  sejle,  og  at  jeg  afventede  hans  nærmere  Ordre. 

Længe  lod  Fjenden  os  ikke  i  Uvished  om,  hvor  han 
vilde  foretage  sin  Landgang.  Thi  endnu  samme  Nat  satte 
han  Tropper  iland  paa  den  nordvestlige  Pynt  af  Kintschou- 
Bugten. 

Og  næste  Dags  Morgen  saa  vi  Port  Arthur  halvvejs 
oversvømmet  af  Beboere  fra  Dalny. 

Politiet  havde  raadet  dem  til  skyndsomst  at  rømme 
denne  storslaaede  Handelshavn,  i  hvilken  man  havde  set 
den  kommercielle  Spire  til  et  russisk-østasiatisk  Handels- 
vælde.   Ad   den   hele   sex   danske   Mil   lange  og  daarlige 

Landevej  havde  Flygtningene  slæbt  sig  selv  og  deres  Ejen- 
dele afsted  og  ind  til  det  endnu  langt  mere  truede  Port 
Arthur.  Og  hele  Dagen  igjennem  kom  derfra  flere  og  flere: 
Mænd,  Kvinder  og  Born,  trætte,  sultne,  forfrosne  og  halv- 
nøgne. De,  som  havde  Penge  dertil,  tog  strax  videre  til 
Pigeon  Bay  og  derfra  med  kinesiske  Djunke  til  Tschifu. 
Men  af  de  Ubemidlede  blev  Mændene  hvervede  til  Krigs- 
tjeneste af  forskellig  Art;  Konerne  og  Børnene  anbragtes 
i  de  af  Kineserne  forladte  Huse. 

Da  jeg  spurgte  en  forholdsvis  intelligent  Mand  blandt 
Proletar-Flygtningene,  hvordan  det  kunde  være,  at  de  ikke 
kunde  komme  med  Toget,  svarede  han,  at  Russerne  alle- 
rede havde  ødelagt  alle  Broerne,  eftersom  Japanerne,  der 
var  landede  ved  Kintschou,  hurtigt  havde  bredt  sig  saa 
stærkt  paa  Tangens  smalleste  Sted,  at  de  skarevis  strøm- 
mede mod  Dalny. 

Nu  forstod  jeg,  at  vi  var  omringede  fra  Landsiden  — 
og  at  Dalny  var  meget  stærkt  truet. 


Episoder  fra  Port  Arthurs  Belejriri); 


SYVENDE  KAPITEL 

EN  SAARET  OFFICERS  BERETNING 


DEN  14.  Maj  besøgte  jeg  en  ved  et  Ulykkestilfælde 
let  saaret  Officer.  Ved  Siden  af  ham  paa  Hospitalet  laa 
en  anden  let  saaret  Officer,  som  netop  var  kommen  fra  Dalny. 
Jeg  blev  Ørevidne  til  hans  Fremstilling  af,  hvorledes  Japa- 
nerne havde  forsøgt  at  nærme  sig  Dalny.  I  forkortet  Gengi- 
velse lod  hans  Ord  saaledes: 

En  hel  Nat  igjennem  havde  vi  holdt  Udkig  paa  det  store 
600  Fod  høje  Forbjerg,  ca.  1  Mil  ost  for  Dalny.  Vi  saa 
intet  andet  end  kulsort  Mørke  og  hørte  under  vore  Fødder 
det  fraadende  Hav,  der  af  og  til  kastede  sine  Skumsprøjt 
et  halvhundrede  Fod  op  ad  de  røde  renvaskede  Klippe- 
mure. 

Vi  maatte  og  skulde  imidlertid,  saa  meget  som  men- 
neskelig Synskraft  muliggjorde  det,  holde  Øje  med  Japa- 
nernes Bevægelser.  Thi  man  havde  Dagen  iforvejen  set 
dem  pludselig  komme  og  forsvinde  igjen  i  Horisonten. 

Vi  var  bange  for,  at  Japanerne  skulde  have  faaet  Kig 
paa  vor  rent  provisorisk  opførte  Forskansning  med  kun 
sex  Feltkanoner  (i  vort  Observationspunkts  umiddelbare 
Nærhed).  Og  vi  var  ikke  mere  end  40  Mand  og  tre  Offi- 
cerer, deriblandt  jeg.  Vor  Ammunition  var  meget  ringe. 

D.  12.  Maj  Kl.  7 Vi  om  Morgenen  blev  vore  forvaagede 
Øjne  saa  Fjenden  var.  Han  var  dengang  endnu  i  en  fjern 

Synskreds,  men  Dagen  var  ret  klar,  og  efter  en  halv  Times 
Forløb  var  han  kommen  saa  nær,  at  vi  nogenlunde  kunde 
beregne  hans  Styrke.  Den  viste  sig  at  bestaa  af  de  tre 
Krydsere  „Itsukushima",  „Nishin"  og  „Miyaka",  fulgte  af 
en  Torpedoflotille,  som  —  hvad  der  ganske  tydeligt  saas 
gjennem  Kikkerten  —  havde  gjort  alt  klar  til  at  opfiske 
eventuelle  af  os  udlagte  Miner,  og  saaledes  berede  Vejen 
for  Krydserne  ind  til  Dalny. 

Vi  vilde  netop  til  at  melde  dette  telefonisk  gjennem  den 
provisoriske  Ledning  til  Dalny,  der  var  oprettet  til  os,  da  vi 
opdagede,  at  den  var  skaaren  over. 

Den  havde  været  iorden  endnu  faa  Minuter  iforvejen. 
Bag  om  en  Pynt  saa  vi  nogle  vevre  smaa  Gule  ifærd  med 
at  forsvinde  i  en  hurtigt  roet  Baad.  Vi,  som  med  den 
største  Agtpaagivenhed  havde  ventet  den  sig  nærmende 
Flaade,  havde  netop  i  det  Øjeblik,  den  var  der,  og  da  Alles 
Øjne  med  potenseret  Se-Kraft  rettedes  mod  den,  ikke  et 
Øjeblik  tænkt  os  Muligheden  af,  at  fjendtlige  Gnomer  skød 
op  af  den  røde  Sten  og  klippede  Telefontraaden  over  for  os. 

Vi  tre  Officerer  var  fuldstændig  overvældede.  Vi  var 
dog  strax  klare  over,  at  naar  Fjenden  havde  været  i  Land 
og  skaaret  vor  Telefontraad  over,  da  maatte  han  sandsyn- 
ligvis ogsaa  vide,  at  vi  her  havde  faaet  opstillet  et  lille 
Batteri.  Vort  Raseri  udgød  sig  først  over  den  Baad  med 
Japanere,  som  netop  var  ifærd  med  at  dreje  om  Pynten 
og  redde  sig.  Den  var  endnu  let  at  træffe.  Et  Par  Skud, 
den  splintredes  og  de  fire  Helte  paa  den  —  thi  Helte  var 
de  virkelig  —  sank  tilbunds  som  Lig. 

Vi  forsøgte  at  udbedre  den  Skade,  der  var  tilføjet  Tele- 
fonledningen og  sendte  derfor  nogle  teknisk  kyndige  Sol- 
dater afsted  for  at  finde  ud  af,  hvor  Traaden  var  skaaren 
over.  De  kom  tilbage  med  den  Besked,  at  Japanerne  havde 
klippet  Ledningen  over  paa  to  forskjellige  Punkter,  og  al 

den  mellemliggende  Traad  havde  de  taget  med  sig,  for  at 
en  ny  Sammenføjning  ikke  skulde  kunne  lade  sig  gjøre  i 
en  Haandevending. 

Vi  fik  ikke  lang  Tid  til  at  ærgre  os.  Thi  vor  Ild  paa  den 
djævelske  Baad  var  naturligvis  hørt,  selv  om  man  maaske 
ikke  havde  kunnet  se,  at  vi  havde  sendt  den  ned.  Kryd- 
serne rettede  paa  een  Gang  en  morderisk  Ild  paa  os.  Vi 
besvarede  den  det  bedste,  vi  kunde.  Imidlertid  pilede  alle 
de  japanske  Torpedobaade  frem  foran  Krydserne  for  at 
forsøge  at  gøre  Vej  for  disse  ved  at  ødelægge  den  af  os 
udlagte  Række  Miner.  Vi  havde  godt  Sigte  paa  dem  og 
ramte  dem  flere  Gange.  Og  det  oplivede  os,  at  en  af  dem, 
der  var  os  farligst  (Nr.  48),  løb  paa  en  Mine,  og  gik  til- 
bunds i  Løbet  af  faa  Sekunder. 

Denne  Episode  bragte  tilmed  stor  Forstyrrelse  i  vort 
mærkelige  Slag.  Krydserne  holdt  et  Øjeblik  inde  med 
Skydningen  og  syntes  langsomt  at  retirere.  Saa  lob  „Mi- 
yaka"  paa  en  Mine,  der  exploderede  med  et  voldsomt 
Drøn.  Det  varede  nøjagtigt  23  Minuter,  før  den  sank. 
Størstedelen  af  Mandskabet  reddedes  fra  de  andre  japan- 
ske Krydsere. 

Vort  Tab  i  Fortet  var  omtrent  Halvdelen  af  dets  før 
omtalte  ringe  Besætning  og  blandt  de  saarede  Officerer 
jeg.  Batteriet  var  blevet  meget  beskadiget,  og  af  vore  sex 
Kanoner  var  kun  de  to  brugelige. 

Strax  efter  denne  haarde  Kamp  —  fortsætter  den  saa- 
rede Officer  —  ønskede  jeg  atter  at  tage  tilbage  til  Dalny. 
Det  var  jo  ialfald  en  Pligt  for  os  at  aflægge  en  Rapport. 
Vi  fik  imidlertid  Ordre  til  at  begive  os  til  Kintschou  med 
Undtagelse  af  os  Saarede,  som  i  Vogne  skulde  bringes  til 
Port  Arthur. 

I  Dalny  t)egravedes  vore  døde  Kammerater.  Her  var 
forøvrigt  et   Kompagni   Ingeniører  ifærd  med  at  sprænge 

alt  i   Luften,   Havneanlæg,  Bygninger  og  Gader.  Saavidt 
jeg  kunde  se,  lykkedes  det  ikke  rigtigt. 


Efter  at  have  hort  denne  meget  interessante  Be- 
retning af  den  saarede  Officers  Mund,  begav  jeg  mig  til 
Admiralen  for  at  erfare,  om  vi  maatte  sejle  med  „Sentis". 
Mandskabet  begyndte  allerede  at  blive  utaalmodigt,  og  det 
truede  mig  halvvejs  med  at  ville  gaa  fraborde.  Jeg  fik 
imidlertid  Ordre  til  at  vente  nogle  Dage,  indtil  det  var  af- 
gjort, hvem  der  skulde  have  Ansvaret  for  og  Omkostnin- 
gerne ved  Rejsen. 

Resten  af  Dagen  forløb  i  stor  Spænding.  Vi  ventede 
stadig  Efterretninger  fra  Dalny  og  Kintschou.  Om  Aftenen 
ved  Mørkets  Frembrud  forlod  Minekrydseren  „Amur" 
Havnen  og  sejlede  langsomt  om  Kysten  sydpaa.  Og  dette 
gav  atter  Anledning  til  en  Mængde  Gætninger,  Gisninger 
og  Rygter. 


OTTENDE  KAPITEL 

,HATSUSE"S  UNDERGANG 


DA  jeg  om  Morgenen  den  15.  Maj  var  kommen  op,  saa 
jeg,  at  „Amur"  var  ifærd  med  at  indtage  sin  tidligere 
Plads  imellem  to  Bøjer  i  Vestbugten  i  umiddelbar  Nærhed 
af  „Sentis".  Jeg  tog  iland  for  at  høre  Nyt.  I  Marinebassinet 
var  der  stor  Sensation.  Fra  Signalstationen  paa  Laotishan 
var  der  om  Morgenen  Kl.  7^/2  blevet  telefoneret,  at  der 
havde  fundet  et  Sammenstød  Sted  mellem  den  japanske 
Krydser  „Joshino"  og  Panserkrydseren  „Kasuga"  i  syd- 
østlig Retning  og  omtrent  5  engelske  Mil  ude.  „Joshino", 
som  var  bleven  ramt  af  „Kasuga"  om  Bagbord,  var  sun- 
ken i  Løbet  af  nogle  Minuter.  Kanonbaaden  „Tatsuta"  op- 
holdt sig  i  Nærheden  og  var  strax  ilet  til  Hjælp.  Efter  at 
Baade  var  satte  ud  og  saa  mange  som  muligt  af  Mand- 
skabet var  reddede,  havde  Kanonbaaden  taget  „Kasuga"  paa 
Slæb.  Men  efter  ca.  20  Minuters  Forløb  ophørte  den  med 
at  slæbe  den  videre  og  lagde  sig  istedetfor  ved  Siden  af 
den.  Først  kunde  man  ikke  ret  forklare  sig  denne  Manøvre. 
Men  da  „Kasuga"  kort  efter  ligeledes  sank,  forstod  man, 
at  Kanonbaaden  i  sidste  Øjeblik  havde  lagt  sig  paa  Siden 
af  den  for  at  redde  Mandskabet.  Denne  Meddelelse  om  to 
saa  store  og  nye  fjendtlige  Skibes  Undergang  paa  een  Gang 
var  en  for  Russerne  overordentlig  glædelig  Begivenhed. 

[Panserkrydseren  „Kasuga"  var  et  af  de  to  i    1903  af 
Argentina  kjøbte  Skibe.   Den  løb  af  Stabelen  22.  Oktober 

1902.  Dens  Længde  var  357  Fod,  dens  Brede  61,  Dyb 
gaaende  24,  Deplacement  7583,  indicerede  H.  K.  14000, 
hvormed  den  kunde  løbe  20  Mil  i  Timen.  „Joshino"  var 
ældre,  bygget  i  Skotland  i  1892,  360  Fod  lang,  46  Fod  bred, 
20  Fod  dybgaaende,  Deplacement  4180,  10320  H.  K.  med 
en  Fart  af  2 1  \  2  Mil  i  Timen.] 

Signalstationen  paa  Guldbjerget. 
(1  Vandet  ses  Explosion  af  en  Granat,  „Admiral  Togos  Visitkort".) 


Bedst  som  flere  Officerer  og  jeg  stod  og  diskuterede 
disse  overraskende  Nyheder,  hortes  der  oppe  fra  Guld- 
bjærget  vældige  Hurraraab.  Hvad  mon  der  nu  var  sket? 

Jeg  klatrede  op  ad  den  stejle  Skrænt  for  at  hore,  om 
noget  yderligere  Nyt  var  hændt.  Langs  Bjærgryggen  gik 
jeg  hen  til  Signalstationen,  hvor  jeg  traf  flere  mig  be- 
kjendtc  Officerer,  som  stod  i  ivrig  Diskussion  om,  hvilket 
japansk  Skib  det  var,  som  var  lobet  paa  de  om  Natfen  af 
„Amur"  udlagte   Miner.   Man  vidste,  at  et  Skib   var  ramt 

og  gaaet  ned  i  faa  Sekunder.  Fra  Laotishan  var  det  tele- 
foneret, at  omtrent  Kl.  10^ '2  var  følgende  japanske  Skibe 
passerede  ostpaa:  Panserskibene  „Hatsuse",  „Shikishima" 
og  „Joshima",  Krydseren  „Kasugi"  og  en  Kanonbaad,  som 
man  ikke  kjendte.  De  andre  Skibe  laa  alle  stille  i  en 
Klynge,  der  saas  som  eet  stort  mørkt  Punkt  i  det  Fjerne. 

I  Havnen  blev  der  Travlhed,  alle  Torpedobaadene  ka- 
stede los,  og  i  Løbet  af  kort  Tid  var  de  forreste  allerede 
ude  af  Havnen.  Her  satte  de  Farten  op,  styrende  henimod 
Fjenden.  Det  var  et  stolt  Syn  at  iagttage  dem  oppe  fra 
Guldbjærget  pilsnart  ilende  henover  den  blanke,  solglit- 
rende  Havflade.  Antallet  af  „Hundene"  — som  de  lange 
cigarformede  Torpedobaade  kaldes  i  Marinesproget  —  var 
16.  Japanerne  laa  ca.  10 — 12  engelske  Mil  ude. 

Vi  fulgte  Scenen  med  den  største  Spænding  og  ventede 
hvert  Øjeblik  at  se  Blinkene  fra  Fjendens  Kanoner. 

Den  sorte  Klynge  i  Horisonten  blev  nu  større,  et  Tegn 
paa,  at  Fienden  lagde  sig  i  Slaglinie.  Kort  efter  kom  de 
ventede  Glimt,  en  Masse  paa  eengang,  efterfulgte  af  lange 
Drøn,  som  gav  Ekko  mod  Kystens  takkede  Fjelde. 

Pludselig  gav  en  Del  Officerer  sig  til  at  opslaa  en  mægtig 
Latter.  Jeg,  som  havde  været  optagen  af  at  følge  Begivenheder- 
ne paa  Havet,  spurgte  hvad  der  var  iveien.  De  svarede  med 
at  pege  paa  Signalmasten.  Der  var  hejst  følgende  Signal  til 
Torpedoeskadren :  „Undervandsbaadeneri  Havn.  Returner." 

Det  er  jo  noget  Snak,  sagde  jeg.  Vi  har  jo  desværre 
slet  ingen  Undervandsbaad.  Nej,  det  er  rigtigt  nok,  svaredes 
der,  men  Sagen  er  den,  at  vi  har  faaet  at  vide,  at  Japa- 
nerne har  skaffet  sig  Nøglen  til  alle  vore  Signaler.  Dette 
Signal  er  altsaa  blot  hejst  for  at  bilde  dem  ind,  at  vi  har 
forskaffet  os  en  Undervandsbaad. 

Angrebet  varede  en  halv  Timestid.  Man  kunde  paa 
Grund  af  den  stærke  Røg  ikke  ret  følge  de  enkelte  Be- 

vægeiser.  Saa  vendte  Torpedoeskadren  tilbage.  Og  da  jeg 
saa,  at  alle  sexten  „Hunde"  var  i  Behold,  gik  jeg  beroliget 
ned  til  Marinebassinet.  Omkring  Havnen  havde  der  samlet 
sig  en  stor  Menneskemængde,  som  hilste  de  tilbageven- 
dende Baade  med  stærke  Hurraraab.  Eskadren  havde  un- 
der sit  Demonstrationsudfald  faaet  konstateret,  at  det  var 
„Hatsuse",  der  var  lobet  paa  en  Mine  og  gaaet  ned  meget 
hurtigt,  endnu  hurtigere  end  „Petropavlovsk"  hin  sørge- 
lige 14.  April.  Der  var  sandsynligvis  ikke  reddet  ret  mange 
af  dens  ca.  1000  Mands  store  Besætning. 

[Panserskibet  „Hatsuse"  var  bygget  i  Skotland  i  1899, 
havde  en  Længde  af  425  Fod,  en  Brede  af  75,  et  Dyb- 
gaaende  af  27,  et  Deplacement  paa  15,000  H.  K.,  der 
gav  det  en  Fart  paa  18  Mil.] 

Jeg  fik  at  vide,  at  Torpedobaadene  ikke  havde  kunnet 
udrette  noget  imod  den  frygtelige  Ild,  som  Japanerne  havde 
aabnet  imod  dem,  og  tog  derefter  ombord  paa  „Sentis" 
for  at  fortælle  Dagens  sidste  overraskende  glædelige  Nyt. 


NIENDE  KAPITEL 

UVISHED  OG  SPÆNDING 


Ide  folgende  Dage  ventede  vi  stadig  paa,  at  Fjenden 
skulde  besætte  Dalny  og  angribe  Kintschou.  Dette  sidste 
Punkt  skulde  efter  den  almindelige  Mening  være  meget 
stærkt  befæstet.  Og  der  blev  daglig  sendt  Kanoner  derhen 
ad  Jernvejen.  Det  var  rigtignok  Skyts,  som  Russerne  i 
1900  under  Boxeroprøret  havde  taget  fra  Kineserne.  Lige- 
ledes afsendtes  der  Ammunition  og  Levnedsmidler.  Da 
Kintschou  tilmed  fra  Naturens  Side  var  meget  begunstiget 
som  Forsvarspunkt,  mente  man  nærmest,  at  det  var  uind- 
tageligt. Der  herskede  i  det  Hele  nu  stærk  Optimisme  i 
Port  Arthur.  Der  holdtes  mange  glade  Gilder  baade  til- 
lands og  tilvands,  og  der  blev  drukket  mange  høje  Bægre 
med  Skaaler  for  Ruslands  Ære  samt  dets  uovervindelige 
Hær  og  Flaade.  Man  svor  at  ville  hævne  sig  dyrt  paa 
Japanerne. 

r  En  sørgelig  Modsætning  hertil  dannedes  ved  det  Syn, 
der  daglig  mødte  En,  naar  der  ankom  et  Tog.  Hvert  af 
dem  bragte  Masser  af  Saarede  og  Efterretninger  om  nye 
Nederlag  Nord  for  Kintschou,  til  hvilket  Sted  Russerne 
skyndsomt  trak  sig  tilbage  fra  Nord  og  Øst.  Beretninger 
om,  at  Fjenden  gjorde  Forberedelser  til  at  tage  Kintschou 
blev  modtagne  med  Vantro.  Officererne  forsikrede,  at 
„Nøglen    til    Port    Arthur",    som    Kintschou    benævntes. 

skulde  Japanerne  aldrig  komme  i  Besiddelse  af.  Den  civile 
Befolkning  derimod  var  skeptisk,  og  den  var  med  stigende 
Bekymring  Vidne  til  den  militære  Sorgløshed. 

Der  hengik  dog  nogle  Dage  i  Ro.  Man  begyndte  virke- 
lig at  tro,  at  Fjenden  efter  sine  frygtelige  Tab  af  Skibe 
var  bleven  bange  for  at  fortsætte  Angrebene  fra  Søsiden. 
Man  saa  ham  nu  holde  Blokadelinien,  ikke  som  før  10 
Mil  ude,  men  15  a  20,  vel  sagtens  af  Frygt  for  Miner. 

Imidlertid  —  den  19de  om  Morgenen  var  Fjenden  der 
igjen.  Han  kom  sejlende  østfra.  Eskadren  bestod  af  fire 
Kanonbaade  og  en  Torpedobaadsflotille.  Den  løb  med  fuld 
Fart  henimod  Havnen,  alt  imens  Forterne  udspyede  en 
Regn  af  Granater  imod  den.  Ogsaa  fra  Flaaden  i  Havnen 
blev  der  skudt,  men  Japanerne  lod  sig  ikke  anfægte  deraf. 
De  fortsatte  ufortrødent,  indtil  de  var  ganske  nær  ved  Ind- 
sejlingen. Her  kastede  de  hver  en  Mine  og  tiltraadte  der- 
efter Tilbagetoget,  stadig  udsatte  for  en  forfærdelig  Be- 
skydning. To  Torpedobaade  blev  ramte  saa  haardt,  at  de 
med  deres  Mandskab  gik  ned  paa  15  Favne  Vand.  Gen- 
nem Kikkerterne  kunde  man  se,  at  de  russiske  Projektiler 
anrettede  stor  Skade  paa  flere  af  de  andre  Baade,  mens  de 
ilsomt  fortsatte  deres  Tilbagetog  til  de  japanske  store  Skibe, 
der  øjnedes  ude  i  Horisonten. 

Japanernes  Angreb  var  i  Virkeligheden  meget  dristigt. 
De  løsnede  selv  kun  nogle  ganske  faa  Skud.  Mange  antog, 
at  Expeditionen  var  sendt  ind  for  at  skaffe  sig  Vished  om, 
hvorvidt  Havneindløbet  under  Japanernes  Blokeringsforsøg 
den  2den  Maj  muligvis  alligevel  skulde  være  blevet  spær- 
ret. Det  maatte  jo  være  Fjenden  paafaldende,  at  ingen  af 
de  store  russiske  Skibe  i  saa  lang  Tid  havde  vist  sig  paa 
Søen.  Den  virkelige  Grund  hertil  var  vistnok,  at  Admiral 
Wittgift  var  bange  for,  at  der  da  kunde  ske  en  lignende 
Ulykke  som  den,  der  var  overgaaet  ikke  blot  „Petropav- 

lovsk",  men  ogsaa  „Askold",  som  ogsaa  var  loben  paa  en 
flydende  Mine  og  bleven  betydeligt  beskadiget.  Den  laa 
under  Reparation,  tilligemed  „Retvisan",  „Tsatsarevitch" 
og  „Pallada". 

Daglig  havde  jeg  indfundet  mig  hos  Admiralen  og  spurgt, 
om  jeg  ikke  snart  skulde  sejle.  Men  stadig  blev  der  svaret: 
Endnu  ikke.  Jeg  tænkte  mit  derved.  Der  maatte  jo  være 
en  Grund.  Formodentlig  fandt  man  det  ikke  opportunt,  at 
Fjenden  fik  at  vide,  i  hvor  høj  Grad  mislykket  deres  Blo- 
keringsforsog  havde  været.  De  skulde  ikke  vide,  at  Ind- 
sejlingen endnu  var  saa  fri,  at  en  Damper  paa  „Sentis"' 
Størrelse  kunde  passere;  de  skulde  helst  tro,  at  Havnen 
var  spærret  for  større  Trafik,  indtil  de  store  russiske 
Krigsskibes  Reparation  var  tilendebragt.  Da  kunde  man 
maaske  overraske  Fjenden  med  den  hele  Flaade. 

Den  22de  Maj  saa  jeg  strax  om  Morgeren,  da  jeg  var 
kommen  iland,  store  Plakater  opslaaede  rundt  omkring  i 
Byen.  Der  stod  herpaa  at  læse: 

„Det  bekjendtgores  for  Byens  civile  Befolkning,  at  Dam- 
peren „Sentis"  den  26de  vil  afsejle  fra  Pigeon  Bay  til 
Tschifu.  Nærmere  ved  Henvendelse  til  Politikontoret." 

Jeg  tog  strax  ombord  igjen  for  at  ordne  alt  fornødent 
til  at  modtage  Passagerer.  Mens  jeg  havde  været  det  lille 
Øjeblik  iland,  havde  Admiralens  Adjutant  været  ombord 
med  en  Skrivelse  fra  ham.  Ved  denne  fik  jeg  Ordre  til  at 
være  sejlklar  den  25de. 

Der  blev  almindelig  Glæde  paa  Skibet. 


TIENDE  KAPITEL 

BYEN  KINTSCHOUS  INDTAGELSE 


DEN  24de  Maj  cirkulerede  der  allehaande  Rygter.  Man 
vidste  ikke  rigtig  Besked  med,  hvad  der  passerede  oppe 
mod  Nord.  Det  hed  sig  endog,  at  Kintschou  skulde  være 
taget.  Der  herskede  almindelig  Konfusion.  Jeg  fik  paany 
nogle  Saarede  i  Tale,  som  var  komne  med  Dagens  sæd- 
vanlige sørgelige  Tog.  De  kunde  ligesom  de  tidligere  Om- 
talte egentlig  slet  Intet  fortælle  ud  over  det,  at  de  havde 
været  i  Kamp  et  eller  andet  Sted  og  var  blevne  saarede. 
De  var  fuldstændig  blottede  for  Viden  om  Liaotung-Halv- 
øens  geografiske  Form  og  vigtigste  Punkter. 

Imidlertid  var  der  meget,  der  tydede  paa,  at  der  ved 
Kintschou  var  et  stort  Slag  igang.  Paa  Jernbanestationen 
var  der  vild  Forvirring  og  en  mægtig  Konflux  af  Menne- 
sker. Soldater  blev  bragt  ind  i  ventende  Extratog,  og  Wag- 
goner belæssedes  med  Ammunition.  Henimod  100  Saarede 
laa  paa  Ambulancebaarer,  som  man  foreløbig  maatte  stille 
fra  sig,  indtil  de  kunde  transporteres  til  Hospitalerne.  Det 
var  en  brændende  hed  Dag.  Solen  tørrede  Blodet,  som 
sivede  fra  de  kun  løseligt  forbundne  Saar. 

Med  de  afgaaende  Tog  fulgte  en  Spejdeballon.  Det  voldte 
nogle  russiske  Soldater  stort  Besvær  at  bakse  med  den. 

Kommen  tilbage  til  Havnen  saa  jeg,  at  Kanonbaaden 
„Bobr"  var  ifærd  med  at  forlade  sin  Ankerplads  for  — 

som  man  sagde  ■ —  at  sejle  op  i  Dalny-Bugten.  Den  vilde 
derfra  beskyde  Fjendens  venstre  Flanke,  der  truede  med 
at  afskære  Vejen  mellem  Kintschou  og  Port  Arthur.  Mæt- 
tet af  Indtryk  begav  jeg  mig  ombord,  glad  ved,  at  jeg  snart 
skulde  afsted. 

Den  næste  Dags  Morgen  (d.  25.)  var  jeg  tidlig  oppe  for 
at  træffe  de  sidste  Forberedelser  til  Afrejsen.  Gennem 
Kikkerten  kunde  jeg  se,  at  der  stadig  herskede  et  usæd- 
vanligt Røre  paa  Jernbanestationen.  Jeg  vilde  meget  gjærne 
gaa  iland  for  at  faa  at  vide,  hvordan  Natten  var  forløben, 
og  om  der  var  noget  særlig  interessant  Nyt,  men  jeg  turde 
ikke  forlade  Skibet  af  Frygt  for,  at  en  Ordre  med  Hensyn 
til  Afsejlingen  ikke  straks  skulde  træffe  mig.  Da  jeg  imid- 
lertid endnu  Kl.  2  ikke  havde  modtaget  nogen  saadan, 
tog  jeg  ind  til  Marinebassinet  for  at  forespørge  om  Grun- 
den til  dens  Udeblivelse.  Jeg  traf  Admiral  Gregorovitch 
selv  ifærd  med  at  inspicere  ca.  2000  Reservematroser  af 
Kwangtung-Ekvipagen.  De  var  opstillede  langs  Kajen.  Da 
Inspektionen  var  forbi,  sendtes  Soldaterne  til  Banegaarden 
for  at  befordres  til  Kintschou,  som  efter  samstemmende 
Rygter  fra  bedste  Kilde  var  meget  stærkt  truet. 

Straks  da  Admiralen  fik  Øje  paa  mig,  sagde  han:  Jeg 
tror  slet  ikke,  at  det  bliver  til  Noget  med  den  Rejse,  ialfald 
ikke  idag.  Men  lad  os  tales  ved  imorgen. 

Han  havde  travlt  og  gik.  Jeg  forlod  Marinebassinet  i  ret 
nedslaaet  Sindsstemning  og  spadserede  derefter  rundt  i 
Byen  for  at  klare  mine  Begreber  og  sunde  mig  lidt.  Over- 
alt, hvor  jeg  traf  Bekendte,  hørte  jeg  sørgelige  Tidender. 
Ingen  vidste  dog  noget  Bestemt,  selv  ikke  højtstaaende 
Officerer.  Stik  modsatte  Rygter  cirkulerede.  Men  jeg  fandt 
dog  ud  af,  at  Kintschou  var  alvorlig  truet.  Trist  i  Sind, 
skuffet  og  paa  en  Maade  harmfuld  begav  jeg  mig  ombord 
paa  „Sentis".  Jeg  følte  mig  ret  genert  overfor  mit  Mand- 

skab,  fordi  jeg  jo  havde  fyldt  dem  med  Illusioner  om  snar- 
lig Afrejse.  Som  jeg  satte  Foden  paa  Dækket  blev  jeg  mod- 
taget af  Alles  spørgende  Blikke.  Jeg  kunde  jo  ikke  andet 
end  meddele  dem  Admiralens  korte  Ord. 

I  stor  Spænding  og  Angst  slæbte  Tiden  sig  hen.  Uvis- 
heden var  yderst  pinlig.  Hvorfor  kunde  man  dog  ikke  faa 
klar  Besked?  Jeg  fik  at  vide,  at  der  var  ankommet  ca.  2000 
Saarede  i  mindre  end  24  Timer,  og  jeg  mærkede  paa  tu- 
sinde sikre,  ubedragelige  Tegn,  at  det  maatte  være  gaaet 
de  russiske  Tropper  overmaade  ilde. 

D.  27.  om  Morgenen  fik  jeg  Ordre  til  at  lade  „Sentis" 
lægge  sig  et  andet  Sted  i  Vestbugten.  Og  samtidig  med- 
deltes det  mig  definitivt,  at  der  ikke  blev  noget  af  Rejsen 
til  Tschifu,  „da  en  Overenskomst  ikke  var  kommen  istand" .  ■ 

[Det  vil  sige,  at  Autoriteterne  ikke  kunde  enes  om,  hvem 
der  skulde  tage  det  materielle  Ansvar  paa  sig  for  Tab  af 
Menneskeliv  og  Gods,  ifald  „Sentis"  skulde  løbe  paa  en 
flydende  Mine  med  de  mange  civile  Passagerer  ombord. 
De  russiske  Myndigheder  abandonnerede  simpelthen  Turen 
og  overlod  til  Kvinder  og  Børn  at  forlade  den  allerede  halv- 
vejs belejrede  By  paa  hvad  Maade  de  kunde  bedst.] 

Indvendig  rasende  parerede  jeg  naturligvis  Ordre  og 
flyttede  „Sentis"  hen  paa  den  mig  anviste  Plads.  Jeg  gik 
derefter  iland  for  at  faa  nærmere  Forklaring,  ikke  blot  om 
mit  Forpligtelsesforhold  overfor  Maskinmesteren,  men  og- 
saa  for  at  faa  at  vide,  om  jeg  selv  muligvis  skulde  gjøre 
Tjeneste  paa  anden  Maade.  Admiralen  svarede:  „Bliv  fore- 
løbigt ombord.  Lad  os  se  Tiden  an  i  nogle  Dage.  Maaske 
kan  jeg  faa  sat  igennem,  at  De  kommer  til  at  sejle,  men 
ærlig  talt,  der  er  ringe  Udsigt  dertil." 

Jeg  tog  tilbage  til  Skibet.  Mandskabet  var  ifærd  med  at 
gaa  frahorde.  En  god  Ven  af  mig  sad  og  ventede  paa  mig. 
Han  var  lige  kommen  fra  Fronten  og  havde  deltaget  i  tre 

Døgns  Kampe.  Han  sagde:  Ja  det  er  jo  under  sørgelige 
Forhold,  at  vi  ses  igjen,  og  vi  har  naturligvis  meget  at 
fortælle  hinanden.  Lad  mig  nu  forst.  Jeg  kommer  lige  fra 
Kintschou. 

Naa  hvordan  staar  det  saa  til?  Her  forties  meget  — ■  — 

„Javel,  jeg  fik  Ordre  til  at  deltage  i  Udbedringen  af  Be- 
fæstningerne baade  i  selve  Kintschou  og  i  de  sydfor  lig- 
gende. Vi  var  af  Spejdere  underrettet  om,  at  Fjenden  for- 
beredte sig  til  et  større  Angreb,  men  var  i  det  Hele  ret 
tillidsfulde.  En  af  vore  Spioner  var  endog  istand  til  at 
meddele  Tidspunktet  for  det  forestaaende  japanske  Angreb, 
nemlig  Morgenen  den  25de.  Den  24de  om  Eftermiddagen 
havde  vi  Udkigsballoner  oppe  fra  Nanshan-Fortet.  Samme 
Dag  var  jeg  i  Kintschou,  men  vendte  om  Aftenen  tilbage 
til  Nanshan  —   hvilket  maaske  var  et  stort  Held  for  mig. 

Allerede  fra  den  tidlige  Morgen  d.  25de  begyndte  Fjen- 
den at  bombardere  Kintschou.  Vi  havde  staaende  der  ca. 
2000  Mand  med  2  Kanoner,  der  naturligvis  straks  svarede 
paa  Fjendens  Ild.  Saa  telefoneredes  der  til  os  paa  Nan- 
shan-Fortet, at  Japanernes  Beskydning  var  af  frygtelig 
Virkning.  Vi  havde  allerede  mange  Dræbte  og  Saarede. 
Byen  kunde  umulig  holde  sig  uden  straks  at  faa  Forstærk- 
ning. 

Da  denne  Meddelelse  kom,  var  Klokken  1 1  om  For- 
middagen. I  over  fire  Timer  havde  vore  Folk  udholdt  den 
morderiske  Ild,  der  var  langt  forfærdeligere  end  vi  havde 
beregnet.  Men  det  var  umuligt  for  os  at  undvære  Nogen. 
Vi  kunde  kun  svare,  at  vi  telefonerede  videre  efter  For- 
stærkning. Jeg  tror  egentlig,  at  man  i  Kintschou  ikke  rig- 
tig har  forstaaet  vort  Svar  eller  haft  Tid  til  at  høre  derpaa. 
For  gennem  Kikkerter  kunde  vi  nu  paa  engang  se  vore 
Folk  flygte  over  Hals  og  Hoved.  De  ilede  ned  mod  Strand- 
bredden ved  Bugten,  for  at  være  i  Ly  mod  Kugleregnen 

bag  de  høje,  stejle  Klipper,  der  knejsede  over  den  smalle 
Forstrand  ret  ud  mod  Vandet.  Vi  saa  Japanerne  forfølge 
dem,  og  i  en  Fart  fik  vi  alle  vore  Kanoner,  ialt  23  (for- 
uden Maskinskytset),  rettede  imod  Fjenden. 

Den  Scene,  som  nu  paafulgte,  saa  vi  ganske  tydelig.  Den 
var  en  gruopvækkende  Kamp  for  Livet.  Vi  saa  vore  ud- 
mattede, forfulgte  og  jagede  Tropper  blindt  styrte  sig  ud  i 
Vandet,  medens  friske  japanske  Soldater  fulgte  efter  i  hid- 
sig Mordlyst,  i  vanvittig  Krigsrus.  Mindst  600  af  vore  stod 
i  Vand  til  Bæltestedet,  Japanerne  var  dem  i  Hælene,  og 
der  udspandt  sig  nu  her  saa  at  sige  i  Havet  en  rædsels- 
fuld Bajonetkamp. 

Vi  trak  det  korte  Straa.  Mange  Saarede,  som  muligvis 
havde  kunnet  reddes,  faldt  om  for  et  Bajonetstød  og  druk-, 
nede  i  Vandet.   Den  Dags  Flodtid  skyllede  mange  Lig  ud 
i  Petschilibugten. 

Et  Par  Hundrede  af  vore  Soldater  naaede  dog  at  komme 
til  os  i  Nanshan.  Vi  havde  vedligeholdt  en  forfærdelig  Ild. 
Den  gjorde  meget  stor  Virkning  og  tvang  Forfølgerne  til- 
bage. Kl.  4  holdt  vi  op  med  at  skyde.  Vi  saa  da  Fjenden 
kort  efter  sende  sin  Røde-Kors-Afdeling  frem  for  at  op- 
samle de  Saarede.  De  laa  i  Hundredvis.  En  Afdeling  Ja- 
panere stak  Spaderne  i  Jorden,  hvor  den  var  blødest  og 
og  mindst  sandet,  og  Klippeundergrunden  ikke  var  Over- 
fladen altfor  nær.  Det  var  Kæmpegrave,  de  skabte,  med  de 
sidste  Hvilesteder  for  100  Mand  i  hver. 

Dette  Arbejde  tog  jo  lang  Tid,  men  Japanerne  undte  sig 
ikke  Rist  eller  Ro,  endda  den  frygtelige  Kanonade  havde 
fremkaldt  det  sædvanlige  stærke  Regnvejr.  Hele  Natten 
igjennem  var  de  optagne  af  at  jorde  deres  og  mange  af 
vore  Døde. 


Episoder  fra  Port  Arthurs  BelejririK 


ELLEVTE  KAPITEL 

SLAGET  VED  NANSHAN 


VED  Daggry  d.  26.  —  fortsatte  min  Ven  —  meldtes  der 
fra  vor  Spejdeballon,  at  Fjenden  i  Løbet  af  Natten  var 
avanceret  med  sit  Artilleri,  som  nu  stod  paa  tre  særlig 
fremtrædende  Punkter  Syd  og  Øst  for  Byen  Kintschou. 
altsaa  indenfor  vore  Kanoners  Rækkeevne.  Regnen  var 
holdt  op.  Vi  var  klare  over,  at  en  ny  Kamp  øjeblikkelig 
maatte  finde  Sted,  og  i  livligt  Røre  blev  de  sidste  Forbe- 
redelser trufne. 

Japanerne  var  hurtigere  end  vi.  Det  første  drønende 
Skud  faldt.  Projektilets  susende  Sejlads  gennem  Luften 
hørtes  tydeligt,  til  det  slog  ned  for  Foden  af  Fæstningen 
og  exploderede.  Der  var  en  Stemme,  som  sagde:  De  sky- 
der forbandet  godt!  Tre  Sekunder  efter  tordnede  vore 
Kanoner,  saa  man  bogstavelig  talt  mærkede  Klippegrunden 
ryste  under  Fødderne.  Men  ak  —  Japanernes  Skyts  var 
indstillet  altfor  præcist.  I  Løbet  af  ganske  kort  Tid  sendte 
de  den  ene  exploderende  Granat  efter  den  anden  ind  i 
Fortet.  Og  her  laa  snart  Lig  ved  Lig.  De  Saaredes  Jammer 
overdøvedes  af  Kommandoraab,  der  i  Øjeblikket  lød  saa 
mærkværdigt  hensynsløse.  Men  de  overdøvedes  atter  af 
Kanonerne,  hvor  usaarede  Soldater  tog  de  Faldnes  Plads. 
Kl.  10  om  Formiddagen  holdt  Japanerne  pludselig  op 
med  Beskydningen.  Vi  var  naive  nok  til  at  tro,  at  vor  Ild 

Skitse,       oT)eT 

havde  været  dem  altfor  vældig.  Soldaterne  raabte  Hurra. 
Saa  gav  vi  os  til  at  sørge  for  de  Saarede  og  samle  de 
Døde  sammen,  samtidig  dog  forberedende  os  paa  et  nyt 
Slag.  Der  gik  en  Timestid,  før  vi  opdagede,  at  Fjenden 
igen  rykkede  frem,  ikke  med  Artilleriet,  men   med  store 

Kolonner  Fodfolk.  Vi  gav  strax  heftig  Ild,  men  de  Gule 
blev  ved  med  at  nærme  sig  Fortet  i  stadig  Dødsforagt, 
snart  springende  og  løbende,  snart  listende  og  kravlende. 

Der  fyredes  ogsaa  fra  de  sydfor  os  liggende  Forter.  Al 
vor  Opmærksomhed  var  koncentreret  herpaa,  indtil  vi  plud- 
selig blev  vaer,  at  fire  japanske  Kanonbaade  og  en  stor 
Torpedobaadsflotille  styrede  ind  i  Kintshou-Bugten.  Vi  var 
da  paa  det  Rene  med,  at  de  vilde  bombardere  os,  og  ret- 
tede endel  af  vore  endnu  ikke  demolerede  Kanoner  imod 
Skibene.  Disse  kvitterede  for  den  blodige  Hilsen.  Torpedo- 
baadene  kunde  paa  Grund  af  deres  ringe  Dybgaaende  løbe 
helt  ind  under  Land,  lægge  sig  i  Ly  af  Klipperne  og  der- 
fra beskyde  os.  Vor  Kanonbaad  „Bobr",  som  laa  i  Dalny, 
havde  observeret  Situationen  og  skod  paa  Fjendens  venstre 
Fløj. 

De  følgende  Timer  var  frygtelige.  Japanerne  blev  ved 
at  storme  frem,  trodsende  alle  djævelske  Forhindringer. 
Vi  havde  nedlagt  hele  Ringe  af  Miner,  som  exploderede, 
blot  man  traadte  paa  Jorden  derover;  vi  havde  faaet  an- 
lagt usynlige  Faldgruber,  ti  Fod  dybe,  samt  Pigtraadshegn 
til  Spidning  og  Fastholden  af  de  Fremstormende.  Alligevel 
kom  Japanerne  os  bestandig  nærmere.  Vore  Kanoner  var 
tildels  ødelagte.  Vi  maatte  nu  forsvare  os  med  Bajonetten 
mod  de  fremilende  Japanere,  alt  imens  vi  trak  os  tilbage 
til  Forskansningen  Fafanshan,  hvor  vi  havde  fire  Kano- 
ner. Men  Fjenden  forfulgte  os  stærkt  og  var  os  langt 
overlegen.  Vi  saa,  at  Stillingen  ogsaa  her  var  umulig,  og 
vi  opholdt  kun  Fjenden  for  at  tilintetgøre,  hvad  der  mulig- 
vis kunde  blive  ham  til  Nytte.  Derefter  fortsatte  vi  Tilbage- 
toget til  Nankuanling. 

Vi  var  trætte,  elendige  og  overanstrengte,  da  vi  ankom 
dertil  om  Morgenen  d.  27.  Og  Fred  eller  Hvile  fik  vi  allige- 
vel ikke.  Fjenden  var  bestandig  efter  os.  Han  drev  os  videre 

sydpaa.  Vor  Modstand  var  svag  og  kort.  Vi  havde  endnu 
saa  megen  Omtanke  og  Energi,  at  vi  ødelagde  Jernbane- 
linien, langs  hvilken  vi  trak  os  tilbage. 

Inklusive  Tabene  i  Kintschou  havde  vi  haft  ca.  1200 
Døde  samt  mistet  2000  Saarede  og  Fanger.  Fjenden  har 
desuden  taget  68  Kanoner  af  forskellig  Kaliber  samt  10 
Maskinkanoner,  men  næsten  alt  Skytset  var  mere  eller 
mindre  beskadiget.  Endelig  har  de  faaet  fat  i  en  Dynamo- 
maskine, tre  Projektører  og  50  Miner,  som  vi  ikke  fik  Tid 
til  at  ødelægge,  og  naturligvis  en  Masse  Geværer  og  Am- 
munition, hvoraf  det  dog  var  lykkedes  os  at  faa  Største- 
delen ødelagt.  Fjendens  samlede  Tab  anslaar  vi  ca.  6000 
Mand  Døde  og  Saarede. 

Saavidt  min  Vens  Fremstilling,  der  strax  fik  mig 

til  at  indse  Situationens  store  Alvor. 


TOLVTE  KAPITEL 

FORBEREDELSER.  FLAADEN  LØBER  UD 


DE  følgende  Dage  viste,  at  vi  stadig  gik  mørkere  Tider 
imøde.  Med  hvert  Tog  kom  der  flygtende  Tropper  og  Saa- 
rede.  De  ca.  2000  Soldater,  som  var  blevne  tilbage  i  Dalny, 
kom  om  Morgenen  d.  1.  Juni  allesammen  marcherende 
ind  i  Port  Athur.  De  paastod,  at  de  havde  ødelagt  Havne- 
anlægene ved  Sprængninger,  men  de  Kinesere,  som  nu 
ogsaa  skarevis  væltede  ind  i  Port  Arthur,  forsikrede,  at 
Explosionen  havde  været  af  yderst  ringe  Virkning.  Japanske 
Spioner  havde  tilmed  været  paa  Spil  og  ødelagt  næsten 
alle  Fængtraadene  til  de  nedlagte  Sprængstoffer. 

Hospitalerne  var  snart  overfyldte.  Og  nye  Huse  i  den 
nye  By  lavedes  om  til  Lasareter.  „Angara"  (Søsterskib  til 
„Lena",  som  slap  fra  Fjenden  og  naaede  over  til  San 
Francisco),  blev  tilligemed  den  i  Havnen  liggende  store 
Damper  „Kasan"  af  Frivilligflaaden  hurtigst  muligt  om- 
dannet til  Hospitalsskib,  thi  Marinehospitalet  var  overfyldt 
med  Syge  og  Saarede.  Og  nu  da  det  Utrolige  skete,  at 
Japanerne  nærmede  sig  Byen  til  Angreb,  blev  Travlheden 
stærkt  forøget.  Nervøsiteten  var  stor,  fordi  vi  jo  vidste,  at 
vi  rundt  omkring  i  Byen  havde  japanske  Spioner.  For  at 
de  kun  skulde  se  saa  lidt  som  muligt  til  vore  Forsvarsfor- 
beredelser,  blev  der  i  Nattens  Mulm  og  Mørke  fra  Krigs- 
skibene  transporteret   Kanoner   fra   Marinebasinet   ad   de 

midlertidige  Skinneveje  til  de  forskjellige  Forter.  De  iland- 
bragte  Kanoner  bleve  paa  Krigsskibene  erstattede  med 
Trækanoner,  rene  Atraper,  for  at  skuffe  Fjenden. 

Jeg  boede  stadig  ombord  paa  „Sentis".  Hele  mit  kine- 
siske Mandskab  havde  forladt  mig.  Jeg  havde  kun  min 
trofaste  Boy  tilbage.  Missionær  Christiansen  var  sluppen 
over  til  Tschifu.  Der  arbejdedes  febrilsk  paa  at  udbedre 
Forskansningerne.  Overalt,  hvor  man  vendte  Øjet  hen,  saa 
man  russiske  Soldater  og  kinesiske  Kulier  ifærd  med  at 
bringe  Kanoner  i  Stilling  paa  Højderne.  Ingen  af  os  kunde 
vide,  hvor  mange  japanske  Spioner  der  gik  rundt  i  vor 
Midte.  Byens  civile  Befolkning  forberedte  sig  paa  at  ud- 
holde en  egentlig  Belejring.  Man  sørgede  for  Indkob  af 
Levnedsmidler,  mens  det  endnu  var  Tid,  og  man  lavede 
Kascmatter.  Disse  sidste,  særligt  beregnede  som  sikre  Til- 
flugtssteder i  Tilfælde  af  et  Bombardement,  bestod  nær- 
mest af  Huler,  huggede  ind  i  Fjældene. 

Saaledes  gik  Dagene  i  spændt  Forventning.  Vi  hørte, 
at  Japanerne  rykkede  frem  og  tog  den  ene  Position  efter 
den  anden,  bestandigt  med  Tab  for  os.  Blokerede  tilsøs 
og  trængte  fra  Landsiden  følte  vi  os  indesluttede  og  inde- 
spærrede. Der  herskede  den  dybeste  Pessimisme.  Vi  fryg- 
tede, at  Port  Arthur  var  prisgiven,  om  der  ikke  snart  kom 
Hjælp.  Men  hvorfra  skulde  den  komme? 

Søofficererne  holdt  dog  Modet  oppe.  Aa,  det  havde  ingen 
Nød,  mente  de,  Kuropatkin  skulde  nok  snart  oppe  nordfra 
slaa  de  gule  Djævle,  vor  egen  Flaade  var  snart  repareret 
igjen,  og  saa  kunde  vi  gjenoptage  Kampen  tilsøs.  Man  var 
forøvrigt  daglig  beskæftiget  med  at  opfiske  flydende  Miner, 
som  Fjenden  udlagde  tæt  ved  Port  Arthur,  altid  om  Nat- 
ten, dækket  af  Mørket.  Han  benyttede  hertil  ganske  smaa 
Dampbarkasser,  der  kun  stak  sex  Fod  i  Vandet  og  derved 
undgik   at   løbe   paa   de   af  Russerne   udlagte  Miner,  som 

gjennemsnitlig  laa  8  å  10  Fod  under  Vandskorpen.  Helt 
til  Indrerheden  havde  Japanerne  listet  sig  med  deres  Miner. 

Denne  Opfiskning  af  Miner  foregik  ved  Hjælp  af  to 
Slæbedampere,  indbyrdes  forbundne  ved  et  Tov.  Naar 
Minerne  kom  tilsyne  paa  det  grundede  Vand,  blev  de  af 
kyndige  Folk  gjorte  uskadelige  og  derefter  lavede  om  til 
at  explodere  efter  det  af  Russerne  anvendte  tekniske  Sy- 
stem. Og  andre  blev  paany  lagte  ud,  for  at  Fjenden  kunde 
løbe  paa  dem.  Dette  Arbejde  krævede  dog  mange  Men- 
neskeliv. Daglig  hørte  man  Explosioner  ude  fra  Rheden. 
Ofte  løb  en  minefiskende  Damper  paa  en  japansk  Mine, 
og  som  Regel  var  da  alle  Mand  dræbte.  En  saadan  Mine 
kan  ved  sin  Explosion  i  fodtykt  Panser  lave  et  Hul  saa 
stort,  at  man  kan  kjøre  derigjennem  med  Heste  og  Vogn, 
og  selvfølgelig  tilintetgjør  den  med  Lethed  en  Slæbedam- 
per, bygget  af  en  Kvarttommes  Jernplader.  Jeg  husker 
særdeles  tydelig  en  af  disse  Ulykker,  som  hændte  d.  5. 
Juni.  En  Slæbedamper  var  løben  paa  en  Mine  og  næsten 
bleven  pulveriseret.  Ved  et  rent  Mirakel  var  dog  et  Par 
Mand  af  Besætningen  endnu  ilive;  de  laa  og  klamrede  sig 
til  nogle  Vragstykker,  ventende  paa  at  blive  samlede  op. 
Kanonbaaden  „Gremiastchi"  ilede  til  Hjælp.  Men  ved  en 
uforsigtig  Manøvre  løb  den  ogsaa  paa  en  Mine  og  sank 
øjeblikkelig.  Ikke  en  Mand  blev  reddet. 

Hver  Dag  bragte  Hjobsposter.  Den  7de  Juni  lob  Kanon- 
baaden „Giljak"  paa  en  Mine  og  gik  ned  med  hele  Be- 
sætningen. 

—  —  Den  10de  Juni  hørte  vi  det  første  japanske  Skud 
rettet  mod  Port  Arthur  fra  Landsiden.  Det  var  lige  den 
Dag,  jeg  havde  samlet  alle  mine  Ejendele  for  eventuelt  at 
forlade  Byen.  Jeg  gik  jo  omkring  og  gjorde  ingen  Verdens 
Nytte,  og  nogen  Tjeneste  havde  jeg  ikke  faaet  anvist.  Jeg 
henvendte  mig  til  Admiralen  og  spurgte,  om  der  var  fort- 

sat  Brug  for  mig,  ellers  vilde  jeg  udbede  mig  hans  Til- 
ladelse til  at  forlade  Byen. 

Nej,  det  er  der  aldeles  ikke  Tale  om,  svarede  han.  Gan- 
ske vist  kommer  „Sentis"  neppe  til  at  sejle,  men  vi  har 
Brug  for  al  den  Kraft,  vi  kan  faa.  Flyt  ombord  paa  Dam- 
peren „Kasan'\  som  for  Tiden  bliver  lavet  om  til  Hospi- 
talsskib  og  afvent  saa  der  mine  nærmere  Ordrer.  Den 
næste  Dag  fik  min  Boy  Lov  til  med  en  kinesisk  Djunk, 
der  skulde  bringe  Depecher  til  Niuschvang,  at  rejse  langs 
Kysten  derop.  Maskinmesteren  og  jeg  begav  os  ombord  i 
„Kasan",  hvor  vi  tog  fat  paa  et  højst  nødvendigt  Rensnings- 
og  Ordningsarbejde. 

Det  blev  bekjendt,  at  „Tsatsarewitch"  og  „Retvisan", 
som  (d.  8.  Februar)  under  det  første  fjendtlige  Flaadean- 
greb  blev  beskadigede,  snart  kunde  være  reparerede  igjen. 
At  Udbedringen  havde  taget  saa  lang  Tid.  skyldtes  bl.  A. 
den  store  Vanskelighed  ved  at  bakse  med  de  svære  Pan- 
serplader, som  tildels  maatte  tages  af,  rettes  og  saa  sættes 
ind  paa  deres  Plads  igjen.  Hertil  kom,  at  Skibene  var  saa 
store,  at  Tørdokken  ikke  kunde  optage  dem.  Arbejdet  fore- 
gik derfor  i  en  Kasse,  det  saakaldte  „svenske  Plaster". 

Det  store  Sporgsmaal  var  nu:  Hvad  vilde  Admiral  Witt- 
gift foretage  sig  med  Flaaden,  naar  alle  Skibene  var  i 
kampdygtig  Stand  igjen?  Vilde  han  løbe  ud  med  dem? 
Det  mentes  almindeligt  i  Søofficerskredse. 

Dagene  slæbte  sig  langsomt  hen. 

D.  13de  Juni  om  Morgenen  var  der  atter  ivrig  Skydning 
fra  Søforterne.  Det  viste  sig,  at  to  fjendtlige  Torpedoflotil- 
ler  kom  pilende  op  imod  Havneindlobet,  den  ene  sydfra, 
den  anden  fra  Sydvest.  Og  endelig  kom  der  fra  Øst  en 
Damper,  vel  sagtens  for  at  kaste  Miner  ud  eller  ogsaa  for 
at  forsøge  at  sænke  sig  selv  i  Havneindlobet!  Den  sneg 
sig  frem  ganske  tæt  under  Kysten.   Fjenden  havde  vist 

haabet,  at  al  Forternes  Opmærksomhed  var  optagen  af  de 
sig  nærmende  Torpedobaade,  men  man  forregnede  sig.  De  ud- 
mærket indøvede  Kanonerere  paa  Kristus-Fortet  skød  Dam- 
peren isænk  med  et  eneste  Skud.  Den  gik  ned  paa  18  Favne 
Vand.  Hele  Besætningen  omkom.  Da  de  to  japanske  Tor- 
pedobaade ogsaa  blev  ramte,  trak  de  sig  skyndsomst  til- 
bage. 

D.  15.  Juni  om  Morgenen  var  der  i  Port  Arthur  en  stor 
Invasion  af  Kvæg.  Vældige  Hjorder  bleve  drevne  ind  i 
Byen.  Det  var  alle  de  Kreaturer,  som  man  paa  hele  Kwang- 
tung  havde  taget  fra  Bønderne,  efterhaanden  som  Tilbage- 
toget foregik.  Byens  Beholdning  af  Levnedsmidler  berige- 
des med  ca.  4000  Stkr.  Høveder.  Der  blev  stor  Glæde, 
thi  nu  var  der  da  foreløbig  ingen  Mangel  paa  Kød. 

Men  samme  Dag  indtraf  en  anden  og  alvorligere  Efter- 
retning. Fjenden  havde  paa  sin  venstre  Fløj  faaet  Kanoner 
bragt  i  Stilling,  og  han  vilde  derfra  kunne  naa  at  skyde 
ind  i  Udkanten  af  Byen.  Kanonbaaden  „Otvatshne",  Tor- 
pedokrydseren „Novik"  og  fire  Torpedobaade  forlod  Hav- 
nen. De  gik  til  Tahei  Bugten  for  derfra  at  beskyde  Fjen- 
dens venstre  Fløj,  men  Japanerne  jagede  dem  strax  i  Havn 
igjen. 

Situationen  blev  daglig  værre.  De  Efterretninger,  vi  af 
og  til  fik  fra  Tschifu  eller  Tientsin,  viste  os  klart,  at  der 
ikke  var  snarlig  Udsigt  til  Hjælp  fra  Kuropatkin,  eftersom 
ogsaa  hans  Hær  var  haardt  trængt  af  Fjenden.  Det  stod 
derfor  for  os,  at  vor  eneste  Redning  var  Søen.  Vi  maatte 
forsøge  at  bryde  ud  og  slaa  et  Slag,  naar  blot  Flaaden  var 
istandsat  igjen. 

Ombord  i  „Kasan"  var  der  nu  stærkt  Liv  og  Røre.  Dam- 
peren var  gjort  færdig  som  Hospitalsskib.  Jeg  havde  faaet 
mange  Læger  og  Sygeplejersker  ombord.  Vi  var  naturligvis 
stærkt  spændte  paa  at  faa  at  vide,  om  vi  skulde  med  Flaa- 

den  tilsøs.  Thi  det  var  ganske  givet,  at  man  forberedte  sig 
paa  et  Udfald.  Jeg  fik  at  vide,  at  Flaadens  Udfald  var  fast- 
sat til  d.  23.  om  Morgenen.  Et  Rygte  om,  at  Vladivostok- 
Eskadren  havde  klaret  sig  pænt,  oplivede  Sindene.  Og  da 
vi  tilmed  troede,  at  Japanerne  var  beskæftigede  østen  for 
Korea  med  at  jage  Vladivostok-Eskadren,  blev  Udfalds- 
planen  fastholdt.  Jeg  fik  ikke  Ordre  til  at  følge  med 
Flaaden.  Denne  løb  ud  under  fuld  Musik  og  frembød  et 
stolt  Syn.  Det  var  omtrent  Kl.  1 1  om  Formiddagen,  da 
den  var  naaet  ud  paa  Rheden  og  sejlede  i  sydostlig  Ret- 
ning. I  Spidsen  gik  „Tsatsarewitch"  med  Admiral  Wittgift 
ombord,  derefter  fulgte  „Pobjeda",  „Sebastopol",  „Retvi- 
san",  „Peresviet",  „Poltava",  alle  Kampskibe,  fremdeles 
Krydserne  „Bayan",  „Diana",  „Pallada"  og  „Askold". 


TRETTENDE  KAPITEL 

ET  TORPEDOANGREB 


EFTER  at  Flaaden  var  kommen  ca.  10  engelske  Mil  ud, 
forandrede  den  Kurs  mod  Syd.  Paa  dette  Tidspunkt  saa 
vi  nogle  japanske  Skibe  komme  henimod  vore,  men  de 
holdt  sig  dog  borte  fra  vore  Kanoners  Rækkevidde.  Vore 
Skibe  laa  stille.  Der  forløb  en  Timestid  i  stor  Spænding. 
Saa  løb  „Askold"  og  „Novik"  tilligemed  Torpedobaadene 
imod  Fjenden,  som  straks  aabnede  Ild  mod  vore  Skibe, 
samtidig  med,  at  han  trak  sig  tilbage.  Et  kort  Stykke  forfulgtes 
Fjenden  af  de  russiske  Skibe,  som  derefter  vendte  tilbage 
til  Rheden.  Paa  Grund  af  Lavvande  var  det  ikke  de  store 
Skibe  muligt  at  naa  ind  i  Havnen  igjen.  Klokken  var  bleven 
syv,  og  Mørket  begyndte  at  falde  paa.  Langt  ude  i  Hori- 
sonten skimtedes  nogle  fjendtlige  Skibe,  sikkert  ifærd  med 
at  iagttage  vor  Flaades  Bevægelser. 

Om  Aftenen  tog  jeg  med  en  af  Lægerne  ombord  paa 
„Poltava"  for  at  drikke  The  hos  nogle  af  mine  Venner 
blandt  Officererne.  Jeg  havde  en  Anelse  om,  at  et  Tor- 
pedoangreb var  forestaaende,  og  det  slog  til.  Thi  neppe 
var  vi  komne  ombord,  for  det  første  Skud  faldt.  Uden  at 
tænke  paa  nogen  Fare  løb  jeg  op  paa  Overbygningen  for 
bedre  at  kunne  overse  det  Hele.  I  over  to  engelske  Mils 
Omkreds  var  det  alt  lyst  som  ved  Dag,  thi  over  20  Pro- 
jektører var  i  Virksomhed.   Men  bagved  laa  en   Mur  af 

Mørke.  Og  ud  fra  den  kom  den  ene  japanske  Torpedobaad 
efter  den  anden.  Afstanden  mellem  dem  var  antagelig  ca. 
100  Meter.  Det  saa  ud,  som  om  de  sejlede  ganske  lang- 
somt, men  Sømandsøjet  lod  sig  ikke  bedrage.  De  jog  af- 
sted i  rasende  Fart  og  styrede  lige  imod  vore  Skibes  Linie. 
Da  de  var  os  ca.  500  Meter  nær,  drejede  hveranden  Baad 
tilhøjre,  hveranden  tilvenstre,  affyrede  en  Torpedo  mod  et 


Kampskibet  Peresviet.  —  Flaadens  Tilbagekomst. 

af  vore  Skibe  og  søgte  derefter  hurtigst  tilbage  til  Mørket 
igjen.  Denne  Manøvre  gjentoges  hele  14  Gange  i  Løbet 
af  Natten,  af  otte  forskjellige  Flotiller  paa  6 — 8  Baade 
hver.  Vor  Ild  var  voldsom,  men  til  min  Forundring  tog  de 
fjendtlige  Skibe  forholdsvis  ringe  Skade.  To  bleve  skudte 
isænk,  andre  fik  Maskinskade,  men  de  havarerede  fik  øje- 
blikkelig Assistance  af  deres  Kampfæller,  der  slæbte  dem 
ud  af  Lyshavet  og  ind  i  det  frelsende  Mørke.  Japanernes 
Tab  af  Menneskeliv  maa  have  været  stort.  Jeg  kunde  f.  Ex. 
iagttage  Virkningen  af  en  af  vore  Maskinkanoner,  der  havde 
faaet  et  særlig  godt  Sigte  paa  en  Torpedobaads  Dæk.  I  en 
Haandevending  var  Mandskabet  fejet  bort. 

Fjenden  gjorde  ikke  synderlig  Skade  paa  vore  Skibe. 
Han  havde  paany  givet  et  stort  Bevis  paa  sin  Tapperhed, 
Koldblodighed  og  Dødsforagt.  Den  næste  Dags  Morgen 
viste  det  sig,  at  næsten  alle  vore  store  Skibes  Torpedonet 
var  istykker,  og  at  der  endnu  hang  fire  Torpedoer  i  Net- 
tene. De  blev  med  Forsigtighed  frigjorte  og  slæbte  ind  i 
Havnen. 


FJORTENDE  KAPITEL 

I  BY  OG  PAA  RHED 


DEN  næste  Morgen  var  der  rundt  om  Havnen  samlet 
Hundreder,  der  vilde  spørge  Nyt.  Da  jeg  gik  iland,  blev 
jeg  omringet  af  flere  Bekjendte,  som  vilde  vide,  hvad  der 
egentlig  var  sket  i  de  sidste  24  Timer.  Hvorfor  var  Flaa- 
den  løben  ud,  men  kommen  tilbage  igjen?  Havde  den  ikke 
kunnet  slaa  sig  igjennem?  Det  manglede  ikke  paa  ironisk 
formede  Bemærkninger.  Jeg  beskrev,  saa  godt  som  jeg 
vidste  dem,  det  sidste  Døgns  Kampe. 

I  selve  Byen  var  der  idel  Travlhed.  Man  forberedte  sig 
nu  af  alle  Kræfter  paa  den  forestaaende  Belejring.  Der 
skete  en  mægtig  Ophobning  af  Proviant.  En  uendelig 
Række  af  Kjøretøjer  med  Hø,  Ris,  Salt,  Kjød,  Bønner, 
Korn  og  Mel  agede  ind.  Til  Duebugten  (Pigeon  Bay)  kom 
der  daglig  20 — 30  kinesiske  Djunke  med  Levnedsmidler 
for  Mennesker  og  Dyr.  Fjenden  havde  nu  Stilling  ca.  8 
engelske  Mil  fra  vore  yderste  Forter.  Han  var  ifærd  med 
at  befæste  sin  højre  Fløj  ved  Louise-Bugten,  sin  venstre 
lidt  Øst  for  Tahei-Bugten;  hans  Centrum  forberedte  Ok- 
kupation af  vore  Vandbassiner  paa  Vandbjærget.  Skulde 
det  lykkes  Japanerne  at  tage  disse,  vilde  det  være  meget 
generende,  thi  Sommeren  var  usædvanlig  hed,  og  næsten 
alle  Byens  Brønde  var  udtømte.  Det  var  saa  varmt,  at 
man  ikke  kunde  sove  inde  om   Natten.   Dog  —  man  tro- 

stede  sig  med,  at  Vandbjærget  var  meget  stærkt  befæ- 
stet. 

I  Byens  eneste  Restaurant,  Café  „Saratoff "  var  der  Træng- 
sel. Alle  Mennesker  snakkede  i  Munden  paa  hverandre.  Paa 
engang  blev  der  Stilhed.  Alle  rejste  sig,  alle  blottede  Hovedet. 

Udenfor  kjorte  langsomt  efter  hinanden  fire  Arbejds- 
vogne, hver  med    10  å  12  Lig,  svøbte  i  Sejldug,  hvorpaa 


En   Begravelse. 


der  var  malet  Dodens  sorte  Kors.  Det  var  vore  Faldne. 
En  Officer  og  35  Soldater  fulgte  deres  Kammerater  til  det 
sidste  Hvilested,  en  stor  Fællesgrav,  hvor  Ligene  lagdes 
Side  om  Side.  En  Præst  bad  en  kort  Bøn  og  kastede  Jord 
paa.  —  Det  gjorde  et  uhyggeligt  Indtryk,  at  umiddelbart 
efter  denne  Højtidelighed  tog  Soldaterne  fat  paa  at  grave 
en  ny  Grav.  Man  vidste,  at  det  vilde  ikke  vare  længe,  før 
ogsaa  den  skulde  belægges  med  Krigens  næste  Ofre,  som 
muligvis  endnu  gik  friske  og  frejdige  omkring  —  muligvis 
med  En  selv. 

I  Byen  ventede  man  stadig  et  Bombardement  fra  Land- 
siden, og  overalt  gav  man  sig  til  at  grave  Kasematter  for  i 
givet  Tilfælde  at  ty  ind  i  disse  Huler.  En  af  mine  Venner, 
en  Forretningsmand,  havde  ladet  sine  Folk  hugge  en  hel 
Stue  ud  i  en  stejl  Fjeldside  med  Plads  til  ca.  20  Men- 
nesker. Der  var  lavet  en  ordentlig  Dør,  som  var  beslaaet 
med  svære  Jernplader.  Bunden  var  belagt  med  bløde  Maat- 
ter.  Og  i  et  Hjørne  var  der  stablet  en  Masse  Konserves  op. 

Paa  Jernbanestationen  var  alt  efterhaanden  blevet  stille. 
Kun  af  og  til  gik  et  Lokomotiv  ud  til  Vandbjerget,  thi  læn- 
gere kunde  man  ikke  komme  for  Fjenden. 

Den  27de  gik  jeg  sammen  med  to  Læger  ned  i  en  af 
„Kasan"s  Baade  i  den  Hensigt  at  gøre  et  Trip  ud  paa 
Rheden  for  at  se,  hvorledes  Situationen  var.  Krydseren 
„Diana"  var  dengang  Vagtskib.  Den  laa  til  Ankers  imellem 
alle  de  sunkne  Skibe.  Disses  Tal  var  nu  ialt  21.  De  fleste 
saa  man  slet  Intet  til.  Kun  hist  og  her  et  Stykke  Jern  eller 
en  Vragstump  rage  op  som  et  Vidnesbyrd  om,  at  her  laa 
et  af  de  japanske  Skibe,  der  var  sendte  ind  i  Forsøg  paa 
at  blokere  Havneindløbet.  Der  var  fra  russisk  Side  sørget 
for,  at  de  over  Vandet  ragende  Stumper  snarest  fjernedes, 
for  at  Japanerne  i  Tilfælde  af  et  Angreb  muligen  kunde 
løbe  paa  deres  egne  Forsænkninger.  Det  var  i  Sandhed 
meget  farligt  for  de  store  Kolosser  at  liste  sig  frem  mellem 
alle  disse  usynlige  Skær  af  Skibe.  Kun  med  ganske  smaa 
Bøjer  betegnedes  Vejen  ud  til  „Minekanalen",  der  løb  i 
Zigzag  i  fire  engelske  Mils  Længde. 

De  to  Rækker  af  Miner  som  laa  langs  Kanalen,  blev 
som  Regel  flyttede  engang  om  Ugen,  for  at  Fjenden  aldrig 
kunde  være  sikker  paa,  hvor  de  laa.  Flytningen  foregik 
om  Natten.  Der  sendtes  Dykkere  ned  paa  Bunden  for  at 
skifte  de  Ankere,  til  hvilke  Minerne  var  fastgjorte.  Stedfor- 
andringen var  som  oftest  kun  nogle  faa  Favne. 

Episoder  fra  Port  Arthurs  FiclcirinK  5 

Vejen  gennem  selve  Minekanalen  betegnedes  ikke  (saa- 
ledes  som  Vejen  ud  til  den)  ved  Bøjer,  men  derimod  ved 
Mærker  paa  Landsiden.  Disse  kunde  dog  kun  ses  om 
Dagen.  Hvis  en  Torpedobaad  om  Natten  maatte  passere 
denne  Zigzag-Allé  af  Helvedesmaskiner,  da  laa  der  ved 
alle  skarpe  Hjørner  smaa  bitte  Robaade.  Den  Torpedobaad, 
som  da  søgte  ind,  tilkendegav  ved  Lyssignaler  Nattens 
Feltraab,  og  derefter  svarede  Robaadene  med  smaa  Blus, 
der  punkterede  det  smalle  Løb,  hvor  der  ingen  Fare  var. 

Alligevel  kunde  der  være  hændt  det,  at  de  smidige 
Japanere  kunde  have  faaet  Lejlighed  til,  dækkede  af  Mulm 
og  Mørke,  at  kaste  Miner  ind  i  Kanalen.  Derfor  blev  der 
af  de  forhen  beskrevne  Slæbebaade  dagligt  fisket  efter 
fjendtlige  Miner.  Naar  man  var  kjendt  med  det  Princip, 
hvorefter  Minekanalen  var  anlagt,  skulde  man  egentlig  tro 
det  umuligt,  at  Fjenden  kunne  komme  Byen  nær.  Men 
hertil  er  at  bemærke,  at  vore  Miner  maatte  anbringes  mere 
end  syv  Fod  under  Vandfladen  ved  Ebbetid  for  ikke  at 
være  synlige,  og  for  at  ikke  Sø  og  Vind  skulde  have  Ind- 
flydelse paa  dem  og  muligvis  mere  eller  mindre  forrykke 
deres  Plads.  Selvfølgelig  vidste  Fjenden  dette  særdeles  vel. 
Petschilibugtens  Tidevands-Forskel  er  ved  Port  Arthur  ca. 
8  Fod.  Naar  Fjenden  nærmede  sig,  benyttede  han  stedse 
Flodtiden,  eftersom  han  da  kunde  regne  med  14 — 15  Fod 
Vand  over  Minerne  og  —  da  Torpedobaadene  som  Regel 
kun  stak  10 — 12  Fod  —  lystigt  sejle  hen  over  dem,  ja 
muligen,  som  sagt,  selv  smide  nogle  ud  med  Adresse  til  os. 

Samme  Aften  (den  27de)  forsøgte  Japanerne  at  sprænge 
„Diana"  i  Luften,  men  det  mislykkedes.  De  havde  nem- 
lig faaet  listet  Torpedobaade  ind  til  „Diana",  een  af  dem 
stødte  paa  et  Vrag,  hvorefter  Besætningen  selv  satte  en 
Lunte  under  sit  eget  Skib  og  lod  det  ryge  i  Stumper 
og  Stykker,  for  at  det  ikke  skulde  falde  i  vore  Hænder. 

De  fleste  Ombordværende  omkom,  men  fire  Marinesoldater 
lykkedes  det  at  svømme  i  Land.  Og  de  var  ikke  mere  for- 
knytte eller  udmattede,  end  at  de  øjeblikkelig  gav  sig  til 
slaas  med  vor  Strandvagt.  Men  ved  Assistance  blev  de 
overmandede,  og  de  Gule  toges  alle  til  Fange. 

Den  sidste  Torpedobaad  af  Flotillen  blev  ramt  af  en 
Granat  fra  „Diana"  og  fik  derved  Maskinskade.  Den  kunde 
derfor  ikke  følge  med  de  andre.  En  af  dem  vendte  saa  om 
for  at  yde  den  Assistance,  men  naaede  kun  at  se  den  blive 
sendt  til  Bunds  ved  et  nyt  velrettet  Skud  fra  „Diana". 

Til  Trods  for  den  voldsomme  Maskinskydning  blev  den 
tililende  Torpedobaad  dog  paa  Pladsen,  indtil  den  sidste 
Overlevende  af  den  tilintetgjorte  var  reddet  ombord  paa 
den.  Saa  hastede  den  afsted  og  forsvandt  i  Mørket. 

Vi  var  forøvrigt  tilfredse  med  Dagen  og  Aftenen. 


5* 


FEMTENDE  KAPITEL 

BESKYDNING  AF  VENSTRE  FLANKE 


HEREFTER  skete  der  ikke  noget  Væsentligt  før  den  5te 
Juli,  da  Fjendens  Kanonbaad  „Kaimoon"  løb  paa  en 
Mine,  som  den  foregaaende  Nat  var  lagt  af  vor  Torpedjager 
„Løjtnant  BurakofF".  Explosionen  var  forfærdelig  og  gav 
frygtelig  Genlyd  i  Fjældene.  Kanonbaaden  gik  tilbunds  i 
Løbet  af  faa  Minuter.  Da  der  ikke  var  noget  af  Fjendens 
Skibe  i  Nærheden,  formoder  jeg,  at  hele  Besætningen  er 
omkommen. 

[Kanonbaaden  var  bygget  af  Træ  i  1882.  Den  kunde 
løbe  12  Mil  og  havde  ca.  200  Mands  Besætning.] 

[„Løjtnant  Burakoff"  var  en  af  de  fire  Torpedojagere 
som  man  under  Boxerurolighederne  tog  fra  Kineserne.  De 
øvrige  tre  tilfaldt  henholdsvis  England,  Frankrig  og  Tysk- 
land. De  var  alle  fire  byggede  i  Tyskland  og  sendte  ud  til 
Østen  i  parteret  Stand.  Kineserne  var  dengang  netop  blevne 
færdige  med  at  sætte  dem  sammen,  da  Urolighederne  ud- 
brød. Russerne  under  Kommando  af  en  ung  Officer  ved 
Navn  Burakoff  tog  dem  paa  Pejho'en,  den  berømte  Flod, 
der  slynger  sig  baade  Peking  og  Tientsin,  Tongku  og  Taku 
tæt  forbi.  Burakoff  selv  faldt.  Men  Russerne  hædrede  hans 
Minde  ved  at  opkalde  den  tagne  Torpedojager  efter  ham. 
Det  var  tilmed  den  hurtigste,  vi  havde  i  hele  Port  Arthur. 
Den  kunde  løbe  32  engelske  Mil  i  Timen  og  forceres  op  til  34.] 

Tiden  gik  indtil  den  9de  Juli.  Vi  mærkede,  at 

Fjenden  var  stærkt  interesseret  i  at  fortrædige  vor  højre 
Flanke  paa  Landsiden.  Om  Morgenen  den  Ode  fik  Kryd- 
serne „Bayan",  „Pallada"  og  „Novik"  samt  Kampskibet 
„Poltava"  og  Kanonbaadene  „Bobr"  og  „Otvatshne"  Ordre 
til  at  løbe  ud  af  Havnen  og  sejle  ind  i  Tahei  Bugten  (tre 
engelske  Mil  Øst  for  Indsejlingen  til  Port  Arthur)  for  der- 
fra at  beskyde  Fjendens  venstre  Flanke.  Vi  ventede  alle, 
at  Fjenden  hurtigt  vilde  opdage  denne  vor  Manøvre  og 
var  forberedte  paa,  at  han  snart  dukkede  op  fra  Hori- 
sonten. 

Det  var  en  usædvanlig  hed  Dag.  Jeg  kravlede  op  paa 
et  højt,  gult  Bjærg  for  at  se  mig  om.  Gennem  Kikkerten 
øjnedes  vore  Skibe,  som  laa  i  Tahei-Bugten  og  beskød 
Fjenden  i  Land.  Men  naturligvis  varede  det  ikke  længe, 
før  Japanerne  blinkede  i  Horisonten  og  kom  tilsyne  som 
skudte  op  af  Bølgerne  eller  fødte  af  Havets  Skum.  De 
havde  ligget  og  luret  og  ventet.  Nu  var  de  der.  Den  fjendt- 
lige Flaade  nærmede  sig  vor  til  en  Afstand  af  ca.  6  en- 
gelske Mil,  hvorefter  ogsaa  vore  Krydsere  sejlede  Mod- 
standeren imøde,  formentlig  en  Strækning  af  ca.  een  en- 
gelsk Mil. 

Fjenden  havde  udelukkende  rettet  sin  Ild  imod  de  to 
Kanonbaade,  som  stadig  fortsatte  Skydningen  imod  Land. 
Kampskibet  og  de  tre  Krydsere  sejlede  ham  endnu  nær- 
mere for  at  lede  Ilden  hen  paa  sig.  Planen  lykkedes  for- 
saavidt,  som  Japanerne  nu  gav  sig  til  at  fyre  frygteligt  løs 
paa  vore  store  Skibe,  der  svarede  og  gentagne  Gange 
havde  Held  til  at  ramme  Fjenden.  Vore  Orlogsmænd  trak 
sig  efter  nogen  Tids  Forløb  tilbage  til  Tahei-Bugten,  hvor 
de  forenede  sig  med  Kanonbaadene  for  samlede  at  søge 
Havn  igjen.  Der  gik  under  dette  Slag  intet  Skib  til  Bunds 
paa  nogen  af  Siderne. 

Men  da  samme  Dags  Aften  den  japanske  Torpedobaad 
Nr.  58  løb  ind  imod  Havnen  for  at  kaste  en  Mine,  blev 
den  skudt  isænk  fra  den  paa  Rheden  liggende  vagthavende 
Krydser  „Askold".  En  Del  af  Japanerne  blev  reddede  af 
en  fra  Krydseren  udsendt  Baad. 


SEXTENDE  KAPITEL 

DAMPEREN  „HIPSANCS  UNDERGANG 


DEN  1 5de  blev  der  fra  vor  venstre  Fløjs  Udkigspost 
meldt,  at  Fjenden  sendte  en  Troppetransport-Damperind 
i  Fuchov-Bugten.  (Den  ligger  lidt  Nord  for  Luisa-Bugten.) 
Der  blev  saa  i  Mørkningen  sendt  en  Torpedobaad  om  i 
Pigeon  Bugten  for  at  lægge  sig  paa  Lur.  Hele  Natten  blev 
der  holdt  skarpt  Udkig,  men  først  om  Morgenen  iagttoges 
en  Damper,  som  med  fuld  Fart  kom  nordfra.  Torpedo- 
baaden  løb  ud  fra  sit  Skjulested  og  affyrede  et  Skud  for 
at  faa  Damperen  til  at  stoppe  og  vise  sit  Flag.  Det  nyttede 
ikke,  og  Torpedobaaden  skød  nu  med  skarpt.  Damperen 
fortsatte  stadigt. 

Saa  endelig,  da  Torpedobaadens  Chef  syntes,  at  den 
mystiske  Damper  var  tilstrækkeligt  advaret,  afskødes  en 
Torpedo.  Den  ramte  i  Boven  og  exploderede  med  et  for- 
færdeligt Brag.  Da  Røgen  var  trukken  lidt  tilside,  saa  man, 
at  Vandet  strømmede  ind  i  Forskibet,  som  allerede  var 
ifærd  med  at  synke. 

Paa  det  mystiske  Skib  var  der  nu  paa  eengang  blevet 
meget  Liv,  ja  myldrende  Panik.  Man  saa  en  Masse  Ki- 
nesere og  sex  Europæere  paa  Dækket.  Torpedobaaden  lob 
tæt  op  til  Damperen.  Det  lykkedes  at  redde  alle  Ombord- 
værende, syv  Europæere  og  70  Kinesere.  Disse  sidste 
blev  meget  noje  undersøgte,  for  at   man  kunde   faa  kon- 

stateret,  om  de  ikke  skulde  være  forklædte  Japanere.  Det 
viste  sig,  at  ingen  af  deni  var  det,  og  at  Damperen  var  den 
engelske  Fragtbaad  „Hipsang"  af  London,  som  var  fragtet 
i  Shanghai  for  at  bringe  Gods  op  til  Russerne  i  Niuschvang. 
Den  Mand,  som  havde  lejet  Damperen,  havde  selv  Kvit- 
teringer med  fra  den  russiske  Intendantur.  Nu  var  Dam- 
peren paa  Tilbagerejse  og  undervejs  til  Tschifu.  Af  de 
Ombordværende  var  43  Kinesere  Passagerer,  som  vilde 
til  Tschifu.  Af  Besætningens  27  Mand  var  to  blevne  dræbte 
og  12  saarede  ved  Explosionen.  De  Saarede  kom  paa  Ho- 
spitalet, og  alle  Andre  blev  i  Djunke  sendt  til  Tschifu. 

Natten  mellem  den  20de  og  21de  mistede  jeg  en 

god  Ven,  som  havde  været  Regnskabsforer  ombord  paa 
„Amur".  Denne  Krydser  havde  faaet  udlagt  alle  de  Miner, 
den  havde  ombord  og  var  bleven  lagt  op  i  et  Hjørne  af 
Havnen,  medens  Besætningen  var  tagen  i  Tjeneste  i  Land. 
Min  Ven  var  tilligemed  40  Mand  af  „Amur"s  Besætning 
sendt  til  Fuchov-Bugten  for  der  at  ødelægge  nogle  Ka- 
noner, som  Fjenden  med  meget  Besvær  havde  faaet  i 
Land  paa  Flaader  fra  et  Transportskib.  Hvorledes  det  gik 
disse  41  Mand,  fik  vi  aldrig  rigtig  at  vide;  thi  ingen  af 
dem  vendte  tilbage.  En  Spejder  meldte  os  kun,  at  af  de 
ilandbragte  6  japanske  Kanoner,  laa  de  4  der  endnu;  det 
viste  sig  senere,  at  det  var  Japanerne  selv,  som  havde 
fjernet  de  to. 

D.  23de  havde  jeg  Besøg  af  en  Landsmand,  der  var 
kommen  til  Port  Arthur  for  at  reparere  Telegrafkablet  til 
Tschifu,  som  var  bleven  afbrudt  ca.  1 1  engelske  Mil  til- 
søs. Han  var  kommen  fra  Tschifu  med  Djunk.  Ogsaa  der 
var  Kablet  overskaaret,  men  var  blevet  repareret.  Jeg  for- 
klarede ham,  at  hans  Foretagende  var  yderst  farligt,  thi 
Kablet  laa  jo  netop  paa  et  Sted,  hvor  Fjenden  med  sine 
Skibe  var  paa  Vagt  Nat  og   Dag.   De  følgende  Døgn  var 

han  travlt  beskæftiget  med  at  faa  en  Motor  indsat  i  den 
kinesiske  Djunk,  han  vilde  bruge  til  sit  Forehavende. 

Om  Morgenen  d.  25de  ankom  Torpedojageren  „Løjtnant 
Burakoff"  fra  Niuschvang,  hvor  den  havde  bragt  Depecher 
op.  Paa  Tilbagevejen  var  den  uafbrudt  bleven  forfulgt  af 
Fjenden  og  truet  med  at  blive  afskaaren.  Takket  være  den 
store  Fordel,  den  havde  ved  sin  betydelig  hurtigere  Fart, 
var  den  dog  løben  fra  Forfølgerne.  Besætningen  meddelte, 
at  Russerne  var  ifærd  med  at  forlade  Niuschvang,  hvilket 
vi  ansaa  for  et  daarligt  Tegn,  thi  vi  indsaa  nu,  at  Kurc- 
patkins  Armé  maatte  være  bleven  tvungen  længere  tilbage 
imod  Nord. 


SYTTENDE  KAPITEL 

ANGREB  FRA  LAND 


FRA  tidlig  Morgen  d.  26de  Juli  hørtes  Kanontorden.  Der 
blev  skudt  langs  hele  Fronten.  Telefoniske  Meddelelser 
til  os  gik  ud  paa,  at  vore  Tropper  blev  haardt  angrebne  men 
holdt  godt  Stand.  Fjenden  syntes  ret  overrasket  over  at 
faa  en  saa  morderisk  Modtagelse,  men  ligefuldt  fortsatte 
han  med  at  storme  vore  Forpostforskansninger  til  Kl.  3^  2 
om  Eftermiddagen.  Saa  blev  alt  stille  igjen,  og  fra  hele 
Fronten  meddeltes,  at  Fjenden  var  slaaet  tilbage.  Henved 
Kl.  7  om  Aftenen  vilde  man  vide,  at  Fjendens  Tab  var 
meget  stort.  Vi  mistede  1  Officer  og  8  Menige  dræbte,  6 
Officerer  og  50  Menige  saarede.  En  Læge,  som  om  Af- 
tenen kom  ombord  paa  Hospitalsskibet  til  mig,  var  lige 
tagen  ind  fra  Fronten.  Han  fortalte,  at  Fjenden  endnu  ikke 
var  begyndt  at  opsamle  de  Døde  og  Saarede.  Det  tydede 
paa,  at  nye  Angreb  forberedtes.  Stemningen  blandt  de 
russiske  Tropper  skildredes  som  fortræffelig. 

Natten  forlob  dog  rolig.  Ved  Daggry  hørtes  der  Skud 
igen.  Forst  lød  det,  som  om  det  kun  var  fra  Centrum, 
men  snart  var  der  Skydning  over  hele  Linien,  og  den  til- 
tog stadig  i  Styrke.  Mellem  Kl.  10  og  12  om  Formiddagen 
var  der  ikke  et  Sekund  mellem  Drønene.  Det  vakte  i  Port 
Arthur  stor  Forskrækkelse,  da  Krydserne  „Bayan",  „As- 
kold",    „Pallada"    og    „Novik",    fulgte    af    Kanonbaadene 

„Bobr"  og  „Otvatshne"  lob  ud  af  Havnen  for  at  beskyde 
Fjendens  venstre  Fløj  fra  Tahei-Bugten.  Mange  troede,  at 
Fæstningen  stod  for  Fald. 

Ved  Firetiden  dode  Skydningen  dog  hen.  Man  var 
umaadelig  spændt  paa  at  høre  Nyt.  En  Masse  Saarede  var 
blevne  bragte  til  Hospitalerne.  Sindene  beroligedes  ved  af 
den  officielle  Rapport  at  erfare,  at  Fjenden  var  slaaet  til- 
bage med  endnu  større  Tab  end  Dagen  iforvejen.  Vi  havde 
af  døde  og  saarede  Officerer  17  og  af  Menige  ca.  700. 
Fjendens  Tab  anslaas  til  ca.  10,000  Døde  og  Saarede. 
Vistnok  navnlig  de  to  Kanonbaades  Ild  fra  Tahei-Bugten 
har  vi  at  takke  for  dette  Resultat.  Krydserne  og  12  Tor- 
pedobaade  var  komne  i  Kamp  med  nogle  japanske  Skibe, 
der  forsøgte  at  hindre  Kanonbaadenes  Ild.  I  ca.  2  Timer 
varede  denne  Kamp,  hvorefter  vore  Skibe  trak  sig  tilbage 
til  Havnen  igen,  eftersom  Fjenden  fik  Forstærkning  af  en 
Torpedofiotille  paa  30  Skibe.  Krydseren  „Bayan"  havde 
været  saa  heldig  med  et  otte  Tommers  Projektil  at  træffe 
Agterstavnen  paa  „Itsukushima",  der  blev  ukampdygtig  og 
af  „Chin-yen"  maatte  slæbes  bort.  Japanerne  forfulgte 
dog  vore  Skibe,  og  et  af  deres,  Krydseren  „Chiyoda",  løb 
paa  en  af  vore  Miner.  Den  blev  megei  beskadiget  i  Boven, 
men  kunde  dog  trække  sig  tilbage  ved  egen  Hjælp.  Den 
styrede  i  Retning  af  Dalny.  Vore  Skibe  havde  ikke  taget 
synderlig  Skade.  En  af  Slæbedamperne,  som  blev  sendt 
ud  paa  Rheden  for  at  være  de  tilbagevendende  Krydsere 
behjælpelig  med  at  komme  hurtig  i  Havn,  løb  ogsaa  paa 
en  Mine  og  gik  ned  med  hele  Besætningen. 


ATTENDE  KAPITEL 

STILLINGEN  OM  PORT  ARTHUR 


DEN  28de  trak  vor  Forpostlinie  sig  tilbage  til  Forterne, 
hvor  man  nu  forberedte  sig  paa  store  Angreb.  Forpost- 
forskansningerne blev  forladte,  fordi  de  havde  lidt  særdeles 
meget,  ja  delvis  var  ødelagte  af  de  sidste  Dages  heftige 
Beskydning.  Tilbagetoget  foregik  i  god  Orden,  uden  at 
blive  forstyrret  af  den  formodentlig  ret  svækkede  Fjende. 

I  de  følgende  Dage  var  man  travlt  beskæftiget  med  at 
rense  Valpladsen.  I  et  to  Dages  Slag  var  den  bleven  over- 
saaet  med  Saarede.  Mens  Røde  Kors  tog  sig  af  dem,  som 
endnu  var  ilive,  saa  man  japanske  Soldater  kommandere 
en  Skare  kinesiske  Kulier  til  at  slæbe  de  Dræbte  sammen 
i  store  Dynger,  hvor  de  senere  blev  brændte.  Nogle 
japanske  Saarede  faldt  i  vore  Hænder.  Det  kunde  lugtes, 
at  de  havde  faaet  spiritusholdige  Stimulanser,  mange  var 
endog  særdeles  stærkt  paavirkede.  Formodentlig  havde 
man  givet  dem  disse  Midler,  for  at  de  skulde  storme  frem 
med  et  rent  vanvittigt,  ja  djævelsk  Mod,  hvad  de  jo  ogsaa 
gjorde. 

De  japanske  Saarede  var  alle  forsynede  med  et  Kort 
over  Vejene  paa  Kwangtung,  et  Kompas,  en  Lommebog  med 
en  paa  japansk  trykt  Vejledning  og  delvis  paa  de  hvide 
Blade  beskreven  af  Soldaten  selv  med  Optegnelser,  frem- 
deles Blyant,   Lommekniv,   Feltflaske,   Patrontaske  og  en 

lille  Flaske  med  Piller,  der  ved  en  Undersøgelse  viste 
sig  at  være  Opium.  De  var  alle  særdeles  godt  og  renligt 
klædte. 

Antallet  af  vore  Saarede  var  ved  disse  Dages  Kampe 
blevet  stærkt  forøget.  Der  forefaldt  endel  Tilfælde  af  Dy- 
senteri, ligesom  der  gik  Rygter  om  en  begyndende  Tyfus- 
Epidemi.  Nu  da  alle  de  Tropper,  som  før  havde  været  ude 


paa  Forskansningerne,  var  komne  ind  i  Byen  og  Forterne 
deromkring,  anslog  man  den  kampdygtige  Garnison  (det 
raske  Mandskab)  til  ca.  30,000  og  ca.  4000  Frivillige 
(civile  tagne  til  Krigstjeneste).  Paa  Hospitalerne  laa  der  ca. 
2500  Saarede  og  Syge,  Officerer  iberegnede.  Marinens 
Mandskab  udgjorde  foruden  Befalingsmænd  ca.  6000.  Disse 
runde  Tal  passer  for  Tiden  omkring  d.  1.  August. 

Situationen  var  nu  ved  at  blive  for  Alvor  kritisk.  Thi 
vi  var  haardt  trængte  fra  Landsiden,  og  paa  Søsiden  havde 
Japanerne  forøget  deres  Blokadestyrke  saa  stærkt,  at  det 
ikke  mere  var  muligt  at  slippe  igjcnnem  med  Djunke.  Vi 


78 


var  derved  afskaarne  fra  yderligere  Tilførsel  af  Proviant. 
Denne  sidste  havde  endnu  til  fornylig  været  ret  livlig,  og- 
saa  med  den  franske  Damper  („Georgeus"),  der  af  og  til 
kom  til  Pigeon-Bugten  med  Varer  fra  Tientsin.  Vi  saa  nu 
daglig  Fjenden  ivrigt  optagen  af  at  opføre  Forskansninger 
og  placere  Kanoner  paa  dem.  Han  beredte  sig  øjensynligt 


Kanonerne  paa  Soforterne  vendes  mod  Land. 


paa  at  kunne  modtage  et  eventuelt  Udfald  fra  vor  Side. 
De  Højstbefalende  hos  os  tænkte  sikkert  mindre  herpaa; 
man  var  travlt  beskæftiget  med  at  udbedre  Forterne,  man 
vendte  endog  enkelte  Søforters  Kanoner  mod  Land;  thi 
nu  havde  man  lært  Fjendens  frygtelige  Angrebsmetode  at 
kjende  fuldtud,  Nat  og  Dag  blev  der  arbejdet  paa  at  danne 
Faldgruber  foran  Forterne  samt  Kasematter,  der  maatte 
gjøres  stærkere  end  de  tidligere  omtalte,  som  havde  vist 
sig  ikke  at  kunne  staa  for  Fjendens  Ild. 

Paa  hvert  af  Forterne  anbragtes  en  eller  to  Maskin- 
kanoner, som  man  hentede  nede  fra  Skibene,  og  som  place- 
redes saaledes,  at  Fjendens  store  Skyts  ikke  kunde  ødelægge 
dem.  Hvis  Fortet  var  saaledes  beliggende,  at  det  kunde 
lade  sig  gjore,  blev  der  hugget  et  Hul  ind  i  Fjeldet,  ellers 
blev  der  bygget  en  Kasematte  med  et  skudsikkert  Lag 
over  Maskinskytset.  Der  udleveredes  et  begrænset  Kvan- 
tum Ammunition  til  Forterne,  og  man  paalagde  dem  at 
spare  deraf  saa  meget  som  muligt.  Denne  Sparsommelig- 
hed var  en  af  Aarsagerne  til,  at  Fjenden  fik  Lov  til  ret 
uforstyrret  at  træffe  sine  Forberedelser.  Kun  naar  han  blev 
altfor  nærgaaende,  blev  der  fyret,  for  ligesom  at  tilkjende- 
give,  at  vi  vidste,  hvad  han  foretog  sig.  Vort  Artilleri  blev 
stillet  op  i  alle  Dale  og  Bjærgkløfter  imellem  Forterne. 
Og  rundt  om  disse  var  der  anbragt  utallige  Miner,  som 
var  gravede  ca.  1  Fod  ned  underjorden.  Bagved  dem  var 
der  rammet  Pæle  ned.  Disse  bar  et  Virvar  af  Metaltraade, 
paa  enkelte  Steder  Pigtraade.  De  vilde  i  Tilfælde  af  et 
Stormangreb  blive  satte  i  Forbindelse  med  tre  elektriske 
Stationer,  hvorfra  der  kunde  jages  en  saa  stærk  Strom 
igjennem  dem,  at  en  simpel  Berøring  kunde  medføre  Døden. 

Artilleriet  imellem  alle  disse  Foranstaltninger  lignede 
en  stor  Zigeunerlejr.  Et  Sted  var  der  opstillet  fire  Kanoner, 
et  andet  Sted  sex,  i  Baggrunden  saas  Feltkøkkener,  og 
imellem  stod  Soldater  og  striglede  de  roligt  gumlende 
Heste,  andre  pudsede  Kanoner  eller  rettede  paa  de  rejste 
Telte,  og  de,  som  havde  haft  Vagt  den  sidste  Nat,  laa 
og  sov. 

Ogsaa  fra  Søsiden  frygtede  man  Angreb,  skjønt  Fjenden 
saa  længe  ikke  havde  ladet  høre  fra  sig  og  var  betænkelig 
ved  at  sende  sine  store  Skibe  imod  os.  Og  da  man  maatte 
være  forberedt  paa  alle  Eventualiteter,  blev  der  i  Marine- 
bassinet arbejdet  energisk  paa  at  faa  alle  nødvendige  Re- 

parationcr  tilendebragte  snarest  muligt.  Rygtet  vidste  ogsaa 
snart  at  fortælle,  at  vor  Flaade  paany  vilde  forsøge  et  Ud- 
fald imod  Fjenden.  Blandt  Officererne  hviskedes  der  Mand 
og  Mand  imellem,  at  et  saadant  Udfald  vilde  være  haab- 
løst,  eftersom  man  jo  havde  fjernet  en  Del  af  Kanonerne 
fra  Skibene. 

Natten  mellem  d.  2.  og  3.  August  havde  vi  det  Uheld 
at  miste  vor  fortræffelige  Torpedojager  „Løjtnant  Burakoff". 
Den  laa  tilligemed  to  Torpedobaade  paa  Vagt  i  Tahei- 
Bugten.  Ud  paa  Morgenen  nærmede  der  sig  ubemærket 
af  Russerne  en  japansk  Torpedo-Dampbarkasse  og  afskød 
en  Torpedo  imod  „Løjtnant  Burakoff",  der  laa  tilankers 
med  en  Torpedobaad  paa  hver  Side.  Skudet  ramte  saa 
godt,  at  Jageren  sank  i  Løbet  af  faa  Minuter.  Det  lykkedes 
dog  den  ene  af  de  russiske  Torpedobaade  at  redde  det 
synkende  Skibs  Besætning,  men  selv  var  den  bleven  saa 
beskadiget,  at  den  skyndsomst  maatte  søge  i  Havn.  Den 
anden  Torpedobaad  havde  ikke  lidt  noget;  den  satte  strax 
efter  den  lille  djævelske  Dampbarkasse,  som  den  uden 
Modstand  fik  fat  i  og  slæbte  i  Havn.  Der  var  slet  intet 
levende  Væsen  ombord.  I  Maskinrummet  laa  en  Japaner 
med  overskaaren  Hals  og  frygtelig  forbrændt.  Der  maa 
dog  sikkert  have  været  een  Mand  til  ombord.  Han  er  saa 
formodentlig  sprungen  i  Vandet  og  har  forsøgt  at  naa  Land 
ved  Svømning.  Et  nyt  Bevis  paa,  at  Japanerne  hellere 
ofrer  Livet,  end  de  vil  risikere  at  falde  i  Fjendens  Hænder. 


NITTENDE  KAPITEL 

UDFALDET 


DEN  4de  August  om  Morgenen  blev  det  bekjendt,  at  der 
ad  Landevejen  fra  Dalny  var  ankommen  en  japansk  Offi- 
cer og  en  Soldat,  som  bar  det  hvide  Flag.  Den  japanske  Of- 
ficer hilste  paa  den  ham  modende  russiske  Officer,  hvorefter 
han  overrakte  denne  et  Brev  til  den  Højstkommanderende 
over  Fæstningen  Port  Arthur.  Derefter  fjernede  han  sig  igen. 

Brevet  blev  om  Eftermiddagen  oplæst  for  Soldaterne  i 
de  forskellige  Kaserner.  Det  indeholdt  en  Opfordring  til 
Fæstningens  Overgivelse.  Hvis  Russerne  ikke  kapitulerede, 
vilde  Japanerne  dog  tillade  alle  civile  at  forlade  Byen  over 
Dalny.  Overalt,  hvor  Brevet  blev  oplæst,  blev  der  raabt: 
Vi  vil  kæmpe  til  sidste  Mand.  Leve  Czaren,  leve  Rusland! 
Der  blev  ikke  sendt  noget  Svar.  Og  med  stigende  Spæn- 
ding ventede  vi  paa,  hvad  Fjenden  nu  vilde  foretage  sig, 
thi  intet  Svar  var  jo  ogsaa  et  Svar. 

D.  7de  blev  Byen  beskudt  ganske  svagt  fra  Landsiden, 
og,  saavidt  vi  kunde  skønne,  fra  fire  forskellige  Punkter. 
Der  blev  svaret  med  en  kraftig  Ild  fra  vore  nordlige  og 
østlige  Forler.  En  Del  af  Fjendens  122  Millimeters  Pro- 
jektiler faldt  i  Marinebassinet,  hvilket  tydede  paa,  at  han 
havde  til  Hensigt  at  beskyde  Flaaden.  Flere  Skibe  blev 
ogsaa  ramte,  men  paa  Grund  af  Projektilernes  lille  Kaliber 
anrettede  Træfferne  ikke  nogen  nævneværdig  Skade. 

Episoder  fra  Port  Arthurs  HelejriiiH  r 

Alligevel  var  denne  Skydning  saa  generende,  at  man 
om  Dagen  ikke  kunde  arbejde  paa  Flaadens  Udbedring, 
hvorfor  man  maatte  bruge  Natten  dertil.  Der  herskede  for- 
øvrigt slet  ikke  Panik,  eftersom  man  jo  for  længe  siden 
var  forberedt  paa  Angreb. 

Natten  mellem  den  7de  og  den  8de  August  indtog  Fjen- 
den det  lille  Fort  Nr.  10,  beliggende  i  Centret.  Kampen 
var  meget  heftig  og  varede  det  meste  af  Natten.  Russerne 
fra  Fortet  trak  sig  tilbage,  men  fik  Forstærkning,  og  For- 
tet blev  saa  atter  taget  af  Russerne.  Den  meget  ud- 
mattede Fjende  blev  haardt  beskudt  fra  Fortet  Nr.  12.  Af 
Fort  Nr.  lO's  Besætning  paa  60  Mand  faldt  de  40.  Af  det 
tililende  Forstærkningsmandskab  blev  ca.  150  saarede. 
Fjenden  efterlod  382  Døde,  som  vore  Soldater  begravede, 
og  over  100  Saarede  blev  tagne  til  Fange,  men  mange 
Saarede  havde  han  faaet  Lejlighed  til  at  tage  med  sig,  før 
han  trak  sig  tilbage. 

Om  Aftenen  den  Ode  løb  Torpedobaaden  „Reschitelny" 
ud  af  Havnen.  Man  saa,  at  den  havde  Passagerer  ombord 
og  kunde  straks  tænke  sig,  at  den  skulde  over  til  Tschifu 
med  en  eller  anden  Depeche,  som  tilmed  maatte  være  af 
stor  Vigtighed.  Ellers  vilde  man  dog  neppe  risikere  en  Tor- 
pedobaad.  Thi  selv  om  det  skulde  lykkes  denne  at  slippe 
igjennem  den  aarvaagne  Fjendes  Linie,  vidste  man  dog  i 
hvert  Fald,  at  det  ikke  vilde  lykkes  den  at  komme  tilbage 
igen.  Klokken  lidt  over  Tolv  begyndte  Flaaden  i  Havnen 
at  røre  paa  sig.  Jeg  begreb  nu,  at  Torpedobaadens  Udfart 
var  et  Led  i  en  større  Plan,  thi  det  ene  store  Skib  efter 
det  andet  begyndte  nu  at  forlade  Havnen.  Fra  „Kasan"s 
Kommandobro  fulgte  jeg  Udsejlingen.  Kl.  4  om  Morgenen 
d.  10.  August  var  de  seks  Kampskibe,  5  Krydsere  og  8 
Torpedojagere  komne  ud  paa  Rheden,  hvor  de  kastede 
Anker. 

Ude  i  Horisonten  skimtedes  Fjendens  Torpedobaade.  Deres 
Omrids  voxede,  efter  som  de  kom  nærmere.  Snart  kunde 
jeg  tælle  8  passere  vor  opankrede  Flaade  paa  ca.  5  engelske 
Mils  Afstand.  De  kom  østfra  og  lob  med  fuld  Fart.  Paa 
eengang  aabnede  „Tsatsarevitch",  som  laa  længst  ude,  Il- 
den paa  dem,  hvorefter  de  forandrede  Kursen  ret  mod  Syd. 
Kl.  8  saa  jeg,  at  der  udvexledes  Signaler,  og  lidt  efter  let- 
tedes der  Anker  fra  alle  vore  Skibe. 

Foran  gik  som  sædvanlig  de  mineopfiskende  Trawlere, 
der  var  beskyttede  af  10  Torpedobaade,  derefter  fulgte  alle 
de  store  Skibe  i  Kølvandslinie,  styrende  mod  Sydost.  For- 
rest gik  „Tsatsarevitch",  som  med  den  kommanderende  Ad- 
miral Witgift  omhord  altsaavar  Flagskib,  derefter  „Retvisan", 
„Pobjeda",  „Sevastopol",  „Peresviet"  og  „Poltava".  Paa 
hver  Side  af  Kampskibene  sejlede  fire  Torpedojagere  i 
Linie.  Krydserne  „Diana",  „Pallada",  „Askold"  og  „No- 
vik"  var  afvexlende  paa  højre  og  venstre  Side  af  Kamp- 
skibene. „Bayan"  var  saa  uheldig  at  røre  en  Mine,  som 
slog  den  et  Hul  i  Boven;  nogle  Plader  blev  oprevne,  hvilket 
vilde  hindre  den  i  at  gjøre  god  Fart.  Admiralen  beordrede 
den  derfor  tilbage  i  Havn  igjen. 

Da  vor  Flaade  var  ca.  10  engelske  Mil  ude,  forandrede 
den  Kurs  mod  Syd,  og  samtidig  vendte  de  10  Torpedobaade 
og  Trawlerne  tilbage  til  Havnen.  Snart  var  Flaaden  ude  af 
Sigte.  Nu  vidste  vi,  at  der  maatte  staa  en  Kamp  paa  aabent 
Hav,  maaske  et  forfærdeligt  Søslag  med  Tusinders  Lem- 
læstelse eller  Synken  i  Petschiligolfens  vaade  Grav.  Spæn- 
dingen var  hos  os  stor  og  næsten  kvælende. 

„Bayan"  kom  ind,  og  Tørdokken  blev  gjort  klar  til  at 
modtage  den.  Jeg  stod  endnu  paa  „Kasan"s  Bro,  da  Fjen- 
den fra  Landsiden  paany  aabnede  Ilden  paa  Marine- 
bassinet.  Nu  var  man  jo  næsten  vant  til  denne  Skydning, 
der  ikke  mere  gjorde  nogen  nervøs.  Det  store  Sporgsmaal 

var,  om  vi  ved  traadløs  Telegraf  ikke  snart  kunde  vente 
at  høre  noget  fra  vor  store  stolte  Flaade.  Hver  Time,  som 
gik,  blev  lang  som  en  Dag. 

Endelig  Klokken  halv  Tolv  meldtes  det  os,  at  man  havde 
haft  et  Sammenstod  med  Fjenden.  Vor  Flaade  var  ca.  65 
engelske  Mil  ret  sydfor  Port  Arthur  og  fortsatte  uden  at 
forandre  Kurs  med  en  Fart  af  mellem  12  og  13  Mil.  Fjen- 
den var  i  Sigte  i  Sydost  og  Sydvest.  Der  ventedes  nye 
Sammenstød. 

Spændingen  var  stigende,  samtidig  med  at  vi  kunde 
indse,  at  yderligere  Oplysninger  ad  traadløs  Vej  neppe 
mere  kunde  ventes.  Med  den  Fart,  Flaaden  løb,  vilde  den 
snart  være  udenfor  Meddelelsesgrænsen.  Træt  af  Indtryk 
lagde  jeg  mig  til  Hvile,  bl.  A.  for  ogsaa  at  faa  Erstatning 
for  forrige  Nats  Mangel  paa  Søvn. 


TYVENDE  KAPITEL 

DET  STORE  SØSLAG 


TIDLIG  om  Morgenen  den  1 1te  viste  der  sig  langt  ude  i 
Horisonten  et  mørkt  Punkt.  Det  blev  større  og  større. 
Ligesom  stigende  op  af  Havet  mod  den  solhede  Himmel 
kom  et  Kampskib  tilsyne.  Jeg  saa  strax,  at  det  var  „Ret- 
visan",  og  at  den  havde  lidt  Slagside.  Den  vexlede  Sig- 
naler med  Guldbjerget  —  jeg  kunde  ikke  ret  se  hvilke  — 
derefter  vendte  den,  styrede  atter  ret  sydpaa  og  var  snart 
ude  af  Sigte  igjen. 

Hvad  i  Alverden  betød  dog  dette?  Hvorfor  var  „Ret- 
visan"  kommen  alene  og  hvorfor  var  den  strax  forsvunden 
igjen?  Jeg  signalerede  fra  „Kasan"  og  spurgte  „Bayan"  om 
man  der  vidste  Besked.  Svaret  lød:  Vi  ved  Intet  mere  end 
De.  Saa  tog  jeg  iland.  Men  heller  ikke  her  kunde  jeg  faa 
Besked.  Fra  den  traadløse  Telegrafstation  meldtes  stadig: 
„Vi  faar  ingen  Svar  fra  Skibene,"  og  disse  Ord  kunde  jo 
fortolkes  baade  paa  den  ene  og  den  anden  Maade.  Folk, 
som  var  stimlede  sammen  paa  Højderne  ud  imod  Søen, 
begyndte  omtrent  Kl.  Et  at  gaa  hver  til  Sit,  thi  der  syntes 
jo  nu  neppe  mere  nogen  Udsigt  til  en  snarlig  Opklaring 
af  det  store  Mysterium. 

Jeg  tog  tilbage  til  „Kasan",  hvor  jeg  fortalte  mine  Of- 
ficerer og  Lægerne,  at  jeg  slet  ingen  Ting  vidste!  Vi  sad 
netop  diskuterende  Situationen  og  overbydende  hverandre 

i  Gisninger,  da  der  kom  Bud  til  mig  fra  den  vagthavende 
Signalmand  paa  Broen,  at  der  saas  Et  eller  Andet  nærme 
sig  ude  fra  Horisonten. 

Jeg  fo'r  op  paa  Broen  og  fik  Kikkerten  for  Øjet.  Jeg 
genkendte  strax  „Peresviet"  —  men  i  hvilken  Forfatning! 
Uden  Master,  »Skorstenene  gennemskudte  og  skæve.  En 
isnende  Anelse  om  den  virkelige  Situation  fo'r  igennem 
mig  som  en  Gysen. 

Den  bekræftedes  hurtigt.  Thi  nu  dukkede  ogsaa  de  andre 
Skibe  frem,  det  ene  mere  ødelagt  end  det  andet.  Vore  Øjne, 
som  var  trænerede  til  at  se  langt  og  skelne  skarpt,  mistede 
næsten  Synskraften,  fordi  de  var  ved  at  sløres  af  frem- 
brydende Taarer. 

Vi  talte  næsten  ikke  sammen;  der  blev  ligesom  Lam- 
melse og  Dødsstilhed  over  os,  thi  det  var  jo  dem,  Døden 
endnu  havde  skaanet,  der  søgte  hjem.  Ingen  af  os  havde 
Lyst  til  paany  at  gaa  iland,  thi  det  Syn,  der  havde  mødt 
os,  var  baade  altfor  talende  og  sørgeligt  overvældende.  Jeg 
trak  mig  hen  i  en  Krog  for  i  Ensomhed  at  anstille  mine 
Iagttagelser.  Gennem  Kikkerten  ledte  jeg  efter  alle  de  mig 
bekjendte  Skibstyper,  navnlig  om  de  alle  var  med  tilbage. 
Først  og  fremmest  ledte  jeg  efter  „Tsatsarevitch".  Der  var 
jo  den  kommanderende  Admiral  ombord.  Jeg  fandt  den 
ikke.  Heller  ikke  vort  stolte  „Novik",  ej  heller  „Diana" 
og  „Askold".  Og  af  de  8  Torpedobaadsjagere  savnedes  de 
fire. 

Jeg  blev  reven  ud  af  mine  Betragtninger  ved  en  Ordre 
om  hurtig  at  have  Baade  klar  for  at  kunne  modtage  de 
Saarede.  Saa  hurtigt  som  det  lod  sig  gøre  fik  vi  dem  ud, 
en  Læge  og  fire  Mand  i  hver.  Vi  var  snart  rede  til  at 
modtage  Kampens  Ofre,  og  ombord  fik  vi  travlt  med  mange 
andre  Forberedelser.  Ingen  kunde  jo  vide,  hvor  store  Krav, 
der  stilledes  til  os. 

De  følgende  Timer  var  grufulde.  Den  Ynk,  vi  fik  at  se, 
rystede  de  mest  staalsatte  Nerver.  Snart  var  „Kasan",hvor 
vi  jo  havde  Lidelse  nok  iforvejen,  et  umaadeligt  Jammerens 
Hjem.  Vi  fik  med  Baadene  fra  de  forskellige  Skibe  først 
120  haardt  saarede  Mand.  De  maatte  strax  paa  Operations- 
bordet —  for  enten  at  blive  Invalider  eller  dø.  Det  var 
paa  høje  Tid  at  faa  alle  disse  Amputationer  eller  Projektil  splint- 
udtrækninger og  Forbindinger  foretagne,  og  Lægerne  paa 
mit  Skib  kunde  ikke  overkomme  Arbejdet  saa  hurtigt  som 
de  gerne  vilde.  Mangen  Gang  vistes  der  maaske  paa  Grund 
af  Nabopatientens  Skrig  Forgængeren  en  mindre  Omhu  i 
Behandlingen,  som  kunde  koste  ham  Livet.  De  mange 
Letsaarede  blev  forbundne  af  Feltskærerne  med  Assistance 
af  Sygeplejerskerne. 

Kl.  1  1  meldte  Lægerne  til  mig,  at  nu  var  det  aldeles 
umuligt,  at  „Kasan"  kunde  huse  flere  Ofre;  vi  havde  nu 
ialt  ca.  400  Saarede  ombord  og  40  andre  Patienter.  Jeg 
lod  vore  Baade  gaa  til  Krigsskibene  med  denne  Medde- 
lelse; de  førte  derfra  endnu  100  Saarede,  som  saa  bragtes 
iland. 

Jeg  forsøgte  at  faa  et  Overblik  over  vore  Tab,  ikke 
mindst  fordi  jeg  nu  for  Alvor  var  bleven  en  Art  Hospitals- 
forstander,  og  kom  til  det  Resultat,  at  Søslaget  havde  ko- 
stet os  mindst  225  Døde  og  ca.  1000  Saarede.  Paa  min 
Ronde  i  al  denne  nervøse  Sorgens  Panik  fik  jeg  at  vide, 
at  hos  os  var  bl.  a.  indlagt  Løjtnant  Wittgift,  Søn  af  selve 
den  kommanderende  Admiral,  som  endnu  ikke  var  kom- 
men hertil  med  „Tsatsarevitch",  og  som  jeg  frygtede  var 
skudt  ned.  Jeg  fik  at  vide,  at  Løjtnanten  kun  var  let  saaret. 
Han  havde  faaet  en  Granatsplint  i  venstre  Arm,  den  var 
lige  fjernet,  og  han  befandt  sig  ret  godt.  Jeg  gik  derfor  med 
Lægernes  Tilladelse  ind  til  ham. 

Den  unge  Officer  havde  gjort  Tjeneste  paa  „Retvisan". 

Til  Trods  for  sin  store  Ængstelse  for  den  Højstbefalendes,  hans 
egen  Faders  Skæbne,  sin  af  patriotiske  Grunde  nedtrykte 
Sindsstemning  og  sine  legemlige  Saar  var  han  istand  til 
roligt,  knapt  og  klart  at  give  en  Oversigt  om  den  Ulykke, 
som  havde  ramt  den  russiske  Flaade.  Jeg  refererer  efter 
Optegnelser  den  Dag  et  Uddrag  af  hans  Fremstilling  til 
mig: 

Kort  efter  at  Trawlerne  var  sendte  tilbage,  begyndte 
Fjendens  Torpedobaade  at  kaste  flydende  Miner  ud,  netop 
paa  de  Steder,  hvor  vi  maatte  passere.  Men  heldigvis  blev 
det  opdaget  i  Tide,  og  vi  undgik  dem.  „Tsatsarevitch"  fore- 
tog flere  Manøvrer  i  denne  Hensigt,  og  alle  de  øvrige 
Skibe  sejlede  lige  efter  den.  Fjendens  Flaade  viste  sig  nu 
styrende  lige  henimod  vor,  kommende  fra  Øst.  Den  bestod 
af  4  Kampskibe,  3  pansrede  Krydsere  og  4  Krydsere  samt 
40  Torpedobaade.  Japanerne  fulgte  os  parallelt  i  nogen  Tid 
og  kom  os  nær  paa  ca.  4  engelske  Mils  Afstand;  saa  aab- 
nede  de  Ilden,  og  vi  svarede  straks  igen.  Der  kæmpedes 
omtrent  i  40  Minuter.  Fjenden  sagtnede  derefter  Farten 
og  blev  noget  tilbage  samt  delte  sig  i  to  Afdelinger,  hvoraf 
den  ene  gik  i  Øst,  den  anden  i  Vest.  Vore  Skibe  fortsatte 
med  samme  Kurs  og  med  en  Fart  af  ca.  10  ongelske  Mil 
i  Timen.  Fra  „Tsatsarevitch"  blev  der  ved  Signaler  fore- 
spurgt de  andre  Skibe,  om  vi  havde  lidt  nogen  Skade,  men 
der  blev  enstemmigt  svaret  Nej  fra  hele  Linien,  samt  at 
vi  alle  var  klare  til  Kamp  igen. 

Ombord  paa  „Retvisan"  herskede  der  endel  Spænding, 
fordi  vi  havde  faaet  at  vide,  at  Chefen  medførte  en  forseg- 
let Ordre  fra  min.  Fader  Admiralen,  og  at  den  ikke  maatte 
aabnes,  før  der  blev  givet  Signal  dertil. 

Kl.  4  om  Eftermiddagen  saa  vi  atter  Fjenden  forude,  til- 
syneladende ligge  i  lige  Linie.  Da  vi  imidlertid  kom  nær- 
mere, saa  vi,  at  han  laa  stille  med  Skibene  formerede  i  en 

ret  Vinkel  som  vi  styrede  ind  i.  Dette  saa  meget  gunstigt 
ud  for  os,  da  vi  derved  fik  Fjenden  paa  begge  Sider  af  os 
og  altsaa  eventuelt  kunde  anvende  alle  vore  Kanoner  sam- 
tidigt. Det  viste  sig  imidlertid,  at  Fjendens  Linie  var  saa 
fast,  at  den  ikke  kunde  brydes.  De  rettede  hele  deres  Ild 
imod  „Tsatsarevitch",  og  den  var  saa  frygtelig,  at  Admiral- 
skibet maatte  stoppe;  derved  kom  alle  vore  Skibe,  som  før 
havde  sejlet  i  Kølvandslinie,  i  en  uordentlig  Klynge,  saa 
det  for  nogle  af  os  af  den  Grund  en  Tid  lang  blev  umuligt 
at  skyde  paa  den  os  omringende  Fjende.  Japanerne  fort- 
satte deres  Ild  paa  „Tsatsarevitch".  Fra  Admiralskibet  blev 
der  pludseligt  givet  os  det  ildevarslende  Signal,  at  Kom- 
mandoen over  Flaaden  var  overgiven  til  Admiral,  Fyrst 
Uchtomsky,  der  i  Anciennetet  rangerede  næst  efter  min 
Fader,  og  som  befandt  sig  ombord  hos  os. 

Vi  koncentrerede  vor  Ild  paa  „Mikasa"  og  „Asahi".  Si- 
tuationen blev  for  hvert  Minut  mere  kritisk.  Vi  kunde  se 
at  „Tsatsarevitch"  var  ved  at  opgive  Kampen,  den  lod  sig 
tilsyneladende  heller  ikke  styre  mere.  Da  Fyrst  Uchtom- 
sky ikke  gav  nogen  Kommando,  blev  Alt  til  ét  Virvar. 
Chefen  paa  „Retvisan"  stod  paa  Kommandobroen  ved  Siden 
af  Admiralen  og  ventede  paa  at  faa  en  Ordre,  men  den 
Højstkommanderende  stod  og  holdt  sig  krampagtigt  fast 
uden  at  sige  Noget. 

Saa  tog  „Retvisan"s  Chef  en  energisk  Beslutning.  Han 
gav  Ordre  til  at  bryde  det  forseglede  Brev,  som  hver  Skibschef 
var  i  Besiddelse  af.  Kort  efter  blev  der  givet  Ordre  til  at 
sejle  frem  med  fuld  Kraft.  Vi  fo'r  lige  los  paa  „Mikasa", 
der  maatte  vige  for  vort  udmærkede  Artilleri.  Dermed  var 
den  Linie  hvormed  vi  havde  været  omsluttede,  brudt,  og 
snart  var  alle  vore  Skibe  ude  af  den  hede  Omfavnelse, 
som  havde  varet  i  omtrent  en  halv  Time.  Efter  Admiralens 
Ordre   blev  Kursen  sat  mod   Port  Artinir.  Vi  saa  tiere  af 

vore  Skibe  følge  os,  men  da  vi  fortsatte  med  fuld  Kraft 
var  vi  snart  komne  de  andre  saa  langt  forbi,  at  vi  ikke 
kunde  se  dem  mere.  Da  Mørket  snart  efter  faldt  paa,  blev 
vi  hele  Natten  igennem  foruroligede  af  Fjendens  Torpedo- 
baade,  som  dog  ikke  havde  Held  til  at  træffe  os  en  eneste 
Gang.  Da  vi  saa  om  Morgenen  kom  hertil,  og  fik  at  vide, 
at  vi  var  ene,  vendte  vi  atter  om  og  styrede  sydpaa  for  at 
se  efter  de  andre  Skibe. 

Vi  var  komne  et  halvthundrede  Mil  sydpaa,  da  vi  fik 
Øje  paa  nogle  af  vore  kommende  henimod  os,  og  forfulgte 
af  fire  af  Fjendens  Krydsere  og  en  utallig  Masse  Torpedo- 
baade,  som  dog  opgav  Forfølgelserne,  da  de  fik  Øje  paa 
os.  Vi  kom  saa  altsaa  tilbage  med  de  andre  Skibe. 

Det  forseglede  Brev  indeholdt  Ordre  til  hver  enkelt 
Skibschef  om,  hvor  han  i  givet  Tilfælde  skulde  søge  Til- 
flugt. 

Selv  havde  jeg  endel  Smerter  af  mit  Saar,  men  jeg  kunde 
dog  hele  Tiden  være  paa  Dækket  og  gøre  Tjeneste.  Vi 
havde  paa  „Retvisan"  67  Saarede  og  vistnok  otte  Døde. 
Skibet  har  ikke  lidt  megen  Skade,  værst  gik  det  ud  over 
os,  da  vi  maatte  bryde  Linien. 

Saaledes  lød  den  unge  Officers  Beretning.  Den  fyldte 
os  med  Sorg  og  Beskæmmelse. 

[Det  vil  erindres,  at  Admiral  Witgift  faldt  paa  „Tsatsa- 
revitch"  under  dette  Slag,  og  at  Skibet  derefter  søgte  ind 
til  den  neutrale  tysk-kinesiske  Havn  „Tsintau",  hvor  det 
altsaa  efter  de  gældende  folkeretlige  Love  desarmeredes. 
Paa  samme  Maade  naaede  Krydseren  „Askold"  Shanghai 
og  Krydseren  „Diana"  Saigon,  hvorimod  Torpedokrydseren 
„Novik"  naaede  til  Sachalin,  hvor  den  af  dens  Mandskab 
blev  sprængt  i  Luften.] 


ENOGTYVENDE  KAPITEL 

ET  OVERBLIK  OVER  SITUATIONEN 


DA  der  endnu  den  12te  ikke  var  kommet  flere  Skibe  til- 
bage, troede  vi,  at  de  enten  var  tagne  af  Fjenden  eller 
skudte  isænk.  Jeg  havde  været  ombord  i  de  mere  eller 
mindre  beskadigede  Skibe.  Der  mødte  mig  et  sørgeligt  Syn. 
Master  og  Skorstene,  ja  mange  Steder  næsten  alt  Opstaa- 
staaende  var  skudt  sønder  og  sammen.  Flere  Skibe  havde 
ogsaa  faaet  megen  Skade  paa  Skroget,  men  det  var  dog 
over  Vandet.  Jeg  tror,  at  jeg  talte  ialt  ni  ødelagte  Kanoner. 
Paa  Banjerne  og  paa  Dækket  saa  man  overalt  Spor  af  Blod, 
Forbindingsstof  var  kastet  hen  i  Krogene.  Mandskabet  fik 
24  Timers  Hvil,  og  saa  begyndte  man  en  foreløbig  Udbed- 
ring og  Vaskning  af  Skibene.  Der  blev  hængt  Presenninger 
for  enkelte  af  de  store  gabende  Huller  langs  Skibssiderne. 
Men  hvad  vilde  man  nu  egentlig  stille  op  med  Flaaden? 
Thi  reparere  den  var  jo  næsten  en  Umulighed  paa  Grund 
af  Fjendens  stadige  Fremtrængen  fra  Landsiden.  Han  vilde 
snart  kunne  have  saa  mange  Kanoner  i  Stilling,  at  han 
kunde  umuliggøre  vort  Arbejde.  De  Øverstkommanderende 
holdt  daglig  lange  Konferencer  for  at  tage  den  Beslutning, 
som  vi  Alle  afventede  med  Spænding.  Men  det  mindre 
gode  Forhold,  som  der  stadig  herskede  mellem  Hærens 
og  Flaadens  Officerer  gjorde,  at  en  rask  Bestemmelse  ikke 
blev  tagen. 

Den  14de  rygtedes  det,  at  Flaaden,  som  alle  havde  sat 
deres  Lid  til,  ikke  mere  skulde  løbe  ud.  Man  vilde  med 
dens  Hjælp  søge  at  holde  Fæstningen  saa  længe  som  mu- 
ligt. Altsaa  den  skulde  fra  sit  Leje  i  Havnen  gøre  Mod- 
stand til  det  yderste  og  derefter  lade  sig  skyde  isænk. 
Rygtet  bekræftedes  derved,  at  man  fra  Flaaden  bragte 
alt  det  mindre  Skyts  iland  og  opstillede  det  paa  de  end- 
nu ikke  befæstede  Højder.  Der  blev  stort  Røre  i  Byen, 
navnlig  blandt  den  civile  Befolkning.  Alle,  der  havde  saa 
mange  Penge,  som  Kineserne  forlangte  for  i  Djunke  at 
liste  dem  gennem  Japanernes  Blokeringslinie,  forlod  nu 
Byen.  De  Handlende,  som  nu  ogsaa  vilde  bort,  maatte 
først  aflevere  alle  deres  Varer  mod,  at  der  gaves  dem 
et  Modtagelsesbevis  fra  Fæstningskommandanten.  Af  de 
fremmede  Officerer,  som  endnu  var  i  Port  Arthur,  for- 
lod ogsaa  en  fransk  og  en  tysk  Løjtnant  Fæstningen.  De 
tog  fra  Pigeon-Bugten  i  en  Djunk,  som  afgik  den  14de 
August".  (Det  var  de  to  Militærattachéer,  som  paa  deres 
Overrejse  blev  myrdede  af  Kinesere  og  kastede  overbord.) 

Den  16de  viste  der  sig  atter  en  japansk  Officer  under 
hvidt  Flag.  Han  havde  et  Brev  med  til  General  Støssel 
med  Opfordring  til  Fæstningens  Overgivelse,  paa  de  Vil- 
kaar,  at  hele  Besætningen  under  fuld  militær  Honnør  fra 
de  japanske  Troppers  Side  skulde  faa  Lov  til  at  afmarchere 
Nord  paa.  Opfordringen  blev  afslaaet. 

Den  japanske  Officer,  som  overbragte  dette  Tilbud,  havde 
tillige  et  Brev  med  til  de  tyske  Marineofficerer,  Kaptajn 
Hopmann  og  Løjtnant  v.  Gilgenheim.  Det  indeholdt  fråden 
tyske  Regering  en  Ordre  til  dem  om  at  forlade  Fæstningen. 
Hr.  v.  Gilgenheim  havde  jo  to  Dage  iforvejen  forladt  Fæst- 
ningen, og  det  var  dengang  Kaptajn  Hopmanns  Hensigt  at 
blive,  men  nu  maatte  han  jo  afsted.  Han  blev  den  sidste 
af  de  fremmede  Officerer,  som  forlod  os,  thi  umiddelbart 

iforvejen  var  ogsaa  den  amerikanske  Militærattaché  tagen 
afsted  ad  den  sædvanlige  Vej  fra  Pigeon-Bugten. 

For  hver  Dag  der  gik  mærkede  vi  nu,  at  Fjenden  fik 
flere  og  flere  Kanoner  i  Stilling.  Han  begyndte  paa  en 
ganske  regelmæssig  og  uafbrudt  Beskydning  fra  tidlig  Mor- 
gen til  Mørkets  Frembrud.  Det  var  om  Dagen  næsten 
umuligt  at  færdes  sikkert  noget  Steds.  Snart  sprang  en 
Granat  her,  snart  der. 

Navnlig  skod  Japanerne  heftigt  paa  Flaaden  i  Havnen, 
sandsynligvis  for  at  hindre,  at  der  blev  taget  Skyts  iland. 
Derfor  kunde  saadan  Flytning  fra  vor  Side  kun  foretages 
om  Natten,  og  endda  maatte  stor  Forsigtighed  anvendes. 
Hver  Nat  skiftede  Skibene  desuden  Plads,  for  at  Fjenden 
den  næste  Dags  Morgen  paany  maatte  bruge  Tid  til  at 
indstille  Skytset.  Det  eneste  af  vore  Skibe,  som  virkelig 
blev  repareret  i  al  Hemmelighed  var  „Sebastopol" ;  de 
saakaldte  Reparationer  paa  de  andre  var  kun  fingerede 
Udbedringer,  beregnede  paa  at  vildlede  de  i  Port  Arthur 
værende  japanske  Spioner. 

Fjenden  maa  vist  have  indset,  at  for  hver  Dag,  der  gik, 
blev  Fæstningen  stærkere,  thi  vi  fik  fra  vore  Udkigspunk- 
ter Underretning  om,  at  han  med  en  meget  stor  Styrke 
—  vi  anslog  den  til  over  100,000  Mand  —  havde  taget 
Opstilling  langs  hele  Linien.  Der  forberedtes  altsaa  et 
Hovedangreb,  og  fra  vor  Side  arbejdedes  der  energisk 
for  at  være  klar  til  at  modtage  det.  Reserven  blev  gjort 
kampklar  paa  det  kortest  mulige  Varsel,  og  alle  Byens  ci- 
vile Mænd  indøvedes  i  Vaabenbrug. 


TOOGTYVENDE  KAPITEL 

DE  SEKS  DAGES  KAMPE 


DEN  22.  August  om  Morgenen sporedesdermere  end  sæd- 
vanligt Liv  i  Fjendens  Linie.  Der  rettedes  dog  kun  et  svagt 
Angreb  paa  Centrum,  og  det  blev  med  Lethed  slaaet  tilbage. 

Den  23de  gik  det  anderledes  voldsomt  til.  Da  rettedes 
et  stærkt  Angreb  paa  vor  højre  Flanke.  Og  under  en  mor- 
derisk Ild  fra  alle  Fjendens  Kanoner  stormede  Japanerne. 
Reserven  blev  kaldt  frem,  „Sebastopol"  blev  beordret  ud 
af  Havnen  til  Tahei-Bugten  for  at  beskyde  Fjenden  derfra. 
Men  ak,  den  naaede  ikke  saa  vidt.  Den  stodte  paa  en  fly- 
dende Mine,  sandsynligvis  en  af  den  Masse,  Japanerne 
havde  udkastet  den  10de,  og  som  vor  Flaade  dengang  kun 
ved  et  Vidunder  undgik.  „Sebastopol"  blev  saa  stærkt  be- 
skadiget,at  den  straks  maatte  søge  Havn  igen. 

Alligevel  blev  Fjenden  slaaet  tilbage  med  store  Tab. 

Vi  troede  nu,  at  han  vilde  unde  sig  nogen  Tids  Hvile 
for  at  opsamle  sine  Døde  og  Saarede,  men  deri  tog  vi 
ganske  Fejl.  Thi  allerede  om  Morgenen  den  24de  stormede 
han  vor  venstre  Floj.  Vi  var  heldigvis  netop  blevne  fær- 
dige med  at  befæste  det  hoje  Bjærg  (203-Meter-Bjærget) 
og  det  tilhøjre  derfor  liggende  lange  Bjærg,  og  han  blev 
derfor  med  Lethed  slaaet  tilbage. 

Vi  tænkte,  at  nu  havde  han  vel  mærket,  hvor  stærke 
vore  Stillinger  var,  og  nu  lod  han  vel  os  en  Tid  i  Fred. 

Men  vi  tog  atter  Fejl.  Tre  Nederlag  havde  ikke  kuet  hans 
Mod  eller  Energi. 

Uden  at  have  gjort  noget  for  at  komme  sine  Saarede  til 
Hjælp  eller  fjerne  de  allerede  halvt  forraadnede  Lig,  aab- 
nede  Fjenden  straks  om  Morgenen  den  25de  et  Angreb  over 
hele  Linien.  Japanerne  blev  fejede  ned  af  vort  Maskinskyts 
og  de  nedlagte  Miner;  men  stadig  stormede  friske  Trop- 
per frem.  I  hele  tre  Dage  og  Nætter  fortsattes  dette  An- 
greb med  kun  en  eller  to  Timers  Mellemrum,  Fjenden 
haabede  paa  omsider  at  faa  vore  Folk  trætte.  Men  den 
28de  om  Formiddagen  opgav  han  det. 

I  de  følgende  Dage  herskede  der  Dødsstilhed  over  Port 
Arthur.  Begge  Parter  hvilede  sig  efter  disse  seks  Dages 
frygtelige  Kampe.  Sommeren  var  forfærdelig  hed,  denne 
August  absolut  den  varmeste,  jeg  har  oplevet  i  Port 
Arthur.  Kun  af  og  til  vaagnede  man  af  sin  Dvale  ved  at 
høre  en  Granat  springe  i  Ens  umiddelbare  Nærhed.  Man 
saa  sig  ligegyldigt  om  og  lagde  sig  igen. 

Til  alt  Held  for  os  i  Fæstningen  har  man  paa  den  Tid 
af  Aaret  sydlige  Vinde,  altsaa  en  frisk  Brise  fra  Søen. 
Havde  det  modsatte  været  Tilfældet,  havde  vi  tillige  maat- 
tet  lide  under  den  forpestede  Lugt  fra  de  Tusinder  af  Lig, 
som  laa  og  raadnede  i  den  hede  Augustsol. 

Dog,  Fjenden  var  begyndt  at  opsamle  sine  Døde.  Ligene 
blev  lagte  i  Bunker  mellem  tørt  Træ  og  derefter  brændte. 
Fra  en  lang  Række  Baal  slog  Flammer  ivejret.  Det  maa  i 
Betragtning  af  Heden  og  Stanken  have  været  et  næsten 
overmenneskeligt  Arbejde.  Dog  kunde  Japanerne  nogen- 
lunde undgaa  Liglugten  ved  at  begynde  Opsamlingen  nær- 
mest ved  vore  Forter,  saaledes  at  de  fik  Vinden  i  Ryggen. 
Under  dette  Arbejde  søgte  man  fra  vore  Forsvarsstillinger 
saa  godt  det  lod  sig  gøre  at  tælle  Fjendens  Tab.  Man 
mente  ca.  15,000  Mand! 

Vore  Tab  var  ca.  1400  Dræbte  og  2000  Saarede  og 
Syge.  Der  begyndte  hos  os  at  at  blive  Mangel  paa  Hospi- 
talsplads.  Flere  af  de  nyopførte  Bygninger  i  den  nye  Bydel 
blev  derfor  tagne  i  Besiddelse  af  det  Røde  Kors,  og  pro- 
visorisk indrettede  til  at  modtage  de  Saarede.  Dog  an- 
vendtes de  kun  til  saadanne,  som  allerede  var  ved  at  komme 
sig  eller  som  var  udenfor  alvorlig  Fare.  De  var  ogsaa  højst 
primitivt  indrettede,  enkelte  endnu  i  ufuldendte  Bygninger. 

Traadte  man  ind  i  en  saadan  Sygestue,  fik  man  et  alt 
andet  end  gunstigt  Indtryk,  men  alligevel  var  der  al  den 
Hygge,  som  den  nøjsomme  russiske  Soldat  forlangte.  Paa 
den  ene  af  de  fire  nøgne  Vægge  hang  der  et  Helgenbil- 
billede,  og  derunder  brændte  der  en  Olielampe.  I  et  Hjørne 
stod  en  russisk  Kakkelovn,  knap  syv  Fod  høj  og  tre  i 
Diameter,  muret  op  paa  Sten  og  betrukken  med  en  ganske 
tynd,  sortmalet  Jernplade.  Og  noget  andet,  som  ogsaa  skal 
til,  for  at  den  russiske  Soldat  skal  føle  sig  i  hyggelige  Om- 
givelser, er  den  evige  Themaskine.  Den  saa  man  anbragt 
paa  en  Kasse  ved  Vinduet.  Der  stod  en  stadig  Dampsøjle 
op  fra  Maskinen,  Emen  blandede  sig  med  den  kvælende 
Os  fra  Trækullene  under  den,  samt  Stanken  fra  alle  de 
paa  Gulvet  henslængte  ikke  alle  lige  appetitlige  Ting.  I 
Mangel  af  Senge  laa  Soldaterne  paa  Tæpper  paa  Gulvet 
kun  iførte  Skjorter  og  Benklæder.  De  befandt  sig  tilsyne- 
ladende vel,  kun  noget  generte  af  Sommerens  utallige,  næs- 
vise Fluer. 


Episoder  fra  Port  Arthurs  Relcjrini; 


TREOGTYVENDE  KAPITEL 

WIRENS  UDNÆVNELSE 


DER  gik  nu  en  Tid,  i  hvilken  Fjenden  kun  ved  daglig 
Skydning  ind  i  Fæstningen  tilkendegav  sin  stadige 
Nærværelse.  Ogsaa  tilsøs  var  alt  roligt.  Vi  gik  allerede  og 
undrede  os  over,  at  Togo  syntes  at  have  glemt  Port  Arthur, 
skønt  han  dog  havde  taget  Magten  fra  vor  Flaade,  men 
det,  som  var  hver  eneste  Times  Spørgsmaal  Mand  og  Mand 
imellem  var:  Hvor  bliver  dog  Kuropatkin  af?  Han  maa  jo 
dog  snart  komme  os  til  Undsætning.  Og  endelig:  den  store 
nye  Russerflaade,  som  skulde  komme  hjemmefra,  ganske 
vist  først  omsejle  det  meste  af  tre  Verdensdele,  hvor  var 
den?  Man  forvirredes  af  Rygter.  Folk  lavede  Gisninger 
og  fremkom  med  rene  Fantasier,  hvilke  de  selv  antog  for 
at  være  Sandhed,  og  som  kolporteredes  som  Kendsgernin- 
ger. Saaledes  hed  det  sig  en  Dag,  at  en  Officer  var  kom- 
men fra  Kuropatkin  med  Besked  om,  at  om  faa  Dage 
vilde  Armeen  nordfra  være  rede  til  at  marchere  ind  i 
Byen;  det  var  derfor,  at  Fjenden  ikke  gjorde  noget  Angreb 
paa  os;  han  var  allerede  ifærd  med  at  trække  sine  Trop- 
per tilbage,  o.  s.  v.,  o.  s.  v. 

Disse  mere  eller  mindre  vanvittige  Rygter  havde  deres 
gode  Side.  Thi  for  hver  Dag  der  forløb,  uden  at  Fjenden 
stormede,  steg  Soldaternes  Tillid  og  Mod,  den  nedtrykte 
Stemning  fortog  sig.  Mindre  heldigt  var  'det  kun,  at  den 

haardt  trængte  Soldat  ikke  fik  en  bedre  og  mere  tilstræk- 
kelig Kost.  I  Fæstningen  var  der  endnu  en  Masse  Heste, 
men  desuagtet  fik  Garnisonen  kun  fersk  Kød  to  Gange 
om  Ugen,  og  som  Grund  blev  angivet,  at  Hestene  skulde 
bruges  til  at  jage  Fjenden  ud  af  Kwangtung. 

Saa  faa  Kødrationer  og  slet  ingen  Grøntsager  foraar- 
sagede  endel  Skørbug  blandt  Mandskabet.  Med  Drikke- 
vandsforsyningen paa  Forterne  stod  det  ogsaa  meget  uhel- 
digt til.  Vandet  maatte  køres  i  Tønder  eller  bæres  i  Spande 
derop  om  Natten.  Og  da  det  iforvejen  var  daarligt,  kunde 
det  ikke  holde  sig  friskt  længere  end  til  Middag.  Kun  det, 
som  man  naaede  at  faa  kogt,  var  drikkeligt.  Men  det  var 
kun  en  forsvindende  Del,  thi  man  havde  ikke  Kogekar 
nok  og  maatte  spare  meget  paa  Brændsel.  Og  man  kan 
tænke  sig,  at  de  arme  Soldater,  som  i  den  frygtelige  Hede 
næsten  udelukkende  blev  bespiste  med  salt  Kod  og  tørt 
Brød,  maatte  lide  forfærdelig  af  Tørst.  De  drak  altsaa,  hvad 
de  kunde  faa,  og  mest  det  daarlige  Vand.  Det  medførte 
en  Dysenteri-Epidemi,  som  for  de  fleste  Angrebnes  Ved- 
kommende var  dødbringende.  Tilfældenes  Antal  løb  op  til 
et  halvt  Hundrede  om  Dagen.  Dysenteri  forefaldt  ogsaa 
blandt  Marinens  Folk,  men  langt  mindre  hyppigt,  fordi  der 
her  blev  destilleret  Vand  til  Mandskabet. 

En  Dag  var  jeg  ude  for  at  aflægge  et  Besøg  paa  Rheden, 
og  jeg  blev  atter  Vidne  til  et  af  disse  hyppige  Ulykkestil- 
fælde, at  et  Skib  løb  paa  en  Mine  og  sprang  i  Luften.  Det 
var  en  Bugserbaad,  som  netop  laa  og  fiskede  efter  de  af 
Japanerne  udkastede  undersøiske  Helvedesmaskiner.  Man 
saa  kun  en  høj  Vandsøjle  pludselig  fare  tilvejrs  og  i  den 
Jern  og  Træstumper.  Da  den  atter  faldt  ned,  var  Skib  og 
Mandskab  med  det  samme  forsvundne.  En  Baad  blev  sendt 
til  Ulykkesstedet  for  at  redde  mulige  Overlevende,  men 
intet  af  Ofrene  gaves  tilbage  til  Livet  igen. 

Tilbagevendt  til  Marinebassinet  traf  jeg  den  før  omtalte 
danske  Telegrafmand,  der  skulde  reparere  Kablet  til  Tschifu. 
Han  fortalte  mig,  at  han  ikke  havde  haft  Held  med  sig. 
Bare  han  dog  havde  kunnet  være  færdig  med  Forberedel- 
serne den  Dag,  den  russiske  Flaade  lob  ud;  da  vilde  der 
for  ham  have  været  en  glimrende  Lejlighed  til  at  faa  Ar- 
bejdet gjort.  Med  de  to  Djunke,  der  var  blevne  købte  ti! 
ham,  og  i  den  ene  af  hvilke  der  var  blevet  anbragt  en 
Motor,  agtede  han  nu,  efter  endelig  erhvervet  Rejsetil- 
ladelse, at  tage  fra  Port  Arthur. 

Det  var  efterhaanden  blevet  en  Sjeldenhed,  at  der  an- 
kom Djunke  til  Pigeon  Bay.  Men  d.  6te  September  kom 
der  virkelig  een,  og,  som  det  hed  sig,  med  meget  vigtige 
Depecher.  Ganske  rigtigt:  Kaptajn  af  første  Rang  Wiren 
var  udnævnt  til  Admiral  og  Chef  for  Port  Arthur-Flaaden, 
eller  rettere  dens  Rester.  Meddelelsen  vakte  den  største 
Opsigt,  og  naturligvis  særlig  stærkt  Røre  blandt  Marinens 
Officerer.  Man  vilde  slet  ikke  tro  det  først.  Man  mente,  at 
der  jo  dog  var  saa  mange,  der  havde  betydelig  større  Ad- 
komst og  Anciennetet.  Vel  var  Wiren  en  dygtig  Officer. 
Som  Chef  for  Krydseren  „Bayan"  havde  han  vist  det  ved 
mangfoldige  Lejligheder.  Han  var  altid  den  første  til  at 
angribe  og  den  sidste  til  at  trække  sig  tilbage.  Man  kunde 
slet  ikke  indse  Grunden  til  hans  saa  store  og  pludselige 
Forfremmelse;  man  talte  ikke  om  andet,  samt  om  den 
Omstændighed,  at  den  hidtilværende  Admiral,  Fyrst  Uch- 
tomsky  pludselig  var  bleven  utilpas  og  derfor  havde  taget 
Ophold  paa  Hospitalsskibet  „Angara". 

[Til  Admiral  Wiren  staar  jeg  i  dybere  Taknemlighedsgæld 
end  han  selv  aner.  Jeg  føler  mig  ikke  berettiget  til  at  gaa 
i  Detailler,  men  kan  dog  antyde,  hvorfor  jeg  bruger  saa 
stærke  Ord.  Jeg  havde  —  som  det  fremgaar  af  det  Føl- 
gende —  efter  flere  heldige   Blokadebrud   (ialt  blev  det 

til  sytten)  gjort  sex  mislykkede,  omtrent  hver  Nat  i 
Træk.  Det  irriterede  min  nærmeste  Foresatte,  om  hvem 
jeg  forøvrigt  ikke  skal  sige  et  eneste  ondt  Ord.  Denne 
udmærkede  Graaskæg  var  faktisk  min  Ven,  men  kunde 
bare  ikke  begribe,  at  jeg  ikke  stadig  havde  Held  med  mig. 
Og  da  han  i  Nærværelse  af  et  stort  Officersraad  ytrede 
sin  Ærgrelse  paa  en  for  mig  virkelig  ubehagelig  Maade, 
tog  jeg  til  Genmæle,  paavisende  somandsmæssigt  mine 
Grunde  til  ikke  at  risikere  Depecher,  Torpedojager  og  Men- 
neskeliv. De  første  var  jo  de  vigtigste.  Jeg  havde  i  lyse 
Maanenætter  stadig  strax  været  opdaget  af  Japanerne  og 
i  samme  Øjeblik  omringet  af  dem.  Der  var  altsaa  for  mig 
intet  andet  at  gøre  end  at  retirere.  Og  jeg  bilagde  maaske 
nok  mine  Ord  med  en  lille  selvbevidst  Tilføjelse,  dog  ab- 
solut ikke  stridende  mod  Disciplinen. 

Det  Svar,  jeg  fik,  var  ikke  synderlig  naadigt,  og  jeg  for- 
lod min  høje  Foresattes  Bolig  med  rette  bitre  Følelser. 

Saa  kom  der  pludselig  en  Mand  gaaende  efter  mig.  Han 
slog  mig  paa  Skulderen  og  bad  mig  følge  ham.  Det  var 
den  nysudnævnte  Admiral. 

Admiral  Wiren  førte  mig  ind  i  sit  private  Kontor  lige 
ved  Siden  af  og  bad  mig  ikke  tage  mig  slig  Disput  for 
nær.  Selv  var  han  ganske  paa  det  Rene  med,  at  jeg  ikke 
havde  kunnet  handle  anderledes,  og  han  tilføjede  Kompli- 
menter, som  jeg  sent  skal  glemme. 

Kun  den,  som  kender  Krigen  og  dens  Disciplin,  kan 
vide,  hvor  overordentligt  stærkt  opflammende  slige  Ord 
nødvendigvis  maa  virke  paa  en  forholdsvis  højt  betroet  ung 
Mands  Hjerte  og  Hjerne,  adlende  hans  Æresfølelse,  stimu- 
lerende Villieskraften. 

Det  var  for  mig,  som  om  man  havde  gengivet  mig  min 
maritime  Ære|. 


FIREOGTYVENDE  KAPITEL 

FLUGTEN  FOR  DE  ELLEVE  TOMMERS  PROJEKTILER 


FRA  d.  8de  September  har  vi  atter  store  Angreb  fra  Japa- 
nernes Side.  De  varede  i  48  Timer  under  uafbrudt 
Kamp.  De  endte  med,  at  vi  d.  10de  om  Morgenen  maatte 
trække  os  tilbage  fra  Vandbjærget.  Fortet  blev  i  fuldstæn- 
dig ødelagt  Tilstand  evakueret  og  overladt  Japanerne. 

Vandbjærget  var  en  meget  vigtig  Position  og  derfor  og- 
saa  stærkt  befæstet,  nemlig  med  18  Stykker  15  Centi- 
meters Kanoner  og  endel  Maskinskyts.  Man  holdt  det,  indtil 
alle  Kanoner  var  ødelagte.  Fjenden  havde  faaet  opstillet 
store  Kanoner,  og  Ilden  fra  disse  var  af  en  frygtelig  Virk- 
ning. Fremdeles  havde  han  ogsaa,  for  at  bemægtige  sig 
denne  vigtige  Position,  indstillet  flere  Kanoner  til  Shrap- 
nells,  med  hvilket  han  gjorde  det  umuligt  for  vort  Mand- 
skab at  betjene  Skytset.  Med  en  Vildhed  uden  Lige  stor- 
mede han  Bjærget.  De  japanske  Soldater,  som  det  lykke- 
des at  komme  op  til  Forskansningerne,  kastede  med 
Haandgranater,  hvilket  kom  vore  Folk  ganske  overraskende. 
De  kendte  slet  ikke  dette  skammelige  Mordinstrument. 
Russerne  sendte  friske  Folk  til  Undsætning  af  de  stadig 
haardere  trængte,  og  kun  derved  lykkedes  det  at  holde 
Stillingen  saa  længe.  Men  tilsidst  blev  Mandefaldet  altfor 
forfærdeligt,  og  Skytset  var  ødelagt.  Man  maatte  efterlade 
de  Døde  paa  Bjærget.  Og  de  som  flygtede  ned  ad  det,  blev 
næsten  alle  skudte  af  den  tæt  efterfølgende  Fjende. 

Det  nøjagtige  Tal  af  Faldne  fik  vi  ikke  at  vide,  men  det 
var  stort,  dog  endnu  større  paa  Japanernes  Side. 

Kort  efter  dette  Slag  fik  vi  ogsaa  inde  i  Byen  og  navn- 
lig i  Havnen  at  mærke,  at  Fjenden  havde  faaet  store  Ka- 
noner i  god  Stilling.  Da  der  i  Marinebassinet  faldt  en 
Granat,  som  ikke  exploderede,  saa  vi,  at  det  var  I  1  Tom- 


Flugten  for  de  elleve  Tommers  Projektiler. 
(Den  hvide  Vandsøjle  foraarsaget  ved  en  elleve  Tommers  Explosion  i  Vandet.) 


mers  Skyts,  der  benyttedes,  og  som  gjorde  en  uhyre  Ra- 
vage, hvor  det  ramte.  Alle  som  kunde,  flygtede  for  denne 
forfærdelige  Ild.  De  tre  Hospitalsskibe  tilligemed  fem  af 
Jernbaneselskabets  Dampere  krøb  nu  saa  langt  ind  i  Vest- 
bugten, som  det  lod  sig  gjøre  for  Vandstandens  Skyld. 
Kanonbaade  og  Torpedobaade  søgte  Ly  tæt  under  Guld- 
bjærget.  Den  havarerede  Del  af  Flaaden  gik  saa  langt  hen 
til  det  høje  Bjærg  Perepjolkaja  som  muligt.  Man  fik  travlt 
i  Marinebassinet.  Krydseren  „Bayan"  blev  tagen  ud  af 
Tørdokken.  Og  Tørdoksporten  blev  slæbt  om  i  Vestbugten 

for  at  sænkes  der  paa  grundet  Vand.  Det  var  jo  meget  om 
at  gore,  at  den  svære  Port  ikke  skulde  blive  truffen  af  en 
1 1  Tommers  Granat  og  ødelagt.  Det  vilde  jo  fremtidigt 
gøre  det  umuligt  at  benytte  Dokken,  ialfald  for  lang  Tid. 


En  elleve  Tommers  Granat. 

Havneadmiral  Grcgorovitch,  som  ellers  beboede  Admi- 
ralsbygningen  i  Marinebassinet,  maatte  hurtigt  søge  Til- 
flugt i  et  af  de  nyopførte  Pakhuse,  hvor  han  i  nogen  Tid 
opholdt  sig  i  et  ganske  lille  skudsikkert  Rum,  hvorfra  han 
gav  sine  Ordrer  pr.  Telefon. 

Fjenden  fik  stadig  mere  af  sit  svære  Skyts  i  Stilling. 
Man  beregnede,  at  han  daglig  sendte  ind  over  Byen  og 
Havnen  flere  Hundrede  Granater,  deriblandt  ikke  faa 
„Brumbasser",  saaledes  kaldede,  fordi  de  ikke,  som  de 
smaa  Projektiler,  for  gennem  Luften  med  en  pibende  Lyd, 

men  med  en  snurrende  Brummen.  Man  kan  sige  sig  selv, 
at  der  ikke  var  mange  Steder,  hvor  man  kunde  føle  sig 
helt  sikker,  ikke  engang  paa  Hospitalsskibene.  „Angara" 
blev  saaledes  ramt  af  et  Projektil ;  den  havde  200  Saarede 
og  Syge  ombord,  og  efter  en  halv  Times  Forløb  stod  den 
paa  Bunden,  men  da  den  laa  paa  lavt  Vand,  sank  den  kun 
nogle  Fod.  Men  det  var  et  frygteligt  Syn  at  se  disse  Saa- 
rede, som  jamrede  sig  hjerteskærende,  da  de  blev  flyttede 
over  i  smaa  Baade,  som  var  ilede  til  Hjælp.  Og  da  Japa- 
nerne saa,  at  „Angara"  tilsyneladende  ikke  var  sunken, 
fortsatte  de  Ilden  paa  den,  endskønt  de  fra  deres  Spejde- 
ballon  meget  godt  maa  have  kunnet  iagttage,  at  vi  var 
ifærd  med  at  redde  de  Syge. 

Man  sagde  vel  senere,  at  det  jo  ikke  var  Hospitalsskibet 
som  saadant  eller  dets  Saarede,  man  vilde  skade,  men  man 
vidste,  at  Admiral,  Fyrst  Uchtomsky  havde  fast  Ophold  der 
ombord.  Der  blev  derfor  heller  ikke  skudt  paa  „Kasan" 
og  „Mongolia",  som  begge  laa  i  „Angara"s  umiddelbare 
Nærhed  (kun  en  Skibslængde  imellem). 

Faa  Dage  derefter  blev  fire  af  de  nærved  „Kasan"  lig- 
gende fem  Skibe,  der  tilhørte  Jernbaneselskabet,  skudte 
isænk.  Det  undrede  os  meget,  at  Fjenden  kunde  gøre  det 
saa  hurtigt  og  med  saa  megen  Præcision,  idet  næsten 
hvert  Skud  ramte.  De  var  netop  ved  at  skyde  paa  det 
femte. 

Da  fik  man  fra  „Kasan"  Øje  paa  en  Kineser,  som  til- 
syneladende laa  og  fiskede.  „Kasan"s  Signalmand  havde 
lagt  Mærke  til,  at  Fiskeren  ogsaa  tog  sig  noget  andet  for, 
samt  at  han  til  Tider  gjorde  nogle  sære  Fagter  med  Ar- 
mene. Da  det  var  meldt  mig,  lod  jeg  straks  en  Baad  ro 
ud  til  ham  og  gav  Mandskabet  Ordre  til  at  bringe  Kine- 
seren ombord  i  „Kasan".  Ved  nu  nærmere  at  undersøge 
ham  opdagede  vi,  at  han  slet  ikke  var  Fisker,  men  derimod 

en  meget  velklædt  Mand.  Vi  sluttede  heraf,  at  Manden 
var  japansk  Spion,  hvilken  Formodning  bestyrkedes  der- 
ved, at  Japanerne,  strax  efter  at  vi  havde  fanget  ham,  skød 
betydeligt,  mindre  sikkert,  og,  efter  endel  Forbiere,  helt 
hørte  op  med  Ilden  mod  det  femte  Skib.  Kineseren  var 
der  ikke  til  at  faa  et  Ord  ud  af.  Jeg  overleverede  ham  til 
Retfærdigheden.  Han  blev  hængt. 


FEMOGTYVENDE  KAPITEL 

SPIONERNE.  TORPEDOBAADSUHELD 


DAGLIG  blev  der  fanget  japanske  Spioner,  mest  Kinesere. 
Det  lykkedes  af  og  til  at  faa  dem  til  at  gøre  Kontraspio- 
nagetjeneste. Af  een  af  dem  fik  vi  saaledes  at  vide,  at  Fjen- 
den brugte  Jernrørledningen  fra  Vandbjerget  til  den  nye 
Bydel  til  Telefonering.  Ved  nærmere  Eftersyn  fandt  man 
ogsaa  ganske  rigtigt  i  Udkanten  af  den  nye  Bydel  et  Sted, 
hvorfra  Spionerne  kunde  sætte  sig  i  Forbindelse  med  Japa- 
nerne. Rørledningen  blev  naturligvis  strax  overskaaren  og 
dermed  Forbindelsen  afbrudt. 

En  Dag  gik  en  russisk  Officer  over  Markedspladsen 
midt  i  den  gamle  By,  da  han  møder  en  Kosakofficer  og 
sex  Kosakker  til  Hest.  De  gjorde  gjensidig  Honnør.  Men 
ligesom  den  russiske  Officer  havde  passeret  Kosakkerne 
faldt  det  ham  ind,  at  det  dog  var  en  underlig  Maade,  hvor- 
paa  Kosakkerne  havde  gjort  Honnør;  desuden  var  der  jo 
i  Øjeblikket  ikke  andre  Kosakker  i  Port  Arthur  end  Ge- 
neral Støssels  Livvagt;  disse  red  aldrig  ud  uden  i  Gene- 
ralens Følge.  Han  fik  Mistanke,  lob  tilbage  og  raabte  til 
Kosakofficeren:  Giv  mig  Feltraabet!  Uden  at  svare  vendte 
øjeblikkelig  den  lille  Styrke  og  satte  i  flyvende  Karriere 
hen  ad  den  Vej,  som  fører  ud  af  Fæstningen  henover 
Væddeløbspladsen.  Vor  Officer  gjorde  strax  Aliarm,  For- 
terne blev  underrettede  telefonisk.  Fra  Fort  Nr.  2  saa  man 

de  dristige  Spioner  i  rasende  Fart  jage  hen  over  Vædde- 
lobspladsen,  men  for  de  var  naaede  ind  til  sikrere  Steder 
mellem  Bjærgene,  var  de  alle  skudte. 

Ret  almindeligt  var  det,  at  der  i  Bjærgkløfterne  under 
Forterne  fangedes  Kinesere  og  Japanere,  forklædte  som 
Kulier.  De  laa  her  og  gav  Signaler  til  Fjenden  om,  hvor- 
ledes Granaterne  faldt  og  virkede.  Disse  farlige  Folk  laa 
faktisk  dernede  og  deltog  i  Slagets  Ledelse  ved  at  dirigere 
Fjendens  Ild.  I  Begyndelsen  af  Krigen  blev  der  taget  sær- 
lig mange  Spioner  i  Klippekløfter  ud  mod  Soen,  som  ikke 
alene  om  Dagen  men  ogsaa  om  Natten  underrettede  Fjen- 
den og  i  saa  Tilfælde  med  Lanternesignaler. 

En  lille  Afvexling  havde  vi  d.  22de  September.  I  ca.  8 
engelske  Mils  Afstand  observeredes  der  en  Skonnert.  En 
vagthavende  Torpedobaad  løb  efter  Ordre  ud  og  anholdt 
Skibet,  der  viste  sig  at  være  japansk  og  strax  uden  Mod- 
stand fulgte  med.  Da  man  af  Skade  var  bleven  klog,  eller 
af  Erfaring  mistænksom,  undersøgte  man  Skonnerten  grun- 
digt ude  paa  Rheden,  inden  man  tog  den  i  Havn.  Men 
Undersøgelsen  viste,  at  alt  Ombordværende  var  400  Kas- 
ser japansk  01,  og  der  blev  stor  Jubel,  thi  det  var  noget, 
man  trængte  til  i  den  frygtelige  Hede.  Ladningen  blev 
hurtigt  losset  og  fordelt  mellem  Marinens  Folk.  De  9  Mands 
Besætning  paa  Skonnerten  blev  Fanger.  Skibet  havde  væ- 
ret paa  Vej  til  Dalny,  men  var  paa  Grund  af  Stille  og 
Strøm  kommet  Port  Arthur  for  nær. 

To  Dage  senere  viste  der  sig  ganske  nær  ved  Fæstnin- 
gen igen  en  Skonnert.  Tanken  om  alt  det  dejlige  01,  man 
sidst  kom  saa  nemt  til,  gjorde,  at  den  vagthavende  Tor- 
pedobaad hurtig  var  ude  igen.  Men  ved  sin  store  Ivrighed 
viste  den  mindre  Forsigtighed  og  løb  paa  en  Mine,  der 
exploderede  lige  under  Midten  af  Torpedobaaden.  Denne 
brækkedes  over,  men  baade  Forstavn  og  Agterstavn  kunde 

flyde  paa  Vandet,  fordi  de  vandtætte  Skodder  holdt.  De 
var  forbundne  ved  en  enkelt  Dæksplade. 

I  en  Fart  blev  en  anden  Torpedobead  gjort  klar  for  at 
hente  den  havarerede  i  Havn.  Jeg  stod  sammen  med  nogle 
Læger  og  Søstre  paa  „Kasan"s  Kommandobro  for  at  se, 
om  den  havarerede  Baad  virkelig  kunde  holde  sig  flydende 
saa  længe  indtil  Hjælpen  kom;  den  saa  højst  mærkelig  ud. 
Og  en  af  Damerne,  forlovet  med  Chefen  for  den  Torpedo- 
baad,  der  var  paa  Vej  til  Redning,  stod  netop  ved  Siden 
af  mig.  Med  Ængstelse  saa  jeg,  at  Assistancebaaden  kom 
et  af  Minekanalens  skarpe  Hjørner  betænkelig  nær.  Og  i 
næste  Øjeblik  lød  Explosionen,  vi  saa  kun  en  Søjle  Vand 
og  Skum.  Saa  gik  Skibet  ned  —  var  sporløst  forsvundet 
fra  Overfladen  med  alt  Levende  ombord. 

Den  unge  Dame  ved  min  Side  blev  saaledes  Øjenvidne 
til  sin  Forlovedes  frygtelig  bratte  Død. 

Den  første  Torpedobaad  svømmede  endnu  stadig  paa 
Vandet.  En  Bugserbaad,  der  var  klar,  blev  sendt  ud  efter 
den  og  bragte  den  ogsaa  lykkeligt  i  Havn.  Den  havde  1 1 
Mand  dræbte. 

Imidlertid  var  den  japanske  Skonnert  kommen  betydelig 
længere  bort.  Der  var  heller  ingen,  der  mere  havde  Lyst 
til  at  forfølge  den. 


OM  HELTE  I  KRIGEN 

Paa  dette  Sted  vil  jeg  gerne  gøre  en  Digression  for  at 
tale  om  Krigens  Helte.  Jeg  har  ofte  prist  Japanernes 
Dødsforagt  og  vil  ogsaa  i  det  kommende  faa  Anledning 
dertil.  Den  bunder  dels  i  deres  Religion,  dels  i  en  jernhaard 
Disciplin.  Man  tænke  sig  blot,  at  de  forreste  Rækker  under 
en  Storm  paa  en  Fæstning  tvinges  frem,  indtil  Døden  tager 
dem.  Møder  Døden  dem  ikke  straks  ved  Fjendens  Kugler, 

og  tænker  Resterne  af  et  Geled  saa  maaske  et  Øjeblik  paa 
at  vende  om  og  flygte  —  da  jager  andet  Geled  dem  et 
Bajonetstød  i  Brystet  for  derefter  i  rasende  Hast  at  trampe 
frem  over  Halvdødes  Legemer. 

Saaledes  er  Krigen  i  dens  fuldkomne  Disciplin.  Er  det 
Fejghed  eller  er  det  Mod,  som  tvinger  den  ved  kunstige 
Midler  stimulerede  fremstormende  Række  Soldater  afsted 
over  Stok  og  Sten?  Man  har  Lov  til  at  spørge  saa  para- 
doxalt.  Thi  gaar  de  ikke  fremad,  har  de  Bajonetten  i  Ryg- 
gen, men  stormer  de,  har  de  jo  dog  endnu  et  Par  Minuter  at 
se  Lyset  og  Dagen.  Til  at  gaa  i  Spidsen  vælges  de  japan- 
ske Havnebyers  Bærme,  Nagasakis  og  Yokohamas  Havne- 
pøbel i  Uniform,  Folk,  som  af  deres  Overordnede  paa  For- 
haand  er  stemplede  som  Kanonføde  og  er  udpegede  til  at 
nedtrampe  de  under  Sandet  skjulte  Granater,  saa  de  selv 
dræbes  i  et  Nu.  Det  er  ligegyldigt,  om  de  falder  for  Fjen- 
dens Vaaben  forfra  eller  den  bagved  fremrykkende  Lands- 
mands. De  japanske  Hærledere  inddeler  paa  Forhaand  de 
Menige  i  Klasser  og  bestemmer,  hvilke  Batailloner  der  skal 
være  Kanonføde,  hvilke  der  subsidiært  skal  være  det,  og 
hvilke  der  meget  nødigt  maa  blive  det. 

Saaledes  var  det  ikke  paa  russisk  Side.  Og  maaske  ikke 
mindst  ved  Tilstedeværelsen  af  dette  Faktum,  denne  bar- 
bariske Forskel,  lykkedes  det  Japanerne  endelig  efter  uhyre 
Ofre  af  Blod  at  faa  Port  Arthur.  Det  samlede  japanske 
Tab  af  Døde  og  Saarede  omkring  Port  Arthur  anslaas  til 
over  100,000  Mand.  (Jeg,  tror  at  Tabet  snarere  er  120,000) 
Vel  var  Lydighedspligten  hos  den  russiske  Soldat  i  Farens 
Øjeblik  lige  saa  stor  som  hos  Fjenden,  men  den  var  langt- 
fra sat  saa  hensynsløst  i  System.  Kristendommens  mildnende 
Aand  svævede  dog  over  de  Kæmpende,  medens  Rovdyret 
var  stærkere  hos  den  Race,  hvis  Tænder  endnu  ikke  er  af- 
slebne i  Overensstemmelse  med  den  hvide  Verdens  Kultur, 

en  Race,  hvor  Despotiet,  trods  al  parlamentarisk  Forfatning, 
er  mere  systematisk  levende  end  i  det  endnu  næsten  de- 
spotiske Rusland. 

Man  søgte  paa  russisk  Side  at  skjule,  at  de  udkommande- 
rede paa  disse  eller  hine  Poster  var  viede  Døden  mellem  de 
røde,  blodmættede 
Klipper.  Men  selv 
naar  disse  Døds- 
dømte fuldelig  for- 
stod,atdealdrigsaa 
deres  Hjem  mere, 
da  var  de  saa  gode 
og  rolige  Patrioter, 
at  de  koldblodigt, 
uden  at  rase,  uden 
at  kny,  tjente  de- 
res Fædreland,  ind- 
til den  dræbende 
Kugle  ramte  dem. 

Der  er  ikke  den 
Vismand,  som  kan 
skønne,  hvem  der 
var  den  tapreste  i 
disse  forfærdelig 
blodige  Dage.  Tap- 
perheden kan  ikke 
maales  efter  forcerede  Raserianfald  og  Affekter  under  Kam- 
pen. Blandt  de  Tusinder  af  Skeletter,  som  nu  i  en  lang  Bue 
strækker  sig  under  Jorden  fra  Kintschou  til  Dalny  —  fra 
Kyst  til  Kyst  nord  om  Port  Arthur  —  var  der  sikkert  mange, 
som  var  mere  end  tapre,  ja  var  virkelige  Helte. 

Ved    Helte   forstaar  jeg   Bærerne   af  det  frivilli^^e,  det 
spontane  Mod,  svulmende  i  Følelsen  for  en  Sag.  En  Følelse 


Heltinden,  Soidaterkonen   Horoton. 

saa  stærk,  at  al  Frygtsomhed  straks  forsvinder,  saaledes  at 
den  Angst,  der  paakommer  ethvert  Menneske,  som  første 
Gang  befindes  i  en  tordnende  Livsfare,  straks  omsættes  i 
Koldblodighed  —  og  dernæst  i  aktiv  Energi. 

Blandt  slige  Helte  tror  jeg,  Rusland  kan  pege  paa  mange 
i  den  forfærdelige  Sommer.  Og  ikke  blot  blandt  Mænd.  Man 
vil  maaske  forundres  over  at  høre,  at  Kvinder,  hvis  Kær- 
lighed for  Krigen  var  tilfals  for  Penge  og  Gave,  tog  Tjene- 
ste som  Sygeplejersker  og  derved  overfor  Saarede  og  Dø- 
ende viste  et  ædlere  og  dybere  opofrende  Hjerte,  end  man 
efter  deres  Metier  skulde  have  tiltroet  dem.  Ogsaa  i  højere 
Klasser  viste  dette  kvindelige  Mod  sig  bestandigt.  Mange 
Officersfruer  havde  udmærket  kunnet  forlade  Port  Arthur, 
mens  Tid  var,  men  de  blev. 

Det  mest  ophøjede  Eksempel  paa  en  Kvindes  Mod  har 
vi  i  Soldaterkonen  Horoton  (Xopomona).  Hun  trak  i  Mands- 
klæder  og  Uniform  for  at  faa  Lov  til  at  følge  sin  Mand. 
Hun  tjente  ved  13de  sibiriske  Skytteregiment.  Under  Sla- 
get ved  Kintschou  udmærkede  hun  sig  første  Gang,  og  se- 
nere ved  Port  Arthur.  Her  gjorde  hun  Tjeneste  paa  Nr.  5 
Fortet,  hvorfra  hun  samt  den  derværende  øvrige  Besætning 
tilkaldtes  til  Forsvaret  af  203  Meter  Bjærget.  Her  blev  hen- 
des Mand  saaret.  Og  just  mens  hun  var  ifærd  med  at  for- 
binde ham,  ramtes  Heltinden  af  en  Granatsplint,  som  dræbte 
hende  paa  Stedet.  Ogsaa  Manden  døde  senere  af  sine  Saar. 


SEXOGTYVENDE  KAPITEL 

PLANER  TIL  BLOKADEBRUD 


DEN  28de  September  modtog  jeg  et  Brev  fra  Havne- 
admiralen med  Anmodning  om  at  komme  ud  til  hans 
nye  Bolig,  der  var  beliggende  i  den  saakaldte  Villabugt, 
lidt  Øst  for  det  elektriske  Batteri  og  Guldbjærget. 

Paa  Grund  af  den  forfærdelige  Skydning  var  det  yderst 
farligt,  næsten  umuligt  at  naa  levende  iland,  saalænge  det 
var  Dag.  Jeg  besluttede  derfor  at  vente  indtil  det  dækkende 
Mørke  indtraf.  Men  Admiralen  sendte  saa  sin  Dampbar- 
kasse efter  mig.  Han  maatte  formodentlig  slet  ikke  rigtig 
kunne  overse,  hvor  forfærdelig  Havnen  blev  beskudt.  Med 
virkelig  Gysen  besteg  jeg  den,  og  betænkte  mig  alligevel 
lidt. 

Saa  sagde  den  ene  Matros,  som  styrede  Barkassen: 
„Det  er  meget  farligt  at  sejle  gennem  derhenne  ved  Tiger- 
halen." Jo,  det  saa  rigtignok  forfærdeligt  ud;  det  hændte, 
at  der  i  samme  Sekund  sprang  en  Granat  paa  Tigerhalv- 
øen, en  anden  paa  et  af  Krigsskibene  og  en  tredie  i  den 
gamle  Bydel.  Og  de,  som  faldt  i  Vandet  og  exploderede 
paa  Havbunden,  kunde  rejse  30 — 40  Fod  hoje  Geysere, 
blandede  med  Sten  og  Snavs  i  sig. 

Men  afsted  maatte  jeg  jo.  Til  Forundring  for  de  Tilbage- 
blevne saa  de  os  styre  med  fuld  Fart  midt  ud  i  det  kogende 
Vand.  Det  er  umuligt  at  beskrive  den  rigtignok  kortvarige 

tpisodcr  fra  Port  Arthurs  BelejrinR  8 

Tur  gennem  det  værste  Krigshelvede  jeg  har  oplevet.  Uvil- 
kaarlig  krob  man  sammen,  eller  holdt  en  Arm  op  om  Ho- 
vedet, som  om  man  derved  kunde  beskytte  sig  imod  de 
svære,  tungt  brummende  Granater  eller  imod  de  mindre 
fløjtende  og  pibende,  eller  imod  de  Splinter,  der  hvert  Øje- 
blik susende  for  os  forbi  under  det  tordnende  Akkompag- 
nement fra  Bjærgene,  end  yderligere  forstærket  ved  Ek- 
koet fra  Fjeldene! 

Den  ene  Matros  blev  haardt  saaret,  selv  slap  jeg  uskadt 
derfra;  Barkassen  blev  stærkt  medtagen. 

Ved  min  Ankomst  hos  Admiralen  fortalte  jeg  om  den 
frygtelige  Ild  over  Havnen.  Ja,  jeg  kan  høre  det,  svarede 
han  flegmatisk,  hvorefter  han  bad  mig  følge  ind  paa  hans 
private  Kontor.  Her  laa  paa  Bordet  et  stort  Kort  over 
Petschiligolfen.  Han  pegede  paa  det  og  spurgte,  om  jeg 
var  sikker  paa  at  kende  Kysten  godt. 

Da  jeg  havde  bejaet  dette,  betroede  han  mig,  at  man  jo 
nu  i  nogen  Tid  havde  været  aldeles  uden  Forbindelse  med 
Omverdenen,  og  at  det  var  nødvendigt  at  faa  en  saadan 
retableret.  Man  havde  derfor  besluttet  sig  til  at  forsøge 
den  tilvejebragt  ved  Hjælp  af  en  Torpedobaad,  som  paa 
een  Nat  skulde  løbe  over  Golfen  og  være  tilbage,  før  det 
blev  lyst  igen  næste  Dags  Morgen.  Han  foreslog  mig  at 
gøre  et  saadant  Forsøg. 

Jeg  gik  ind  herpaa,  og  vi  gav  os  nu  til  at  studere  Kortet. 
Opmaalende  forskellige  Distancer,  udpegede  jeg  det  kine- 
siske Fiskerleje  Jung-ma-tau  (mellem  Tschifu  og  Weihai- 
wei)  som  det  mest  praktiske  Sted  til  at  lande.  Jeg  skulde 
have  en  Officer  med  mig,  og  det  første  Forsøg  paa  at 
slippe  over  blev  bestemt  til  at  foregaa  den  næste  Aften. 
Dog  skulde  jeg  komme  igen  den  næste  Dag  og  endnu  en- 
gang have  overtænkt  Sagen. 

Som  bekendt  fremkalder  Bombardementer  jo  meteoro- 

logiske  Forandringer.  Det  var  da  den  næste  Dag  ogsaa  en 
voldsom  Storm  og  Regn,  saa  Japanerne  lod  os  foreløbig 
lidt  i  Fred.  Da  jeg  indfandt  mig  hos  Admiralen,  var  det  før- 
ste, j'eg  hørte.  Meddelelsen  om  en  japansk  Krydsers  Under- 
gang i  Pigeon  Bay.  Den  havde  for  Stormen  søgt  Ly  der  og 


„Sebastopol"  beskydes  i  Marinebassinet. 

„Sebastopol"  sees  liggende  ved  Kranen.  (Vandsøjlen  er  fremkaldt  ved  Explosion 

af  en   1 1"  Granat). 

var  saa  løben  paa  een  af  vore  der  udlagte  flydende  Miner. 
Den  gik  ned  paa  faa  Minuter  med  alle  Ombordværende. 

[Krydseren  viste  sig  at  være  en  af  dem,  Japanerne  tog 
fra  Kineserne  under  Krigen  1894 — 95.  Dens  Navn  var 
„Heiyen",  den  var  paa  2185  Tons,  bygget  1888,  og  kunde 
gøre  en  Fart  paa  lO'A'.j 

Paa  Grund  af  det  frygtelige  Vejr  mente  Admiralen  at 
Forsøget  hellere  burde  udsættes.  Paa  min  Vej  ombord  igen 
gik  jeg  en  Tur  rundt  om  Marinebassinet  for  at  se  paa 
Virkningen  af  Fjendens  Skyts.  Det  viste  sig  at  have  gjort 
megen  Skade. 

8* 

„Sebastopol",  som  var  det  eneste  af  de  store  Skibe, 
som  man  igen  var  ved  at  reparere,  og  det  eneste,  som 
havde  faaet  Lov  til  at  beholde  sine  Kanoner,  laa  ved  Kajen, 
hvor  det  ved  Ebbetid  netop  af  Kajen  var  godt  beskyttet 
mod  Fjendens  Ild.  Fjenden  regnede  naturligvis  ogsaa  med 
Høj-  og  Lavvande.  Derfor  var  „Sebastopol"  bleven  ramt 
paa  Styrbords  Side  af  en  11  Tommers,  som  alene  under 
Passagen  ind  i  Skibet  havde  dannet  et  nyt  Kooje  tre  Fod 
i  Gennemsnit.  Den  indvendige  synlige  Skade  var  kolossal. 

Hvad  der  forøvrigt  var  Anledning  til,  at  man  vilde  re- 
parere „Sebastopol"  var  der  delte  Meninger  om.  Man  for- 
modede, at  hvis  det  lykkedes  at  faa  det  repareret,  forinden 
det  blev  skudt  sønder  og  sammen,  vilde  Admiral  Wiren 
foretage  et  Udfald  med  den. 


SYVOGTYVENDE  KAPITEL 

DET  FØRSTE  HELDIGE  BLOKADEBRUD 


DEN  30te  September,  paa  den  Tid  da  Aftenrødens  sidste 
Skær  var  ved  at  svinde,  gik  jeg  ombord  paa  den  Tor- 
pedobaad,  som  var  udvalgt  for  den  dristige  Expedition. 

Her  blev  jeg  modtagen  af  de  fire  Befalingsmænd  som 
skulde  følge  mig,  nemlig  to  Dæksofficerer,  en  Maskinof- 
ficer  og  den  Officer,  der  var  udset  til  at  bringe  Depecher- 
ne fra  Landingsstedet  til  Tschifu.  Vi  gav  os  strax  til  at  un- 
dersøge, om  Alt  var  iorden.  Hver  passede  sin  særlige  In- 
spektionstjeneste,  Dæksofficererne  Skytset,  Maskinofficeren 
sin  lige  saa  vigtige  Afdeling.  Og  da  det  jo  under  vort  For- 
søg paa  at  snige  os  ud,  var  af  den  største  Betydning,  at 
ingen  Lysstraale  røbede  os,  blev  alle  Koøjer  skruede  til,  og 
med  Presenninger  tilhylledes  alle  Steder,  hvor  en  Lysstraa- 
le kunde  tænkes  at  trænge  ud. 

Da  alle  Forberedelser  var  gjorte,  gik  jeg  i  en  Baad  for 
at  foretage  en  Ronde  omkring  Skibet  for  at  forvisse  mig 
om,  at  alt  var  iorden.  Jeg  gik  derefter  sammen  med  Løjt- 
nanten op  paa  den  runde  Platform,  paa  hvis  Midte  en  122 
Millimeters  Kanon  knejsede,  og  som  tillige  tjente  som 
Kommandobro.  Herfra  havde  man  et  udmærket  Overblik 
over  den  190  Fod  lange  Torpcdobaad,  der  lignede  en 
kæmpemæssig  Cigar,  fra  hvis  øvre  Ryg  de  4  spogelseag- 
tige  Skorstene   kun    ragede  8   Fod  op.    Paa   hver  Side  af 


Platformen  var  der  en  Maskinkanon,  paa  Agterdækket  to 
Torpedorør,  og  helt  henne  i  Agterstævnen  en  Kanon  af 
mindre  Kaliber.  Foruden  det  Sejldugsfartøj,  som  hørte  til 
Torpedobaaden,  havde  vi  taget  en  mindre  kinesisk  Baad 

En  af  Torpedobaadene,  hvormed  Depecherne  overbragtes. 

(1   Baggrunden  sunkne  Skibe,  længst  til  venstre  Kanonbaaden  „Otvatchne" 

som  Vagtskib.) 


(Sampan)  ombord,  bestemt  til  at  landsætte  Depechebringeren, 
om  vi  da  naaede  lykkelig  over  Petschiligolfen. 

Det  saa  Alt  særdeles  vel  forberedt  ud,  men  alligevel 
kunde  man  ikke  frigøre  sig  for  Bevidstheden  om,  at  et  eneste 
velrettet  Skud  vilde  være  nok  til  at  sætte  os  tilbunds  i  faa 
Sekunder.  Enhver  Mand  ombord,  ialt  31,  fik  Ordre  til  at 
tage  Redningsbælter  paa.  De,  som  ikke  var  paa  Post  ved 
Kanonerne  eller  Torpedoerne,  blev  stillede  paa  Udkig.  Saa 
blev  der  givet  Ordre  til  at  lette  Anker. 

Fra  dette  Øjeblik  maatte  ingen  tale  men  kun  hviske, 

og  andda  kun  i  tjenstlige  Anliggender,  thi  heller  ingen 
Lyd  maatte  forraade  os.  Ordrerne  til  Maskinen  blev  givne 
saa  sagte  som  muligt,  og  Maskinen  selv  arbejdede  ganske 
langsomt  og  heldigvis  lydløst.  Rigtig  mørkt  var  det  endnu 
ikke,  vi  kunde  derfor  give  os  god  Tid  til  at  komme  gen- 
nem den  farlige  Minekanal  og  være  ude  af  den,  forinden 
Søgelysene  fra  Forterne  sattes  i  Virksomhed.  Enhver  stod 
som  fastnaglet  til  den  anviste  Plet  og  stirrede  lyttende  ud 
i  Mørket. 

Efter  at  have  passeret  Minekanalen,  blev  Farten  sat  op 
til  15  Knob;  mere  turde  vi  ikke  forcere  den,  af  Frygt  for, 
at  Ildsluer  eller  Gnister  da  skulde  slaa  op  fra  de  lave 
Skorstene  og  røbe  vor  Nærværelse  for  Fjenden,  som  vi 
jo  vidste  befandt  sig  i  vor  umiddelbare  Nærhed,  og  som 
selvfølgelig,  om  vi  blev  opdagede,  strax  vilde  lade  høre 
fra  sig. 

I  nervepirrende  Spænding  fortsatte  vi  med  samme  Fart 
i  to  Timer.  Vi  skulde  da  efter  min  Beregning  være  35 
Mil  fra  Port  Arthur  og  formentlig  langt  udenfor  den  fjendt- 
lige Blokeringslinie,  som  vi  vidste  var  ca.  15 — 20  Mil  ude 
om  Dagen  og  ca.  10  Mil  om  Natten.  Der  blev  saa  givet 
Ordre  til  at  sætte  Farten  op,  men  være  meget  forsigtig 
med  Opfyringen.  En  halv  Time  efter  meldte  Maskinmeste- 
ren, at  Farten  nu  var  saa  stærk  som  den  kunde  blive;  vi 
maalte  den  til  28  Knob,  hvilket  var  tilfredsstillende.  Ma- 
skinen arbejdede  stadig  aldeles  fortræffeligt.  Det  kunde 
dog  ikke  undgaas,  at  der  stod  lange  Ildtunger  op  over  hver 
Skorsten  og  oplyste  os  paa  en  meget  generende  Maade. 
Men  vi  gjorde  naturligvis  Regning  paa,  at  vi  nu  allerede 
var  saa  langt  ude,  at  vi  ikke  vilde  træffe  paa  nogen  Fjende, 
og  at  ejheller  noget  andet  Skib  skulde  faa  os  at  se. 

Efter  en  Times  Forløb  med  denne  Fart  fik  jeg  Tschifu 
Fyr  isigte,  og  jeg   forandrede  nu    Kursen   ret  imod  Land, 

som  hurtigt  naaedes.  Depecheofficeren  kom  i  Sampan'en, 
efter  at  vi  havde  taget  en  hurtig  og  tavs,  men  dog  noget 
bevæget  Afsked  med  ham.  Vi  skulde  jo  ganske  vist  næste 
Aften  hente  ham  tilbage,  men  vilde  det  lykkes  os  at  bryde 
Blokaden  endnu  een  Gang  inat,  og  to  Gange  imorgen  igen? 

Vi  laa  et  Kvarterstid  og  ventede  et  aftalt  Signal  som 
Tegn  paa,  at  Officeren  var  kommen  lykkeligt  iland.  Fol- 
kene fik  en  Vodka  og  Lov  til  at  ryge  en  Cigaret.  Det 
føltes  som  en  stor  Befrielse,  dette  Kvarter,  thi  nu  laa  vi 
jo  dog  en  lille  Tid  paa  neutral  Grund,  vi  var  ikke  mere  i 
bestandig  Fare. 

Saa  kom  Signalet.  Vi  lettede  igen  for  paany  at  anstrenge 
alle  vore  Sanser  til  det  Yderste.  Der  var  et  Øjeblik,  da 
jeg  næsten  følte  mig  fristet  til  at  springe  ud  og  svømme 
iland  for  i  et  Telegram  at  meddele  mine  Paarørende,  at 
jeg  var  ilive,  men  strenge  Ordrer  forbød  private  Depecher. 
Jeg  tror,  at  vi  ombord  omtrent  Alle  tænkte  saaledes,  men 
disse  Tanker  fik  ikke  Udtryk  i  Ord. 

Saa  maatte  jeg  bryde  Tavsheden  ved  at  beordre  Alle 
paa  Post  igen  og  give  Maskinen  Signal  til  Afgang.  Klok- 
ken manglede  nogle  Minuter  i  Eet,  jeg  regnede  da  ud,  at 
vi  —  om  Alt  gik  vel  —  kunde  være  tilbage  i  Port  Arthur 
mellem  Fem  og  Sex.  Og  alt  gik  vel.  Vi  var  allerede  i 
Havn  Kl.  5, 15. 

Sjeldent  har  en  hastig  Morgenthe  smagt  mig  som  i  det 
Øjeblik  vi  ankrede,  og  netop  forinden  jeg  —  uanset  Tids- 
punktet paa  Døgnet  —  sammen  med  en  af  Dæksofficererne 
sejrsstolt  begav  mig  til  Admiralen  for  at  aflægge  Rapport. 
Han  lykønskede  mig  og  bad  mig  være  lige  saa  heldig 
næste  Nat,  naar  jeg  skulde  over  Golfen  for  at  hente  Offi- 
ceren og  de  fra  St.  Petersborg  ventede  Depecher. 

Jeg  gik  herefter  ombord  paa  „Kasan",  hvor  man 

ikke  kunde  begribe,  at  jeg  ikke  havde  været  ombord  sidste 

Nat.  Jeg  havde  ikke  betroet  Nogen  der  Nogetsomhelst  om 
min  Expedition.  Og  da  det  regnede  med  Sporgsmaal,  for- 
talte jeg  en  opfunden  Historie.  Kun  den  tidligere  omtalte 
norske  Maskinmester,  som  jeg  hele  Tiden  havde  været 
sammen  med,  meddelte  jeg  under  Tavsheds  Løfte  Sand- 
heden. 


OTTEOGTYVENDE  KAPITEL 

DET  NÆSTE  BLOKADEBRUD 


DEN  1.  Oktober  om  Morgenen,  lige  efter  at  jeg  var 
kommen  tilbage  fra  min  natlige  Udflugt,  begyndte  der  en 
heftig  Beskydning  paa  vor  højre  Flanke,  dels  med  Maskin- 
kanoner, dels  med  Geværild.  Den  vedvarede  hele  Dagen. 
Ud  paa  Aftenen  erfarede  man,  at  Fjenden  var  slaaet  til- 
bage med  meget  store  Tab.  Vor  Ild  havde  været  dødbrin- 
gende, vort  passive  Forsvar,  Forhindringerne  ligeledes. 
Men  alligevel  var  det  lykkedes  ham  at  tage  Signalskansen, 
beliggende  paa  et  Bjærg  Nordost  for  Kristus  Fortet.  Ogsaa 
vore  Tab  var  store,  thi  flere  Gange  maatte  der  afsendes 
Forstærkninger.  Men  min  egen  Mission  levnede  mig  ikke 
Tid  til  at  indhente  nøjagtige  Oplysninger. 

Klokken  Syv  om  Aftenen  stod  vi  altsaa  igen 

ud  af  Port  Arthurs  Havn,  efter  at  alle  de  føromtalte  For- 
sigtighedsregler paany  var  trufne,  og  navnlig  Maskinen  var 
befunden  at  være  i  fortræffelig  Kondition.  Altsaa  langsomt 
gennem  Minekanalens  Zigzag  med  den  truende  Død  paa 
begge  Sider,  men  med  større  Fortrøstning  til  at  det  vilde 
lykkes  at  narre  den  aarvaagne  Fjende  end  den,  vi  havde 
Aftenen  iforvejen.  Vi  havde  ogsaa  denne  Gang  en  lille 
kinesisk  Sampan  med  til  Brug  for  den  Officer,  som  var 
udpeget  til  at  bringe  nye  Depecher  til  Tschifu,  samt  hente 
den  anden  derovre  efterladte  Officer  tilbage. 

Det  gik  alt  godt,  indtil  vi  var  ca.  30  Mil  fra  vort  Be- 
stemmelsested. Da  havde  jeg  det  Uheld  at  fare  lige  midt 
imellem  en  Klynge  kinesiske  Fiskerfartøjer.  Jeg  maatte 
sagtne  Farten,  for,  om  muligt,  ikke  løbe  nogen  af  dem  ned. 
Det  lykkedes  ogsaa  at  forhindre  dette.  Men  derved  tabtes 
en  Del  af  vor  kostbare  Tid.  Dog,  det  naaede  sig  vel  nok- 
alligevel.  Mere  urolig  var  jeg  over,  at  et  af  Fiskerfartøjerne 
mulig  kunde  have  bemærket,  at  det  var  en  russisk  Tor- 
pedobaad,  som  var  kommen  imellem  dem.  Saadant  vilde 
under  den  forhaandenværende  Situation  vække  voldsom 
Opsigt  og  snart  blive  rapporteret  til  Fjenden,  der  i  høj 
Grad  vilde  skærpe  sin  Aarvaagenhed. 

Klokken  lidt  over  Elleve  var  vi  paa  samme  Plads,  som 
den  foregaaende  Aften.  Vi  havde  aftalt  Signaler  med  den 
Natten  iforvejen  landsatte  Officer.  Vi  afgav  vore  som  Tegn 
paa,  at  vi  var  der,  men  fik  intet  Svar.  Vi  gentog  dem.  Vi 
ventede  en  halv  Time  forgæves.  Saa  gik  den  Officer,  som 
skulde  bringe  de  nye  Depecher,  tilligemed  en  Matros,  i 
Sampanen  og  roede  iland. 

Vi  ventede  i  Spænding.  Endnu  beskæftigede  med  at 
signalere  opdagede  vi  pludselig  til  vor  Forbavselse,  at  en 
Sampan  lagde  til,  og  i  den  befandt  sig  Depecheofficeren 
fra  den  foregaaende  Nat,  medbringende  en  Masse  Post. 

Men  hvorfor  i  Alverden  har  De  dog  ikke  svaret  paa 
vore  Signaler?,  var  vort  første  Spørgsmaal. 

Fordi  der  var  Nogen  i  Nærheden,  som  luskede  om.  Det 
kunde  jo  være  blevet  skæbnesvangert,  fordi  jeg  førte  saa 
vigtige  Ting  med  mig.  Og  jeg  gjorde  jo  Regning  paa,  at 
De  i  alle  Tilfælde  vilde  sende  en  Sampan  iland. 

Saaledes  lød  hans  Svar.  Vi  havde  ikke  Tid  til  at  spørge 
efter  mere  foreløbigt,  skønt  vi  jo  vidste,  at  Officeren  efter  24 
Timers  Ophold  i  Tschifu  maatte  være  ladet  med  Nyheder. 
Altsaa:  Klar  til  Maskinen.  Saa  gaar  vi! 

Og  snart  efter  lyste  fire  Flammetunger  fra  Skorstenene 
atter  ud  i  Natten,  mens  vi  jog  hen  over  Golfens  ru  Vande. 

Jeg  havde  beregnet  at  være  i  Port  Arthur  igen  senest 
Kl.  Sex  og  altsaa  passere  de  farligste  Steder  lige  i  yderste 
Tid  for  Dagning.  Det  slog  til.  Alt  var  gaaet  godt  ogsaa 
denne  Gang.  Neppe  var  vi  komne  i  Havn,  før  Admiralens 
Adjutant  kom  ombord  for  at  høre  Nyt.  Ja,  vor  Depeche- 
officer havde  kun  i  Korthed  den  Meddelelse  at  gøre: 
Kuropatkin  bliver  stadig  dreven  længere  tilbage  nordpaa, 
og  den  Flaade,  som  skal  komme  os  til  Undsætning  (Rosh- 
destvenskys)  er  endnu  langt  borte.  (Den  var  paa  det  Tids- 
punkt endnu  ikke  engang  stukken  i  Søen.) 

Jeg  behøver  ikke  at  beskrive,  hvad  Indtryk  slige  Med- 
delelser nødvendigvis  maatte  gøre.  Spændingen  var  nu 
meget  stor  for  at  faa  at  vide,  hvad  den  mægtige  Pakke 
Depecher  og  Post  med  private  Breve  vel  kunde  indeholde. 
Da  den  var  forseglet,  maatte  den  jo  kun  aabnes  af  Admi- 
ralen selv.  Vi  var  hurtigst  muligt  ved  Admiralsboligen, 
hvor  en  Række  højtstaaende  Officerer  var  forsamlede.  Jeg 
fik  mange  hjertelige  Komplimenter,  men  da  jeg  vidste  det 
vigtigste  om  Situationen,  begav  jeg  mig  ombord  paa  „Ka- 
san"  for  at  søge  en  højst  nødvendig  Hvile.  Jeg  var  dødtræt. 


NIOGTYVENDE  KAPITEL 

UNDERVANDSBAADEN 


UNDER  de  følgende  Dages  Beskydning  havde  Fjenden 
den  3.  Oktober  det  Held  at  skyde  et  Træskur  med  Ma- 
lerolie i  Brand.  Den  let  fængelige  Olie  var  i  et  Nu  et  Flam- 
mehav. Uheldigvis  laa  det  ved  Marinebassinets  Sydside 
ved  de  mægtigt  optaarnede  Dynger,  ja  hele  smaa  Bjærge 
af  Kul.  Der  blev  naturligvis  strax  sendt  en  Masse  Mand- 
skab hen  for  at  slukke,  navnlig  afværge  Faren  for,  at  der 
ikke  gik  Ild  i  Kullene.  Fjendens  stadige  Beskydning  rettet  mod 
dette  Punkt  forhindrede  Redningsmandskabet  i  at  foretage 
sig  noget.  Ilden  fik  Lov  til  at  brede  sig,  og  snart  var  to 
af  de  nærmeste  Kulbunker  paa  12  å  15,000  Tons  (om- 
kring ved  100,000  Tønder)  antændte.  Henimod  Aften  op- 
hørte dog  som  sædvanlig  Fjendens  Skydning,  og  derved 
fik  Redningsmandskabet  Lejlighed  til  at  begrænse  Ilden  i 
de  to  store  sorte  Stakke,  den  havde  faaet  Tag  i. 

Man  belavede  sig  stærkt  paa  et  nyt  Hovedangreb.  Der 
var  fra  vore  Udkigsposter  indløbet  Beretninger,  gaaende 
ud  paa,  at  han  trak  hele  sin  Styrke  sammen  ved  sin  hojre 
Fløj.  Vi  anslog  den  til  at  være  endnu  større  end  før  nævnt, 
altsaa  betydeligt  over  100,000  Mand.  I  Betragtning  af  vor 
Styrke  tænkte  man  af  og  til  paa  dette  Tal  med  nogen 
Ængstelse.  Og  at  vore  Generaler  ventede  sig  et  Angreb 
paa  vor  venstre  Fløj,  fremgik  hl.  A.  deraf,  at  det  høje  (203 

Meter)  Bjærg  og  „det  lange  Bjærg"  hurtigst  muligt  blev 
forstærkede  med  aktive  og  passive  Forsvarsmidler,  samt 
at  alt  Reservemandskab  blev  beordret  ud  i  den  nye  Bydel 
for  at  være  nærmere  ved  Haanden. 

—  —  • —  Den  5te  om  Morgenen  kom  jeg  atter  tilbage 


Malerolie  i  Brand. 


fra  en  tredie  heldig  Expedition  over  Petschiligolfen.  Vi 
blev  sete  af  en  japansk  Torpedobaad,  og  da  jeg  opdagede 
dette,  satte  jeg  Kursen  mod  Dalny  (som  jo  forlængst  var 
besat  af  Japanerne)  for  at  faa  ham  til  at  tro,  at  vi  var 
Japanere.  Og  da  Japanerne  var  vel  ude  af  Syne  igen,  vendte 
jeg  naturligvis  mod  Port  Arthur. 

Jeg  hørte  den  Dag  hos  Admiralen,  at  der  skulde  være 
Prøve  med  en  Undervandsbaad,  som  var  bleven  konstrueret 
af  en  Ingeniør.  Som  tidligere  omtalt  ejede  Flaaden  jo  slet 
ingen,  og  jeg  var  naturligvis  forbavset  over,  at  en  saadan 

havde  været  under  Bygning.  I  Betragtning  af,  at  den  mu- 
ligvis —  hvis  den  viste  sig  tjenlig  —  kunde  komme  til  at 
spille  en  stor  Rolle,  besluttede  jeg  mig  til  at  ofre  min 
Hviletid  for  at  overvære  Prøven. 

Den   foregik   Kl.  12   ved  Vestbugten,  hvor  der  til   den 


En  ødela;;t  Kaserne. 


Tid  havde  samlet  sig  en  stor  Del  Mennesker,  baade  Ved- 
kommende og  Uvedkommende.  Jeg  skal  ikke  nærmere 
beskrive  den  Fiasko,  denne  Prøve  blev.  Ærgerlig  over  at 
have  spildt  min  Tid  gik  jeg  ombord  i  „Kasan"  for  at  sove. 
Men  det  fik  jeg  ikke  Lov  til.  Fjenden,  som  vel  havde  set 
eller  faaet  Underretning  om  den  eventuelle  Undervands- 
baad,  rettede  nu  hele  sin  Ild  paa  det  Sted,  hvor  man  havde 
landsat  det  ulykkelige  Misfoster  af  en  Undervandshaad, 
nemlig  mod  en  udgravet  Krig  paa  Sydsiden  af  Vestbugteii, 
hvor  man  til  Bojer  havde  fortojet  alle  de  store  Gravema- 


128 


skiner  og  Damplægtere,  to  af  Jernbaneselskabets  Dampere, 
„Yingkov"  og  „Novik"  samt  den  tidligere  omtalte  norske 
Damper  „Sentis".  De  led  alle  stærkt.  „Novik"  kom  i  Brand. 
Min  gode  Ven,  Kaptajn  Eriksen  paa  „Novik",  mistede  Li- 
vet, tilligemed  de  fleste  af  Besætningen.  „Sentis"  holdt  sig 
oven  Vande,  de  andre  Skibe  blev  skudte  isænk. 


Et  ødelagt  kinesisk  Forretningshus. 

Da  Fjenden  var  færdig  med  dette  Ødelæggelsesværk, 
rettede  han  sit  Skyts  imod  Kanonbaaden  „Sabiaka",  som 
desarmeret  og  uden  Mandskab  laa  tilankers  i  umiddelbar 
Nærhed  af  „Kasan".  Ved  den  Lejlighed  blev  ogsaa  mit 
Skib  ramt,  saa  der  opstod  Ild  i  Lastrum  Nr.  3,  hvor  der 
henlaa  89  Saarede  og  Syge.  Men  vi  havde  heldigvis  god 
Orden  i  vore  Ildslukningseffekter  og  var  strax  Herre  over 
Branden,  og  intet  Menneskeliv  gik  tabt. 

Da  „Sabiaka"  endelig  var  skudt  isænk,  rettedes  Kano- 
nerne mod  den  gamle  Bydel.  Flere  Huse  blev  skudte  i 
Brand.  Og  endnu   inden   Solen  var  gaaet  ned,  var  to  af 


129 


Byens  største  Købmandsforretninger  nedbrændte,  og  der- 
med blev  store  Mængder  af  preserverede  Levnedsmidler 
et  Rov  for  Luerne.  Der  blev  gjort  Anstrengelser  for  at 
redde  hvad  reddes  kunde,  men  da  Fjenden  ved  de  høje 
Flammer  havde  et  saa  tydeligt  Maal  at  sigte  efter,  var  det 
jo  næsten  umuligt  at  komme  de  brændende  Bygninger  nær. 


Episoder  fra  Port  Arthurs  Relejrinj; 


TREDIVTE  KAPITEL 

ANGREB  PAA  203-METER-HØJEN 


DEN  7de  Oktober  skulde  jeg  have  været  ovre  med  Depe- 
cher igen.  Men  det  blæste  en  haard  Nordvest,  og  jeg 
var  bange  for,  at  det  ikke  kunde  lade  sig  gøre.  Vi  kunde 
jo  sagtens  komme  over  Golfen,  men  komme  tilbage  igen 
i  rette  Tid  ansaa  jeg  paa  Forhaand  for  meget  vanskeligt, 
om  ikke  umuligt.  Dog  —  Forsøget  maatte  jo  gøres.  Vi  tog 
altsaa  afsted,  men  var  ikke  komne  længere  end  ud  for  Lao- 
tishan,  før  jeg  gav  Ordre  til  at  vende  tilbage. 

Den  8de  skete  der,  som  det  forøvrigt  var  ventet,  et  hef- 
tigt Angreb  paa  vor  venstre  Flanke.  Til  at  begynde  med 
syntes  det  ikke  at  være  særlig  voldsomt.  Saa  gjorde  man 
pludselig  en  uhyggelig  Opdagelse.  I  det  skærmende  Ly  af 
Nattens  Mulm  og  Mørke  havde  Japanerne  ubemærket  af 
Russerne  faaet  lavet  et  helt  System  af  „Trencher"  (Løbe- 
grave) henover  den  flade  Slette,  som  i  en  Brede  af  ca.  3 
engelske  Mil  laa  mellem  deres  Stillinger  og  Foden  af  203- 
Meter-Bjærget.  De  havde  faaet  dem  førte  saa  nær  Fortet 
som  en  engelsk  Mil.  En  saadan  Trench  er  egentlig  kun  en 
ikke  regelmæssig,  ofte  helt  zigzagmæssigt,  gravet  Rende  i 
Jorden  akkurat  saa  dybt,  at  en  Mand  kan  gaa  oprejst  i  den 
uden  at  blive  bemærket  af  Fjenden,  før  han  er  denne  gan- 
ske nær. 

Paa  eengang  stormede  Japanerne   Fortet.   De  kravlede 

frem  fra  deres  Skjulesteder.  Hele  den  blege,  tavse  nøgne 
Slette  var  bleven  en  umaadelig  Myretue.  De  Gule  mylrede 
frem  af  Jorden  og  satte  i  vildt  Løb  afsted  mod  Fortet. 

Men  det  Terræn,  de  nu  skulde  over,  den  sidste  engelske 
Mil,  var  forfærdelig  for  dem.  Her  laa  nemlig  russiske 
Miner  nedgravede  tæt  under  Jordoverfladen.  Hvert  Fodtrin 
var  livsfarligt.  Man  saa  derfor  ogsaa  ustandseligt  Skyer  af 
Støv,  Sand  og  Sten  puste  op  omkring  dem  som  Vidnesbyrd 
om,  at  en  eller  mange  var  blevne  ramte  af  disse  saa  effek- 
tivt virkende  passive  Forsvarsforanstaltninger.  Samtidig  af- 
gaves der  fra  de  omkringliggende  Forter  en  meget  heftig 
Ild  paa  den  fremstormende  Fjende,  ja  endog  fra  Søforterne 
og  Skibene  i  Havnen.  Det  gjaldt  for  enhver  Pris  at  for- 
svare dette  for  os  saa  vigtige  Bjærg.  Paa  selve  det  høje 
og  det  lange  Bjærg  var  det  ikke  muligt  at  betjene  de  der 
opstillede  Kanoner.  Fjenden  havde  rettet  alt  sit  svære  Skyts 
imod  disse  Forter.  Projektilerne  faldt  uafladelig  og  tilføjede 
de  russiske  Kanoner  megen  Skade.  Det  var  for  Fortets 
Forsvarere  kun  muligt  at  opholde  sig  i  Kasematterne,  der 
var  anlagte  i  to  Halvkredse,  næsten  helt  oppe  paa  Bjær- 
gets  Top.  Man  havde  i  dem  opstillet  6  Maskinkanoner. 
Der  var  i  Kasematterne  Plads  til  ca.  1000  Mand,  af  hvilke 
dog  kun  400  kunde  faa  Lejlighed  til  at  skyde  paa  den 
fremstormende  Fjende. 

Vi  havde  ventet,  at  de  fjendtlige  Angreb  vilde  ophøre 
ved  Mørkets  Frembrud.  Men  dette  skete  ikke.  De  blev 
endog  heftigere,  og  Afdelinger  af  vor  Reserve  blev  stadig 
kommanderede  ud  for  i  Kasematterne  at  erstatte  de  Døde 
og  Saarede. 

Det  var  kulsort  Nat  med  stærk  nordvestlig  Storm,  som 
jog  tunge  Skyer  henover  Himlen.  Morket  blev  stadig  brudt 
af  vore  Projektorer,  af  de  af  Fjenden  opsendte  Raketter  og 
af  Blinkene  fra  de   Hundreder  af  Shrapnells,  og  Stormen 

overdovedes  af  Kanonernes  ustanselige  Torden.  Vort  stak- 
kels Reservemandskab  havde  meget  vanskeligt  ved  at 
komme  op  paa  Bjærget,  og  det  havde  været  dem  ganske 
umuligt,  hvis  der  ikke  i  Forvejen  var  gravet  en  tre  Alen 
dyb  Rende  saa  bred,  at  to  Mennesker  i  den  kunde  passere 
hinanden. 

Denne  Nats  Rædsler  er  ikke  til  at  beskrive.  Det  store 
Skytses  dybe,  tunge  Drøn  blandede  sig  med  de  smeldende 
Knald  fra  de  mindre  Piecer.  Og  naar  der  saa  fra  et  af  Skibe- 
ne blev  sendt  et  12-Tommers  Projektil  ud  i  Luften  for  helst 
at  falde  i  Fjendens  Rækker,  da  var  Braget  som  om  Ens  Trom- 
mehinder skulde  sprænges.  Stod  man  blot  ca.  1200  Alen  fra 
i  en  aaben  Dør,  kunde  man  godt  risikere  at  blive  kastet 
omkuld  af  Lufttrykket.  Skibene  sitrede  fra  for  til  agter, 
Vandet  i  Havnen   krusede  sig,  og  den   faste  Jord  dirrede. 

Først  henad  Morgenstunden  aftog  Skydningen.  Og  da 
Solen  stod  op,  var  Alt  stille.  Ogsaa  Elementernes  Rasen 
var  ophørt.  Himlen  var  smilende  ren.  Alt  omkring  En  var 
Fred  og  Tavshed,  saa  man  fristedes  til  at  tro,  at  den  fore- 
gaaende  Nat  havde  været  en  gyselig  Drøm,  et  frygteligt 
Mareridt.  Eller  havde  begge  Parter  dræbt  hinanden,  saa 
der  kun  var  faa  Overlevende  tilbage? 

Dog  dette  Pusterum  var  af  kort  Varighed.  Allerede  Kl. 
8  begyndte  Fjenden  sit  sædvanlige  Bombardement  paa 
Marinebassinet,  paa  Flaaden  og  den  gamle  Bydel.  Og  nu 
hændte  paany  noget  Forfærdeligt. 

I  Løbet  af  Natten  havde  man  fra  Skibene  lastet  en  Læg- 
ter med  Ammunition,  som  var  bestemt  til  at  bringes  op  til 
Forterne.  Lægteren  var  bleven  bugseret  ind  til  en  lille 
Bro,  hvor  det  var  Meningen  at  losse  den.  Men  da  det  blev 
lyst,  før  man  blev  færdig  hermed,  havde  man  skjult  den 
under  Broen,  idet  man  mente,  at  den  der  ikke  kunde  ses 
af  Fjenden.  Man  regnede  uden  Fjendens  Spioner,  som  jo 

gik  omkring  mellem  os.  De  fik  givet  Japanerne  Underret- 
ning om,  hvad  Broen  gemte,  og  disse  rettede  saa  deres  Skyts 
mod  den  tilsyneladende  saa  uskyldige  Bro.  Deres  femte 
Skud  ramte  og  fremkaldte  en  forfærdelig  Explosion.  Med 
et  øredøvende  Brag  sendtes  Kuglerne  i  alle  Retninger  og 
gjorde  stor  Skade  paa  Broen  og  de  derved  liggende  Lægtere. 

De  to  følgende  Dage  var  man  stærkt  beskæftiget  med 
at  faa  alle  Døde  begravede.  Dette  gjorde  Fjenden  paa  den 
tidligere  omtalte  bekvemme  Maade,  at  han  samlede  Ligene 
i  Dynge  mellem  brændbare  Stoffer  og  stak  Ild  paa  det 
Hele.  Det  var  en  uhyre  Række  Baal,  der  flammede  op.  Vi 
havde  netop  i  de  Dage  nordlige  Vinde,  som  forte  Røgen 
ind  over  Byen,  og  den  udbredte  en  afskyelig  Stank.  Det 
var  til  Tider  ikke  til  at  aande,  man  var  ved  at  kvæles  i 
denne  Pestsky,  der  drev  langtsomt  gennem  Dalene  for 
endelig  at  opløses  ude  over  Petschiligolfens  Vande.  Alle 
gispede  efter  blot  et  Øjebliks  frisk  Luft.  Naar  det  var 
allerværst,  gik  jeg  saa  langt  ned  som  jeg  kunde  komme  i 
„Kasan"s  Maskinrum.  Her  var  det  lidt  bedre,  fordi  Olie- 
lugten ligesom  absorberede  det  mest  kvælende  af  Stanken 
fra  de  Tusinder  af  brændende  Lig. 

Man  opdagede  nu,  at  det  ikke  blot  var  paa  venstre  Fløj, 
at  Fjenden  havde  lavet  Trencher  mod  os,  men  derimod 
paa  hele  Linien,  ja  enkelte  Steder  var  Japanerne  endog 
naaede  ret  nær  ind  paa  Forternes  Stormforhindringer,  og 
Mange  frygtede  for,  at  de  borede  sig  ind  under  Forterne 
for  at  kunne  sprænge  dem  i  Luften.  Ogsaa  fra  russisk 
Side  blev  der  nu  arbejdet  med  fordoblet  Iver  paa  Anlæg 
af  underjordiske  Gange  og  Trencher. 

Natten  mellem  den  i  Ode  og  1  1te  var  jeg  atter  ovre  paa 
den  fredelige  Kyst  ved  Tschifu  og  kom  tilbage  i  rette  Tid. 
Men  den  Post  jeg  medførte,  bragte  os  atter  store  Skuffelser, 
egnede  til  at  ncdslaa  mangt  et  Haab. 


ENOGTREDIVTE  KAPITEL 

SITUATIONEN  I  BYEN.  DE  SAAREDE 


LÆNGE  forinden  det  blev  lyst  om  Morgenen  den  1 4de  be- 
i  gyndte  Fjenden  at  angribe  langs  hele  Fronten.  En  fryg- 
telig Artilleriild  varede  hele  Dagen  og  Natten  til  den  15de. 
Vort  Artilleri  svarede  af  og  til,  og  fra  Skibene  blev  der 
kun  afgivet  enkelte  Skud.  Vore  Forter  led  ikke  saa  lidt; 
navnlig  gik  det  dog  ud  over  de  smaa  og  forholdsvis  værge- 
løse. Man  søgte  derfor  fra  dem  —  med  stort  Tab  af  Men- 
neskers og  Hestes  Liv  —  at  faa  bragt  Kanonerne  i  Sik- 
kerhed. Da  Fjenden  opdagede  dette,  begyndte  han  med 
Stormangreb  og  forstærkede  sin  Artilleriild.  Og  nu  maatte 
vi  ogsaa  gøre  en  Kraftanstrengelse.  Saa  at  sige  paa  een 
Gang  aabnedes  en  voldsom  Beskydning  paa  Fjenden,  saa- 
vel  fra  Forterne  som  Skibene.  Den  varede  ved  hele  Dagen 
til  Klokken  otte  Aften.  Det  tordnede  og  bragede,  og  iblandt 
hørtes  Brummen  og  Snurren  og  Hvislen  fra  Granaterne 
paa  deres  Vej  gennem  Luften,  samt  Lyden  fra  Maskin- 
kanonerne, der  var  som  der  arbejdedes  paa  Hundreder 
Symaskiner  paa  een  Gang. 

Klokken  Ni  var  alt  atter  dødsstille  langs  hele  Fronten. 
Det  meltes,  at  Fjenden  var  slaaet  tilbage  med  store  Tab, 
Det  var  netop  paa  det  Tidspunkt,  jeg  atter  gik  ombord  i 
en  Torpedobaad  for  at  foretage  det  natlige  eventyrlige, 
spændende,  nervepirrrede  Trip  over  til  Tschifu.  Det  lyk- 

kedes  som  de  foregaaende,  saaledes  at  jeg  Morgenen  den 
1 6.  atter  vendte  tilbage  fra  Fredens  smilende  Kyst  til  Val- 
pladsen mellem  de  røde,  nøgne  Fjælde.  Og  jeg  kom  netop 
som  de  japanske  Kanoner  tordnede  vældigt  imod  vort  Cen- 
trum. Jeg  fik  senere  at  vide,  at  Fjenden  havde  fyret  hele 
Natten,  og  at  han  allerede  nærmede  sig  Væddeløbsbanen. 

Jeg  forblev  i  Admiralsboligen  for  derfra  paa  Kortet  at 
følge  Slagets  Gang  ved  de  hvert  Øjeblik  pr.  Telefon  ind- 
løbende Rapporter.  Kl.  1  blev  Fjendens  Angreb  svagere. 
Ud  paa  Eftermiddagen  blev  der  efter  al  den  forfærdelige 
Larm  en  næsten  trykkende  Stilhed,  kun  afløst  af  enkelte 
Skud,  der  ligesom  gik  af  ved  Vanvare. 

En  Vandring  gennem  Byen  gav  mig  et  overordentlig 
nedslaaende  Indtryk.  For  første  Gang  troede  jeg  for  Alvor, 
at  det  vilde  være  umuligt  at  holde  Fæstningen  ret  længe 
mere.  Det  Syn,  der  mødte  mig  var  uforglemmeligt  i  sin 
Rædsel.  Paa  Gader  og  Veje  slæbte  saarede  Soldater  sig 
langsomt  frem,  saa  længe  de  kunde.  Nogle  havde  Kræfter 
til  at  udsøge  sig  en  Krog,  hvor  de  vilde  hvile,  andre  sank 
kraftesløse  om  og  blev  liggende,  jamrende  sig-  af  Smerte. 
I  Hundredvis  laa  de  Stakler  her.  Skønt  jeg  er  vant  til  de 
mest  gruopvækkende  Optrin,  skar  dette  Syn  mig  i  Hjertet, 
fordi  man  her  stod  saa  fuldstændig  ude  af  Stand  til  at 
lindre  Lidelser  og  Nød.  Enhver  Bøn  om  Hjælp  blev  som 
en  frygtelig  Anklage  mod  de  Samfund,  som  opretholder, 
ja  godkender  Krigen  som  Institution  —  og  den  var  tillige 
som  et  Skrig  af  Had  mod  dem,  hvem  den  blinde  Skæbne 
endnu  havde  skaanet  for  Tab  af  Liv  og  Lemmer. 

Man  saa  den  ene  Vogn  efter  den  anden  komme  over- 
læsset med  Saarede.  De  kørte  fra  det  ene  Hospital  til  det 
andet.  Intetsteds  var  der  Plads.  Alt  var  overfyldt.  Hospi- 
talerne i  den  gamle  By  var  for  en  stor  Del  ødelagte  af 
Fjendens  Granater.  Der  forefaldt  indenfor  dem  forfærdelige 

Scener.  De  Saarede,  som  endnu  kunde  slæbe  sig  afsted, 
vilde  ind  og  forbindes.  De  samlede  sig  i  store,  fortvivlede, 
jamrende  Klynger  og  var  lige  ved  at  storme  Portene.  Læ- 
gerne kunde  ikke  overkomme  Arbejdet.  Saa  kastede  de 
Saarede  sig  ned  paa  Jorden  og  gjorde  Adgangen  til  Hospi- 
talet til  en   blodig  Smertens  Lejr.  Snavsede  og  tilsølede, 


En  odelagt  Officersbolig. 


Og  med  daarligt  Tøj  paa  Kroppen  laa  de  og  vaandede  sig 
paa  den  bare  Jord  eller  den  nøgne  Sten.  Om  Fødderne 
havde  de  bundet  gamle  Sække,  som  erstattede  Støvler. 
Ansigterne  var  med  de  indfaldne  Kinder  blege  og  magre. 
Øjnene  lyste  i  Feberglans,  eller  var  maaske  bristende  til 
Døden. 

Da  der  ikke  var  mere  Forbindingstof,  brugte  man  Alt, 
hvad  man  kunde  faa  fat  paa.  Søstrene  gav  de  Lidende  den 
efter  Omstændighederne  bedst  mulige  Omsorg  paa  deres 
haarde  Leje  paa  Gulvet.  Plagede  Tørsten  dem,  fik  de  The 
eller  Vand.  Det  var  kun  meget  faa,  der  var  saa  lykkelige, 
saa  stærke  og  sunde,  at  de  kunde  spise  en  Delikatesse 

som  et  lille  Stykke  kogt  Hestekød.  Og  udenom  disse  Lyk- 
kelige laa  der  en  Lejr  af  Klagende,  hvem  endnu  ingen 
hjælpende  Haand  var  rakt. 

Jeg  flygtede  ligefrem  fra  dette  forfærdelige  Syn  —  men 
anede  ikke,  at  jeg  skulde  møde  et  andet,  som  var  om  mu- 
ligt endnu  værre.  Det  var  i  Udkanten  af  Byen. -Der  fore- 
gik en  Opsamling  af  Saarede,  og  i  mægtigt  Omfang. 

De  Døde  rørte  sig  jo  ikke,  de  Døende  ikke  heller,  men 
de,  som  endnu  fornam  den  solklare  Himmel  hvælves 
over  sig,  stak  en  Arm  eller  et  Ben  ivejret  for  at  tilkende- 
give, at  de  levede  endnu.  Eller  de  rejste  sig  med  Over- 
kroppen —  over  afskudte  Ben.  Tale  kunde  de  sjeldent, 
kun  jamre  og  gøre  Tegn.  Mange  Saarede,  som  ikke  kunde 
gaa,  forsøgte  at  krybe  afsted,  alt  imens  Blodet  randt  fra 
dem  strømmevis.  Jeg  har  set  saadanne  Stakler  klynge  sig 
til  en  fuldt  belæsset  Vogn  af  Saarede  og  lade  sig  slæbe 
efter  den. 

Netop  som  jeg  skulde  ombord  paa  mit  eget  Hospitals- 
skib,  mødte  jeg  en  Bekendt,  som  fortalte,  at  det  i  den  nye 
Bydel  saa  aldeles  saaledes  ud  som  i  den  gamle.  Hospita- 
lerne var  overfyldte.  Men  man  var  ifærd  med  paa  Lægtere 
at  befordre  de  Saarede  over  til  Hospitalerne  paa  Tiger- 
halvøen.  Dog  maatte  man  vente  med  den  egentlige  Trans- 
port til  efter  Solnedgang,  naar  Fjenden  rimeligvis  havde 
indstillet  Skydningen.  Denne  Ventetid-  kostede  mange  af 
de  Haardtsaarede  Døden,  ofte  under  frygtelige  Pinsler. 

Hvor  store  de  samlede  Tab  var,  ved  jeg  ikke  nøjagtigt. 
Vort  var  næsten  2000  Døde  og  Saarede,  og  Japanernes 
var  kolossalt.  Vi  fik  opdaget,  at  de  ved  deres  sidste  Angreb 
havde  brugt  en  Fremgangsniaade,  der  ret  belyser  det  djæ- 
velske ved  Krigen,  og  de  hensynsløse  Principper,  Japanerne 
handlede  efter.  Blandt  Fangerne  var  der  nemlig  en  hel 
Del  lejede  Kulier,  som  var   blevne   brugte  til   at   lade  sig 

jage  frem  under  Fjendens  frygtelige  Ild  og  de  morderiske 
Forhindringer.  Disse  Fanger  tilligemed  andre,  som  en  Tid 
lang  havde  været  indespærrede  i  Fængsel,  bleve  forøvrigt 
straks  sendte  ud  af  Fæstningen,  sagtens  fordi  man  ikke 
vilde  føde  og  pleje  dem.  Man  havde  nok  i  sine  egne. 


Ved  Jærnbanestationen. 


TOOGTREDIVTE  KAPITEL 

ET  MISLYKKET  BLOKADEBRUD 


DEN  24de  Oktbr.  var  det  Fuldmaane.  Nætterne  var  altsaa 
meget  lyse,  og  mine  hidtil  saa  heldige  Blokadebrydnin- 
ger derved  stærkt  udsatte  for  indtil  videre  ikke  mere  at  kunne 
lykkes,  ja  ligefrem  at  maatte  indstilles.  Ikkedestomindre 
fik  jeg  —  til  Trods  for  mine  energiske  Modforestillinger 
—  Ordre  til  at  løbe  ud  den  20de  om  Aftenen.  De  to  fore- 
gaaende  Nætter  havde  jeg  allerede  gjort  saadanne  Forsøg, 
men  var  begge  Gange  strax  opdaget  af  Fjenden,  saa  jeg 
hurtigt  maatte  søge  Ly  igen  under  Forternes  Kanoner. 
Under  min  Samtale  med  Admiralen  gjorde  jeg  denne  op- 
mærksom paa,  at  man  fra  Forterne  vistnok  ikke  var  rigtig 
klar  over  min  Mission  og  dennes  Farlighed.  lalfald  lod 
man  som  sædvanligt  Søgelysene  spille,  og  mange  Gange, 
naar  vi  befandt  os  paa  de  mest  kritiske  Steder,  kunde  vi 
pludselig  ligesom  dukke  ud  af  Mørket  som  en  glimrende 
Skydeskive  for  Fjenden. 

Admiralen  lovede,  at  der  skulde  blive  givet  nøjagtige 
Ordrer  til  Forterne,  saaledes  at  ingen  Søger  generede  mig 
paa  min  Udsejling.  Derefter  overrakte  han  mig  en  Pakke 
Depecher.  Han  var  meget  alvorlig.  Ved  Afskeden  kyssede 
han  (efter  russisk  Skik)  mig  som  sædvanlig  paa  Kinden 
og  sagde:  Gud  være  med  dem! 

Nede  ved  Stranden   laa  en    Baad  og  ventede  paa  mig. 

Den  førte  mig  ud  paa  Torpedobaaden,  med  hvilken  jeg 
dækket  af  det  altfor  svage  Mørke  skulde  vove  mig  ud. 
Ankommen  ombord  paa  Torpedobaaden  bad  jeg  først  om 
noget  Mad.  Thi  hele  Dagen  igennem  havde  jeg  ikke  faaet 
Tid  til  at  spise.  Saa  mange  havde  Forberedelserne  været. 
Officererne  og  jeg  samledes  i  den  lune  Kahyt  om  et  Maal- 
tid,  som  var  alt  andet  end  lukullisk,  men  det  smagte  alli- 
gevel: Lidt  stegt  Fisk,  Kiks  med  daarligt  Smør,  noget 
tørt  saltet  Kød,  og  dertil  nogle  varmende  Glas  Vodka.  Saa 
gjorde  vi  sejlklar  og  fik  Feltraabet.  En  Forespørgsel  fra 
min  Side  om,  hvorvidt  Forterne  allerede  var  underrettede 
om,  at  de  ikke  i  den  kritiske  Time  maatte  lade  deres  Lys- 
kastere spille,  besvaredes  telefonisk  fra  dem:  Javel.  5  Gra- 
der fri. 

Saa  gav  jeg  Ordre  til  at  lette.  Det  var  stille  Nat.  Tor- 
pedobaadens  Chef  og  jeg  stod  paa  Kommandobroen.  Vi 
talte  kun  hviskende  med  hinanden,  og  som  tidligere  be- 
skrevet gik  alt  saa  lys-  og  lydløst  til  som  muligt. 

Langsomt  begyndte  Maskinen  sit  Arbejde.  I  dette  Halv- 
mørke gjaldt  det  dobbelt  om  at  skærpe  Øjets  seende  Kraft. 
Det  var  en  forholdsvis  let  Sag  at  passere  de  21  farlige 
Vrag  og  de  utallige  Miner,  som  laa  tilankers  paa  Rheden, 
thi  Vejen  var  jo  velkendt.  Alle  vore  Sansers  Iagttagelses- 
evne var  potenseret.  Selv  Maskinen,  som  i  Virkeligheden 
arbejdede  næsten  uhørligt,  syntes  at  gøre  en  forrædersk  Støj. 

Alt  syntes  at  tegne  godt. 

Da  gled  pludselig  et  skarpt  blændende  Skær  over  Rhe- 
den. Det  kom  fra  en  af  Forternes  Lyskastere. 

Det  er  umuligt  at  beskrive  vort  indvendige  Raseri,  de 
Tusinder  af  Tanker,  som  i  et  Øjeblik  gennemkrydsede  vor 
Hjærne.  Hvad  var  der  dog  sket?  En  Misforstaaelse  paa 
Fortet?  Vi  havde  jo  dog  forvisset  os  om,  at  Lyskastere 
ikke  var  i  Virksomhed,  mens  vi  gik  ud.  Tænkte  man  slet 

ikke  paa  Vigtigheden  af  vor  Mission,  eller  paa  de  mange 
Menneskeliv,  som  næsten  var  Dødens  sikre  Bytte,  om 
Søgelyset  blot  i  Brøkdelen  af  et  Sekund  strejfede  os? 
Fangede  Japanerne  blot  et  Glimt  af  os,  vilde  de  vide,  at 
en  russisk  Torpedobaad  var  udenfor  Minekanalen,  og  de 
vilde  være  tusindfold  mere  agtpaagivende. 

Det  ulykkelige  Lysglimt  kom  fra  Ulvebjærgets  Lyssta- 
tion. Skønt  vi  havde  set  os  fuldt  belyste  i  en  Tiendedel  af 
et  Sekund,  mente  jeg  at  turde  haabe,  at  netop  dette  Tiende- 
dels Sekund  kunde  være  undgaaet  de  aarvaagne  Japanere. 
Jeg  gav  derfor  Ordre  til  at  gaa  videre  og  sætte  Farten  op 
til  15  Mil. 

Vi  opdagede  snart  forskellige  Signaleringer  mellem  Ja- 
panerne indbyrdes,  og  de  tydede  ikke  paa  noget  godt.  For 
at  forsøge  at  smutte  ud,  tog  jeg  en  stærk  sydlig  Kurs.  I 
næsten  to  Timer  gik  det  godt. 

Men  saa  med  Eet  havde  vi  et  japansk  Signal  i  vor 
umiddelbare  Nærhed  til  Styrbord,  og  en  Matros  meldte,  at 
der  ogsaa  var  set  japanske  Signaler  agterude.  Jeg  betænkte 
mig  et  Øjeblik.  Mest  af  alt  frygtede  jeg,  at  Japanerne  havde 
lokket  os  i  en  Fælde  og  altsaa  opdaget  os  for  længe  siden. 
Pludselig  saa  jeg  et  Signalglimt  ret  for.  Alle  disse  Signaler 
kunde  ikke  andet  end  forvirre.  Jeg  gav  Ordre  til  at  styre 
Sydost,  mens  Torpedobaadens  Chef  paany  inspicerede  Ka- 
nonerne og  Torpedobaadsrørenes  Fastskruning  paa  hen- 
holdsvis 38  og  45  Grader.  Der  gik  en  lille  Tid,  og  Alt  saa 
atter  forhaabningsfuldt  ud. 

Saa  med  Eet  viste  sig  ganske  nær  et  stort  japansk  Krigs- 
skib med  mange  Lys.  Jeg  ræsonnerede  saaledes,  at  hvor 
der  er  et  stort  japansk  Krigsskib,  er  der  ogsaa  Torpedo- 
baade,  og  gav  Ordre  til  en  Kursforandring.  Og  ganske  rig- 
tigt. I  næste  Øjeblik  var  det  omkring  os  som  en  Lynild 
af  Lys  og  Signaler,  som  spurgte  os  om  Feltraabet. 

Jeg  forandrede  strax  Kursen  mod  Nord,  hvilket  betød 
at  vende  tilbage.  Der  var  intet  andet  at  gøre.  Vort  Forsøg 
var  mislykket. 

Fra  det  japanske  Krigsskib  —  om  det  var  en  Krydser 
eller  et  Panserskib  kunde  jeg  i  Mørket  ikke  se  —  blev 
Søgelysene  satte  i  energisk  Virksomhed.  Jeg  anede,  at  vi 
snart  vilde  være  opdagede.  Vi  havde  34  Mil  tilbage,  før 
vi  atter  kunde  være  i  Sikkerhed  under  Port  Arthurs  Ka- 
noner. Jeg  lod  Farten  sætte  op  til  det  mest  mulige.  Vi  vilde 
da  være  frelste  i   Løbet  af  fem  Kvarter,  om  Alt  gik  godt. 

Men  disse  fem  Kvarter  blev  frygteligt  lange;  thi  Japa- 
nernes Søgestraaler  fandt  os  næsten  ligestrax.  Og  de  holdt 
deres  blændende  Lys  energisk  fast  paa  os.  Vi  sejlede  midt 
i  Natten  lige  for  Fjendens  Øje  i  et  fuldstændigt  Lyshav 
og  med  en  vanvittig  Fart.  Med  Flammer  over  Skorstenene 
sejlede  vi  for  Livet.  Ombord  mæledes  intet  andet  end 
knappe  Ordrer. 

Saa  faldt  det  første  japanske  Skud.  Projektilet  for  hvis- 
lende hen  over  vore  Hoveder  og  gjorde  ingen  Skade.  Jeg 
sagde  til  Torpedobaadens  Chef,  at  vi  jo  foreløbig  maatte 
være  glade  ved,  at  Japanerne  havde  ventet  saa  længe  med 
at  skyde.  Efter  at  have  faaet  mit  Uhr  halet  frem  af  Buxe- 
lommen,  saa  jeg  ved  Japanernes  stærke  Lys,  at  Klokken 
var  iVi  og  beregnede  derefter,  at  vi  havde  26  Mil  tilbage, 
før  vi  var  i  Sikkerhed. 

Dette  første  Skud  var  ligesom  Signalet  til  en  hel  Kano- 
nade mod  os,  der  i  Natten  maa  have  svævet  over  Van- 
dene som  et  lysende  Spøgelsesskib.  Projektilerne  fløjtede 
omkring  os,  og  mange  Explosioner  i  Vandet  var  af  vold- 
som fysisk  Virkning,  men  gjorde  os  ikke  nogen  Skade.  Mand- 
skabet viste  en  exemplarisk  Holdning.  Jeg  gav  Ordre  til, 
at  de  i  denne  kritiske  Stund  skulde  have  en  Extra-Vodka. 
Neppe  havde  jeg  sagt  det,  før  der  paa  Fordækket  faldt  en 

Granat  af  lille  Kaliber.  Den  exploderede  ca.  4  Skridt  fra 
mig,  dræbte  to  Matroser  og  saarede  tre.  Nu  fik  vi  andet 
at  bestille  end  tænke  paa  en  styrkende  Vodka. 

Vi  dækkede  de  lemlæstede  Lig  til  med  Kanonpresen- 
ninger, og  der  skaffedes  Forbindsstof  til  de  Saarede,  hvil- 
ket under  den  stadige  Beskydning  slet  ikke  var  let.  Det 
lykkedes  os  at  yde  den  første  nødvendige  Hjælp.  Jeg  raabte 
til  Chefen,  om  han  var  kommen  godt  fra  Affæren.  Han 
svarede  tilbage:  Jo,  jeg  fejler  ikke  noget,  men  Kanonsok- 
kelen har  taget  Skade. 

Er  vi  snart  ved  „Linien",  spurgtes  der  af  en  Officer. 
(Ved  Linien  forstaas  Grænsen  for  Forternes  Kanoners 
Rækkeevne,  hvilken  vi  altsaa  havde  været  langt  udenfor.) 
Ja,  svarede  jeg,  ti  Minutters  forceret  Fart,  saa  er  vi  for- 
haabentlig  udenfor  Fare. 

Det  syntes  kort  efter,  som  om  Japanernes  Skydning  var 
i  nogen  Aftagen.  Og  pludselig  drønede  det  første  Skud  fra 
det  elektriske  Batteri  paa  Port  Arthur  Forterne,  hvor  man 
altsaa  nu  var  bleven  klar  over  Situationen  og  saa,  at  vi 
var  forfulgte.  Dette  var  næsten  ensbetydende  med,  at  vi 
var  reddede.  Jeg  fandt  den  rette  Vej  ind  i  Minekanalen 
igen,  og  nu  blev  det  Forternes  Tur  til  at  vise  Tænder. 
Der  blev  skudt  paa  Japanerne  med  stigende  Voldsomhed, 
samtidig  med  at  deres  Ild  blev  svagere.  Vi  var  ude  af 
Fælden  for  denne  Gang,  og  der  var  ingen  Chance  for  at 
fange  os  mere. 

Jeg  nedsatte  Farten  til  5  Mil  under  Passagen  gennem 
Minekanalen,  jeg  afgav  saa  en  foreløbig  Rapport  i  Vagtskibet 
„Otvatchne"  og  gik  derefter  ind  i  Havnen  for  at  sætte  de 
Saarede  ombord  i  „Kasan".  Og  Kl.  3  om  Natten,  en  halv 
Time  efter  vor  Ankomst  var  Alt  ombord  i  dyb  Slummer. 
Naturligvis  med  Undtagelse  af  de  Vagthavende,  som  i  takt- 
faste Skridt  stampede  Dækket  op  og  ned,  frem  og  tilbage 

Dog  —  Freden  var  kort.  Neppe  var  det  blevet  lyst,  før 
Bombardementet  fra  Landsiden  som  sædvanligt  begyndte. 
Fjendens  Skyts  var  rettet  mod  Havnen.  For  ikke  at  blive 
ramt  af  de  forfærdelige  1 1  Tommers  maatte  vi  snarest 
søge  ud  paa  Rheden.  Vi  ankrede  tæt  under  Guldbjærget. 

Om  Formiddagen  gik  Torpedobaadens  Chef  og  jeg  op 
til  Admiralen  for  at  aflægge  vor  Rapport.  Der  blev  ikke 
sagt  mange  Ord.  Jeg  sagde:  Ja,  det  var  jo  kedeligt,  at  vi 
ikke  slap  igennem.  Og  Admiralen  svarede:  Men  det  var 
jo  godt,  at  De  slap  tilbage  igen. 


TREOGTREDIVTE  KAPITEL 

FLERE  MISLYKKEDE  BLOKADEBRUD 


EFTER  det  sidste  uheldige  Forsøg  paa  at  bryde  Blokaden 
—  et  Forsøg,  som  nær  havde  kostet  os  alle  Livet  —  blev 
der  ikke  gjort  noget  nyt  i  de  følgende  Døgn.  Fjenden  var 
for  aarvaagen,  Nætterne  for  lyse.  Det  var  derfor  Genstand 
for  Overvejelse,  paa  hvilken  Maade  vi  nu  skulde  se  at 
slippe  igennem.  Det  blev  bestemt,  at  man  ialfald  ikke 
mere  skulde  lægge  til  paa  det  Sted,  hvor  vi  hidtil  havde 
landsat  Depecheoverbringeren.  Man  blev  enig  om  at  ud- 
pege et  Sted  paa  Kysten  tæt  ved  Weihaiwei,  idet  vi  gik 
ud  fra,  at  Fjenden  ikke  vilde  tiltro  os  den  Frækhed  at 
lande  ved  det  allierede  Englands  Besiddelse. 

Jeg  fik  Ordre  til  at  udruste  Vicekong  Alexieffs  Damp- 
yacht og  forsøge  at  komme  igennem  med  den,  ifald  det 
ikke  mere  skulde  lykkes  med  nogen  Torpedobaad.  Jeg  tog 
strax  fat  paa  dette  Arbejde,  der  af  Hensyn  til  de  japanske 
Spioner  maatte  foregaa  om  Natten. 

Skønt  som  sagt  Nætterne  var  generende  lyse,  maatte 
man  dog  benytte  dem  til  at  transportere  al  Proviant  fra  de 
tildels  nedskudte  Pakhuse  ved  Marinebassinet  over  til  dertil 
opførte  Skure  paa  Liaotung-Halvøens  endnu  ubcskudte  Del. 
Ogsaa  mange  andre  Foranstaltninger  blev  trufne  paa  de  høje 
Bjærge.  Der  anlagdes  Kasematter  og  Huler  til  Opbevaring 
af  Ammunition,  og  der  opførtes  stadig  nye  Fortifikationer. 

Episoder  fra   Port  Arthurs   RclcjrinK  10 

Alt  dette  tydede  paa,  at  Rygterne  talte  Sandhed:  at  man 
vilde  trække  sig  tilbage  til  Laotishan,  hvis  det  viste  sig 
umuligt  at  holde  de  nu  allerede  stærkt  demolerede  Forter. 
Paa  disse  var  de  fleste  af  Kanonerne,  som  endnu  ikke  var 
ødelagte  af  Fjendens  svære  Skyts  dog  saa  opbrugte,  at  der  ikke 
mere  kunde  skydes  noget  sikkert  Skud  med  dem.  Vi  havde 
desværre  flere  Gange  i  den  senere  Tid  haft  det  Uheld,  at 
Projektiler,  udskudte  fra  Soforternes  Kanoner,  som  nu  alle 
var  vendte  mod  Land,  kun  havde  naaet  hen  over  Byen 
for  at  falde  ned  der.  Det  var  særlig  paa  det  elektriske 
Batteri  og  paa  Guldbjærget,  at  Kanonerne  var  saa  op- 
brugte. 

Langs  hele  Fronten  saa  det  forfærdelig  truende  ud. 
Fjenden  arbejdede  med  stor  Energi  paa  at  lave  Trencher. 
og  ligeledes  fra  vor  Side  arbejdedes  der  herpaa.  Paa  sine 
Steder  var  Trencherne  hinanden  saa  nær,  at  japanske  og 
russiske  Soldater  kunde  raabe  til  hinanden.  Paa  andre 
var  Fjenden  naaet  saa  langt  med  sine  underjordiske  Gange, 
at  man  fra  vore  Udgravninger  kunde  høre  de  japanske  Sol- 
daters Hakkers  Hug  i  den  bløde  Sten.  I  vore  underjordiske 
Modgravninger  blev  der  af  Mangel  paa  andet  explosivt  Ma- 
teriale lagt  Torpedoer,  som  man  kunde  bringe  til  at  explo- 
dere,  naar  Fjenden  havde  boret  sig  os  paa  saa  nært 
Hold,  at  man  med  Virkning  kunde  gøre  hans  Arbejder 
Skade. 

Paa  enkelte  af  vore  Forter  var  man  virkelig  nervøs. 
Man  ventede  hvert  Øjeblik  en  Explosion,  fordi  man  for 
ramme  Alvor  frygtede,  at  Fjenden  allerede  havde  boret 
sig  saa  langt  frem  gennem  de  bløde  Klipper,  hvorpaa  en- 
kelte Forter  laa,  at  han  snart  vilde  kunne  sætte  en  Lunte 
til  en  ophobet  Sprængstofbeholdning  for  at  lade  Bjærge 
ryste.  Det  skete  senere  for  fires  Vedkommende  paa  Øst- 
siden. 

Under  alle  disse  Forberedelser  til  en  underjordisk  Krig 
kom  det  som  noget  af  en  Overraskelse,  at  Fjenden  atter 
d.  30te  gjorde  et  voldsomt  Angreb  paa  det  hoje  Bjærg. 
Opad  Dagen  blev  der  kæmpet  langs  hele  Fronten,  frem- 
deles hele  Natten  til  Morgenen  d.  31te.  Saa  opgav  Japa- 
nerne Kampen  paa  vor  højre  Fløj  og  i  Centrum.  Men 
Stormforsøgene  mod  det  høje  Bjærg  fortsattes  til  Trods 
for  vore  stærke  og  grusomme  Forhindringer.  I  Pigtraads- 
hegnene  sad  Japanere  levende  spiddede  i  lange  Rækker, 
og  hen  over  deres  sprællende  Legemer  sprang  andre  sta- 
dig videre  henimod  Maalet.  At  faa  Piggene  dækkede  til 
med  bløde  Puder  af  levende  Menneskekød  var  jo  krigs- 
mæssig set  en  strategisk  Fordel  af  stor  Betydning,  selv 
om  det  var  døende  Landsmænd,  man  traadte  paa.  Og  For- 
delen blev  i  høj  Grad  udnyttet.  Da  vor  Artilleriild  tilmed 
var  svag  i  sin  Skydning,  lykkedes  det  Fjenden  at  tage  en 
af  vore  Stillinger  paa  den  ene  Side  af  det  høje  Bjærg. 

Man  tænke  sig  hvorledes  en  saadan  Storm  egentlig  gaar 
for  sig:  Japanerne  springer  hen  over  deres  fasthængende 
Kammerater,  trædende  Piggene  end  dybere  ind  i  deres 
Kød,  saa  fyrer  de  mod  den  kvarterhøje  aabne  horisontale 
Stribe  i  Fortets  Kasematter,  hvor  russiske  Soldater  betjener 
deres  Skyts.  De  kaster  sig  ned  og  lader  paany,  de  rejser 
sig  saa  og  løber  en  halv  Snes  Alen  frem,  skyder  og  smider 
sig  igen.  Og  saaledes  videre,  stadig  varmere,  stadig  blo- 
digere, indtil  de  er  ved  selve  Kasematten.  Her  staar  Rus- 
seren med  Bajonetten  i  sit  halve  Skjul.  Han  stikker  strax 
den  første  ned;  men  han  maa  have  Bajonetten  ud  igen, 
for  i  en  Fart  at  faa  det  gjort  af  med  den  næste,  den  tre- 
die  og  saaledes  videre.  Han  har  i  Reglen  ikke  dræbt  mere 
end  tre  eller  fire,  før  han  selv  har  enten  en  Kugle  gen- 
nem Hovedet  eller  et  Stik  gennem  Struben.  Og  skulde 
det    hænde,   at   en    russisk   Goliath    har   faaet    Hold   til    at 

stikke    12 — 14   Mennesker  ned,  vil  han  ved  den  derpaa 
følgende  store  fysiske  Udmattelse  snart  selv  bukke  under. 

Det  saa  altsaa  meget  sort  ud  for  os,  fordi  Japanerne 
havde  taget  den  ene  Side  af  Bjærget  og  rejst  deres  Sol- 
banner. Men  det  varede  ikke  længe.  I  Løbet  af  Natten 
blev  han  overrumplet  af  en  lille  Afdeling  Marinesoldater 
under  Ledelse  af  en  frivillig  Officer.  Det  kom  aldeles  bag 
paa  ham.  Vore  Tropper  dræbte  alle  Japanere  og  tog  Fanen 
som  Krigsbytte. 

Japanerne  havde  lidt  forfærdelige  Tab.  Men  ikkedesto- 
mindre  stormede  de  atter  vor  højre  Flanke  d.  1.  November. 
De  opgav  det  strax  igen.  Det  var  forøvrigt  en  Aften,  jeg 
sent  skal  glemme.  Jeg  havde  faaet  Ordre  til  dog  endnu 
engang  at  forsøge  at  bryde  Blokaden  med  Torpedobaad 
(før  jeg  brugte  Vicekong  Alexieffs  Yacht).  Jeg  var  ogsaa 
kommen  godt  nok  ud  af  Minekanalen,  men  saa  mig  paa 
een  Gang  omringet  af  Fjenden.  Jeg  havde  intet  andet  Valg 
end  enten  at  lade  mig  fange,  eller  ogsaa  en  Flugt  lige 
mellem  eller  over  Minerne  (saa  man  hvert  Øjeblik  kunde 
vente  at  flyve  i  Luften).  Jeg  valgte  det  sidste,  og  det  gik 
godt. 

Næste  Dag  fik  jeg  Ordre  til  at  forsøge  endnu  engang. 
Admiralen  vilde  have,  at  jeg  skulde  sejle  saa  nær  Kysten 
som  muligt,  indtil  jeg  kom  til  Pigeon  Bay,  og  derfra  skulde 
jeg  saa  stikke  ret  tilsøs.  Ja,  det  saa  jo  paa  Kortet  nydeligt 
og  naturligt  ud.  Men  det  var  et  yderst  voveligt  Foretagende. 
Det  lykkedes  mig  at  komme  rundt  om  Laotishan-Pynten, 
og  jeg  troede  allerede  at  have  tilbagelagt  det  værste  Styk- 
ke, da  jeg  fik  Øje  paa  en  stor  japansk  Krydser.  Den  skød 
strax  paa  os,  og  jeg  indsaa,  at  jeg  kun  havde  at  søge  Frelse 
i  Flugten  tilbage.  En  Matros,  som  var  paa  Udkig,  fortalte 
mig,  at  vi  havde  passeret  en  flydende  Mine  paa  ikkun  een 
Fods  Afstand. 

Jeg  var  i  daarligt  Humør,  da  jeg  atter  maatte  melde  vor 
uheldige  Fart  den  følgende  Morgen  til  Admiralen.  Han 
tænkte  sig  lidt  om  og  gav  mig  saa  Ordre  til  at  prøve  et 
Blokadebrud  med  Dampyachten.  Jeg  havde  faaet  den  ud- 
mærket udrustet,  og  ved  en  Prøve  i  Havnen  var  jeg  ble- 
ven overbevist  om,  at  den  i  smult  Vande  kunde  gjøre  14 
Mil  i  Timen.  Uheldigvis  var  det  begyndt  at  blæse  op  fra 
Nordvest,  men  da  en  Tilbagefart  med  denne  Yacht  var 
udelukket,  haabede  jeg,  at  det  nok  skulde  gaa.  Endskønt 
jeg  trængte  til  lidt  Hvile,  bestemte  jeg  mig  dog  til  at  sejle 
samme  Dags  Aften  (d.  3die). 

Da  jeg  efter  en  heldig  Fart  kom  ud  af  Minekanalen, 
viste  det  sig,  at  Søen  fra  Golfen  var  for  stærk  til,  at  man 
kunde  holde  Styr  paa  den  kun  fem  Fod  dybtliggende 
Yacht.  Der  var  intet  andet  at  gjore  end  vende  om.  Det 
var  forsaavidt  heldigt,  som  jeg  ellers  ufrivilligt  kunde  være 
bleven  min  gode  Ven  Maskinmesterens  Morder.  Jeg  havde 
nemlig  lukket  Alting  saa  tæt  som  muligt,  for  at  ingen  Lys- 
straale  skulde  trænge  ud.  Kun  ved  et  lille  Hul  i  Skottet 
imellem  Fyrpladsen  og  Maskinen  var  der  Lufttilgang,  men 
det  viste  sig,  at  denne  var  utilstrækkelig.  Havde  Turen 
varet  blot  en  Time  længere,  tror  jeg,  at  Manden  var  om- 
kommen. 

Efter  dette  mislykkede  Forsøg  var  jeg  paa  det  Rene 
med,  at  man  kun  i  ganske  fint  Vejr  kunde  foretage  en 
Overfart  med  denne  Yacht,  og  paa  den  nærværende  Aars- 
tid  var  det  en  Sjeldenhed.  Jeg  ventede  nogle  Dage  og  blev 
en  lille  Smule  irriteret  over  de  mange  Spørgsmaal,  om 
Vejret  ikke  snart  var  fint  nok  for  mig.  Den  8de  gjorde  jeg 
et  nyt  Forsøg,  men  maatte  ligesom  forrige  Gang  vende  om. 

Daglig  forespurgte  jeg  ved  Telefon  Signalstationcn  paa 
Laotishan,  og  hver  Gang  fik  jeg  det  Svar,  at  der  var  hoj 
Sø  eller   Dønning.    Der  var  efterhaandcn   gaaet  lang  Tid, 

uden  at  man  havde  faaet  Depecher  sendt  afsted.  Noget 
maatte  der  gøres.  Jeg  havde  en  ubehagelig  Fornemmelse 
af,  at  man  betragtede  min  tvungne  Passivitet  som  Sløvhed 
eller  Ligegyldighed.  Ved  nøje  at  overveje  Situationen  kom 
jeg  til  det  Resultat,  at  det  sikreste  vilde  være  at  benytte 
en  Sejlbaad.  Da  jeg  første  Gang  talte  derom,  var  man  ikke 
langt  fra  at  le  mig  ud,  men  jeg  fik  dog  Lov  til  at  forsøge. 
Saa  gik  jeg  i  nogle  Dage  og  ventede  paa  en  nordlig  Storm 
for  at  lade  mig  blæse  over  Golfen.  Var  jeg  først  derude 
vilde  det  være  mig  en  Umulighed  at  vende  tilbage.  Det 
maatte  da  enten  briste  eller  bære. 

Siden  den  5te  Oktober  havde  der  baade  Dag  og  Nat 
været  foretaget  Angreb,  afvexlende  langs  hele  Fronten, 
men  hidtil  var  de  blevne  slaaede  tilbage.  Vore  Folk  var 
forfærdelig  udmattede,  og  der  var  tilkaldt  Forstærkning  fra 
Marinen. 

Jeg  var  optagen  af  at  faa  en  Baad  gjort  klar.  Jeg  valgte 
en  af  „Kasan"s  Redningsbaade.  Den  var  hvid,  og  jeg  lod 
den  derfor  male  sort.  Ogsaa  Sejlene  maledes  sorte,  alt- 
sammen naturligvis,  for  at  vi  ikke  saa  nemt  skulde  ses  af 
Fjenden.  Jeg  forsynede  Baaden  med  endel  Jernballast,  tog 
to  smaa  Tønder  fersk  Vand  ind  og  nogle  Rugtvebakker  i 
en  Sejldugspose.  Endelig  havde  jeg  en  Bølgedæmper  i 
Form  af  en  Pose  med  Olie.  Dette  sidste  var  absolut  nød- 
vendigt, eftersom  jeg  netop  regnede  med  en  Storm  som 
det  gunstigste  for  min  Plan. 


FIREOGTREDIVTE  KAPITEL 

DEN  SIDSTE  OVERFART 


DEN  16de  om  Morgenen  blæste  det,  og  det  sneede  stærkt. 
Om  Formiddagen  blev  Vejret  til  ren  Storm.  Jeg  fandt 
Tidspunktet  belejligt  og  meldte  det  til  Admiralen.  Noget 
efter  kom  der  en  Bugserbaad  med  Depecherne.  Der  med- 
fulgte et  Brev  fra  Admiralen.  Han  gav  mig  Lov  til  at  ud- 
tage en  af  „Kasan"s  Matroser  til  min  Assistance. 

Efter  at  jeg  havde  taget  en  hastig,  men  bevæget  Afsked 
med  Folkene  ombord  i  „Kasan",  særlig  Maskinmesteren, 
og  efter  at  jeg  endnu  havde  taget  et  gammelt  Sæt  Toj 
under  Armen,  gik  en  Matros  og  jeg  ned  i  den  klargjorte 
Baad.  Bugserbaaden  begyndte  strax  paa  at  slæbe  os  ud, 
men  Stormen  var  imidlertid  tiltagen  saa  stærkt,  at  den  løb 
paa  Grund  som  Følge  af  manglende  Styreevne.  En  anden 
Bugserbaad  med  Breve  fra  Officerer,  som  endnu  troede, 
at  det  vilde  lykkes  mig  at  gjennemføre  min  Plan,  kom  til 
og  slæbte  os  af.  Turen  gik  gennem  Havnen  ud  paa  Rheden, 
hvor  jeg  ved  Vagtskibet  „Otvatshne"  forespurgte,  om  den 
der  ombordværende  Admiral  vilde  have  Bud  med.  Istedet- 
for  Breve  fik  jeg  en  kraftig  Advarsel  imod  at  gjøre  et  saa 
taabeligt  Vovestykke,  som  det  var  at  gaa  ud  paa  aabent 
Hav  i  dette  Herrens  Vejr. 

Saa  sagde  jeg  dem  Alle  Farvel. 

Stagfokken  blev  hejst,  jeg  satte  Kursen  tvers  over  Mine- 

feltet.  Baaden  skar  en  susende  Fart,  som  i  betydelig  Grad 
forøgedes,  da  vi  satte  Storsejlet  til. 

Klokken   Eet  om   Eftermiddagen  —  vi  havde  dengang 
sejlet  omtrent  en  Time  og  i  nogenlunde   roligt  Vand  — 


Blokadebryderen. 
(Den   Baad,  hvormed  jeg  foretog  det  sidste  Blokadebrud.) 

havde  Stormen  og  Sneen  naaet  Højdepunktet.  Jeg  sad  ved 
Roret  og  maatte  anvende  al  min  Kraft  paa  at  forhindre,  at 
Baaden  løb  op  i  Vinden.  Thi  da  vilde  vi  strax  være  kuld- 
sejlede. Jeg  fik  Matrosen  givet  det  civile  Tøj  paa  og  satte 
ham  derefter  til  at  ose.  Søerne  blev  nemlig  mere  og  mere 
nærgaaende,  og  vi  fik  en  hel  Del  Vand  ind. 

Imidlertid  ønskede  jeg  stadig,  at  det  stærke  Snevejr 
skulde  vedblive,  ialfald  til  det  blev  mørkt.  Et  Øjeblik  saa 
det  ud,  som  om  det  vilde  klare  op,  men  snart  trak  atter 
en  sort   Sky  op  over  Port  Arthur.  Klokken  var  omtrent 


153 

Fire,  da  jeg  beregnede  at  være  midt  i  Blokadelinien.  Jeg 
gik  ud  fra,  at  den  ikke  vilde  være  stærk  i  dette  Vejr,  eftersom 
det  neppe  vilde  være  muligt  for  Torpedobaadene  at  være 
paa  Søen.  Sandsynligvis  havde  de  lagt  sig  i  Læ  af  Land. 
Men  Krydsere  var  der  jo  rimeligvis  nok  endel  af  til  at 
holde  Linien. 

Tidsrummet  mellem  den  bortblæsende  Snebyge  og  den 
paany  opkommende  var  omtrent  en  halv  Time.  Det  var  i 
den  Tid  næsten  ganske  klart.  Jeg  lod  Matrosen  fire  Stor- 
sejlet ned,  for  derved  at  være  mindre  bemærkbare,  og 
vi  fortsatte  med  kun  den  lille  Stagfok  oppe.  De  første 
Snefnug  af  den  anden  Byge  var  netop  begyndte  at  falde, 
da  jeg  fik  Øje  paa  en  Damper  ca.  5  engelske  Mil  borte, 
ret  Øst  for  os.  Jeg  tænkte,  at  det  var  en  japansk  Krydser, 
og  at  den  maaske  havde  set  os;  men  Snevejret  tog  til. 
Blæsten  ligeledes.  Da  vi  ikke  kunde  øjne  Skibet  mere, 
satte  vi  atter  Storsejlet  til.  Saa  kom  Baaden  igen  i  en 
rasende  Fart  omkap  med  de  rullende  Bølger. 

Klokken  Sex,  lige  i  Mørkningen,  passerede  vi  en  kine- 
sisk Djunk  drivende  for  Vind  og  Vove.  Jeg  styrede  ganske 
nær  hen  til  den  og  prajede,  men  fik  intet  Svar.  Jeg  var 
gjennemvaad  og  forfrossen  og  trængte  stærkt  til  at  faa 
rørt  Lemmerne.  Jeg  bad  derfor  Matrosen,  som  nogenlunde 
havde  holdt  Varmen  ved  stadig  at  øse,  om  at  tage  Roret, 
men  det  viste  sig  strax,  at  han  ikke  havde  Begreb  om  at 
styre  en  Baad.  Heldigvis  opdagede  jeg  det  i  Tide.  Jeg 
maatte  altsaa  atter  tage  Plads  ved  Roret,  efter  som  Værn 
mod  Kulden  at  have  faaet  en  Lamnieskindspels  paa  og 
styrket  mig  med  en  Slurk  Vodka.  Det  var  ligesom  Blodet 
nu  igjen  begyndte  at  cirkulere  normalt. 

Det  blev  morkerc.  Snestormen  tog  til.  Soerne  voxede  i 
Størrelse.  De  hvide  Skumkapper  saa  forfærdelige  og  truende 

ud,  naar  man  selv  var  nede  i  den  dybe  Bølgedal.  Man 
havde  sine  Nerver  spændt  til  det  Yderste.  Jeg  var  noget 
urolig  ved  Tanken  om,  at  jeg  jo  ikke  vidste,  hvor  vi 
egentlig  var.  Jeg  styrede  med  den  Beregning  —  eller 
rettere  under  den  Forudsætning  —  at  Vinden  havde  holdt 
sig  ret  Nord,  som  da  vi  forlod  Port  Arthur. 

Da  vi  havde  været  paa  Havet  i  ca.  12  Timer,  tænkte 
jeg,  at  vi  nu  ikke  var  ret  langt  fra  den  farlige  Kyst  i  Nær- 
heden af  Tschifu.  I  en  Afstand  af  5 — 8  Mil  udenfor  den 
ligger  der  utallige  blinde  Skær.  Paa  eet  af  disse  er  der 
ganske  vist  et  Fyr,  men  paa  Grund  af  Snevejret  kunde 
jeg  jo  ikke  gjøre  Regning  paa  at  faa  det  i  Sigte.  Jeg  sty- 
rede noget  længere  bort  fra  den  Retning,  hvor  det  for- 
mentlig laa,  men  var  paa  den  anden  Side  bange  for  at 
komme  for  meget  østpaa,  saaledes  at  jeg  risikerede  at 
komme  udenom  Shantung-Halvøens  Pynt. 

Pludselig  saa  jeg  et  Lys  skimte  frem  gjennem  Snetyk- 
ningen. Saa  satte  jeg  Kursen  derefter,  fordi  jeg  haabede, 
at  det  var  Tschifu  Fyr.  Men  lidt  efter  saa  jeg  et  til,  og  det 
bragte  mig  paa  andre  Tanker.  Det  maatte  jo  være  en  Dam- 
per med  to  Toplanterner.  Et  Øjeblik  drømte  jeg  mig  alle- 
rede ombord  i  den,  siddende  godt  bænket  i  en  lun  Salon. 
Det  kunde  jo  være  mig  det  samme,  hvor  den  skulde  hen, 
muligen  til  Tientsin?  Damperen  laa  nu  i  den  høje  Søgang 
med  Stevnen  op  imod  Vinden  for  at  afvente  bedre  Vejr. 
Jeg  var  kommen  den  ganske  nær,  da  det  for  mig  gennem 
Hovedet:  Det  skulde  da  vel  ikke  være  en  Japaner?  Rent 
instinktmæssigt  lagde  jeg  Roret  om,  og  var  snart  borte 
fra  den. 

Jeg  kunde  imidlertid  af  dette  Møde  nogenlunde  gætte 
mig  til,  hvor  vi  var.  Her  maatte  jo  være  „Driveplads"  nok. 
Jeg  gjorde  saa  Sejlene  faste  for  at  lade  Baaden  drive,  til 
det  blev  lyst.  Derved  kunde  jeg  faa  mine  stivfrosne  Lem- 

mer  rørte  lidt.  Imidlertid  var  dette  forbundet  med  nogen 
Vanskelighed  og  Fare.  Stagfokken  blev  taget  ned  og  bun- 
den om  det  lille  Anker,  saaledes  at  den  dannede  en  Para- 
ply, til  hvilken  Olieposen  blev  befæstet.  Derpaa  blev  Stor- 
sejlet firet  næsten  helt  ned.  Saa  passede  jeg  paa  at  faa 
Baaden  drejet  rundt,  mens  den  var  imellem  to  lange  Søer. 
Paraplyankret  blev  kastet  ud  og  Storsejlet  gjort  fast;  det 
lille  Sejl  (Smakkersejl)  agter,  som  vi  under  hele  Farten 
havde  haft  fastgjort,  blev  nu  løsnet  og  hejst  en  lille 
Smule. 

Med  dette  laa  vi  som  en  Svane  vippende  paa  Søerne. 
De  svære  Braad  saa  ganske  vist  forskrækkende  ud,  men 
de  dæmpedes  kendeligt  fra  Olieposen ;  thi  fra  den  sivede 
den  tykke  Vædske  ud  og  lagde  sig  som  et  Fedtlag  over 
Vandet. 

Klokken  To  om  Natten  var  vi  færdige  med  alt  dette 
Arbejde,  og  jeg  fik  mere  Varme  i  Kroppen  ved  at  hjælpe 
til  med  at  øse  Baaden  læns.  Jeg  følte  mig  meget  træt;  mit 
Hoved  var  tungt  som  Bly  og  faldt  snart  til  den  ene,  snart 
til  den  anden  Side.  Matrosen,  overanstrengt  af  den  stadige 
Øsen,  var  snart  indslumret.  Jeg  forsøgte  at  holde  mig 
vaagen  ved  at  spise  en  Tvebak  opblødt  i  Vand,  men  til- 
sidst  bukkede  jeg  ogsaa  under  for  Søvnen. 

Jeg  vaagnede  først,  da  Dagsskæret  stak  mig  i  Øjnene. 
Jeg  følte  mig  endnu  mere  træt,  end  da  jeg  faldt  i  Søvn. 
Jeg  følte  Benene  ligesom  lammede.  Jeg  maatte  anstrenge 
mig  for  at  rejse  mig.  Det  sneede  endnu,  den  haarde  Nor- 
denvind gennemisnede  mig.  Jeg  fik  Øje  paa  en  stor  Dam- 
per, sagtens  den  samme,  jeg  havde  været  nær  om  Natten. 
Jeg  fik  Kikkerten  for  Øjet  og  saa,  at  det  var  den  mig  vel- 
bekendte „Hongkong  Maru",  som  nu  under  Krigen  gjorde 
Tjeneste  som  japansk  Krydser. 

Jeg  priste  min  Lykke,  at  jeg  ikke  havde  sogt  Tilfiugt  i 

dens  lune  Kahyt,  som  jeg  saa  skønt  drømte  om.  Med  mine 
vigtige  Depecher  havde  det  jo  været  en  net  Historie.  Op- 
mandende mig  til  den  mest  mulige  Energi  gjorde  jeg  For- 
beredelser til  snarest  at  komme  bort  fra  denne  farlige 
Nabo.  Jeg  vækkede  Matrosen,  fik  Ankeret  halet  ind,  fik 
Stagfokken  hejst  kun  en  ganske  lille  Smule,  for  at  Fjenden 
ikke  skulde  opdage  os. 

Saaledes  sejlede  vi  fra  6  til  6\  2.  Saa  var  vi  komne  saa 
langt  bort  fra  Damperen,  at  jeg  turde  hejse  noget  mere 
Sejl.  Klokken  Otte  saa  jeg  Land.  Men  det  var  meget  svagt 
at  skelne,  fordi  det  jo  var  snedækt.  Jeg  øjnede  en  Bugt  lige 
ret  for  og  styrede  ind  i  den,  uden  at  vide,  at  her  var 
Masser  af  farlige  Skær.  Men  nogle  Kinesere  ved  Stranden 
havde  faaet  Øje  paa  mig.  De  vinkede  og  gjorde  mig  ved 
Tegn  forstaaeligt,  hvad  Vej  jeg  skulde  styre  bag  om  nogle 
fremspringende  Klipper  for  at  komme  i  roligt  og  smult 
Vand. 

Kl.  9\  L>  landede  vi.  Kinesere  stimlede  sammen  om  os. 
Vi  var  komne  til  et  lille  Fiskerleje,  hvor  vi  naturligvis  be- 
tragtedes som  et  rent  Fænomen.  Folk  var  forøvrigt  sær- 
deles elskværdige,  men  inden  jeg  fik  at  vide,  hvor  vi 
egentlig  var  landede,  maatte  de  nøje  have  undersøgt  vor 
vidunderlige  Baad,  der  i  en  saadan  Storm  kunde  gaa  over 
Petschiligolfen.  Det  forekom  dem  næsten  utroligt,  at  man 
paa  to  sammenføjede  Jernplader,  hvoraf  Baaden  jo  var 
dannet,  kunde  sejle  over  Havet.  Da  den  første  Forundring 
var  forbi,  blev  der  gjort  Ild  under  Kangen  (en  af  Ler  op- 
muret Fornøjning,  der  tjener  Kineserne  baade  som  Seng 
og  Kakkelovn).  Jeg  fik  dejlig  varm  The,  og  til  Gjengjæld 
forærede  jeg  Kineserne  de  to  medbragte  Vandtønder.  Vi 
blev  strax  fine  Venner. 

Kommen  lidt  til  Hægterne  spurgte  jeg,  om  Fiskerne 
kunde  skaffe  mig  Heste  til  Tschifu.  Jeg  gjorde  det  i  for- 

sigtige  Former,  fordi  jeg  nødig  vilde  røbe,  at  jeg  ikke  rig- 
tig vidste,  hvor  jeg  var. 

Nej,  det  var  der  slet  ingen  der  vilde.  Jeg  sagde,  at  de 
kunde  godt  forlange  en  stor  Betaling.  Nej,  de  vilde  ikke. 
I  dette  frygtelige  Vejr  vilde  de  ikke  risikere  Heste  eller 
Muldyr.  Desuden  laa  Tschifu  jo  langt  borte.  Derimod  var 
der  kun  sex  engelske  Mil  til  Weihaiwei. 

Der  fik  jeg  jo  ialfald  den  Oplysning,  men  den  var  mig 
ikke  absolut  behagelig;  thi  jeg  vilde  nødig  gennem  det 
engelske  Weihaiwei,  hvor  der  rimeligvis  opholdt  sig  japan- 
ske Snushaner.  Jeg  maatte  imidlertid  gaa  ind  paa  at  lade 
mig  befordre  til  Weihaiwei.  Men  da  min  Rejsekammerat, 
Matrosen,  saa  altfor  umiskendelig  russisk  ud,  turde  jeg 
ikke  ret  vel  tage  ham  med.  Jeg  lod  ham  blive  tilbage  for 
at  passe  Baaden  og  sagde,  at  han  nok  senere  skulde  blive 
hentet.  (Det  lykkedes  mig  forøvrigt  ikke  at  indfrie  dette 
Løfte,  eftersom  Snestormen  stadig  varede  ved.  Manden 
blev  dog  senere  afleveret  til  den  russiske  Konsul  i  Tschifu.) 

Kl.  2  om  Eftermiddagen  (den  17de)  ankom  jeg  til  Wei- 
haiwei. Jeg  havde  det  Held  straks  at  finde  en  Damper,  som 
skulde  til  Tschifu.  Ved  at  se  mig  i  et  Spejl  saa  jeg,  at  jeg 
lignede  en  Lazaron;  mit  Ansigt  var  gyseligt  at  skue.  I 
Overensstemmelse  med  det  Indtryk,  Folk  maatte  faa  ved 
at  se  paa  mig,  tog  jeg  Dæksplads  sammen  med  rejsende 
Kulier.  Selv  Kineserne  gloede  dog  saa  generende  paa 
mig,  at  jeg  tilsidst  foretrak  at  henvende  mig  direkte  og 
konfidentielt  til  Kaptajnen,  fortællende  hvem  jeg  var.  Han 
anviste  mig  et  særligt  Kammer,  hvor  jeg  øjeblikkelig  faldt  i 
Søvn  og  først  vækkedes  i  Tschifu.  Jeg  gik  der  strax  til 
den  russiske  Konsul. 

Men  forinden  jeg  var  naaet  op  til  hans  Bolig,  havde  jeg 
allerede  erfaret,  at  den  russiske  Torpedojager  „Reschitelny" 
ved  en  Explosion  var  bleven  bragt  til  at  synke  i  Havnen. 

Til  min  Forundring  og  naturligvis  ogsaa  min  store  Glæde 
blev  jeg  af  Konsulen  modtagen  med  ligefrem  Begejstring, 
ikke  blot  af  ham,  men  ogsaa  af  de  russiske  Officerer  fra 
den  nævnte  Torpedobaad.  De  var  netop  forsamlede  der  og 
havde  Hge  talt  om  min  efter  Admiralernes  og  deres  Mening 
vanvittige  Idé,  nemlig  at  forlade  Port  Arthur  midt  om  Dagen. 

Da  jeg  forundret  spurgte,  hvorfor  de  var  komne  over, 
fik  jeg  det  Svar,  at  de  havde  faaet  Ordre  til  at  lobe  ud 
for  muligen  at  aflede  Japanernes  Opmærksomhed  fra  mig. 
Ganske  rigtigt  blev  de  ogsaa  forfulgte  af  fire  fjendtlige 
Krigsskibe,  hvoraf  det  ene  ved  et  Forsøg  paa  at  afskære 
„Reschitelny"  Vejen  ind  til  Tschifu  Havn  selv  løb  paa  en 
Klippe.  (Kun  med  stor  Vanskelighed  efter  to  Dages  Forløb 
lykkedes  det  at  faa  den  tagen  af  igen  og  faa  den  bugseret 
til  Dalny.)  Nu  var  Forholdet  det,  at  man  mindedes  „Rasto- 
ropny" -Affæren,  der  bestod  i,  at  Japanerne  ganske  paa 
Trods  af  alle  folkeretlige  Love  røvede  en  russisk  Torpedobaad 
bort  fra  de  kinesiske  Autoriteter,  til  hvilke  den  allerede  var 
overgiven.  Chefen  paa  „Reschitelny"  havde  Ordre  til  i 
givet  Tilfælde  at  handle  efter  Konduite  og  sprænge  Tor- 
pedojageren i  Luften,  for  at  den  ikke  skulde  falde  i  Japa- 
nernes Hænder.  Og  det  var  netop  sket. 

Jeg  afleverede  min  kostbare  Last  af  Depecher  og  trak 
mig  derefter  tilbage  til  „Beach  Hotel",  beklagende,  at  min 
lykkelige  Undvigelse  indirekte  havde  kostet  Rusland  en  fin 
Torpedojager,  der  jo  havde  gjort  saa  god  Tjeneste. 

Den  næste  Dag  traf  jeg  —  foruden  en  Del 

af  mine  gamle  Venner  —  en  russisk  Korrespondent  fra 
Port  Arthur.  Han  var  kommen  over  som  Passager  med 
„Reschitelny". 

Naar  jeg  særlig  nævner  denne  Mand,  hvis  Navn  for- 
øvrigt  var  Noshin,  er  det  fordi  hans  Skæbne  var  sælsom, 
og  han  til  Tider  krydsede  mine  Veje. 

Hr.  Noshin  havde  skrevet  nogle  Artikler  med  en  stærk 
Kritik  over  Forholdene  i  Forterne.  General  Støssel  blev 
forbitret  og  lod  udsende  Gendarmer  til  Paagribelse  af  den 
Formastelige.  Men  hans  Liv  var  allerede  bragt  i  delvis 
Sikkerhed  af  —  Admiralerne.  Man  skjulte  ham  ombord 
paa  den  paa  Rheden  liggende  Kanonbaad  „Otvatchne". 
(En  lille  Illustration  til  Forholdet  mellem  Hærens  og  Flaa- 
dens  Ledere.) 

En  skønne  Dag  fik  jeg  af  mine  maritime  Overordnede 
Ordre  til  at  tage  Hr.  Noshin  med  over  til  den  neutrale 
Kyst.  Men  fra  det  Øjeblik,  jeg  havde  ham  ombord  —  tre 
Gange  i  Træk  —  havde  jeg  Uheld  og  kunde  ikke  bryde 
Blokaden.  Jeg  tillod  mig  endog  overfor  en  højtstaaende 
Overordnet  at  komme  med  en  tilsyneladende  overtroisk 
Vending  om,  at  den  Mand  bragte  Uheld.  Men  alligevel  fik 
jeg  Befaling  til  at  tage  ham  med  paa  de  to  ovenomtalte 
Forsog  med  Dampyachten  —  hvilke  ogsaa  begge  mis- 
lykkedes. 

Heldigvis  havde  jeg  ham  ikke  med  i  det  frygtelige  Sne- 
stormsdøgn ! 


SLUTNING 


HERMED  var  min  Deltagelse  i  Krigen  egentlig  forbi. 
Jeg  forsøgte  vel  strax  fraTschifu  at  komme  tilbage  til 
Port  Arthur  igen  og  havde  i  den  Henseende  udkastet  flere 
Planer.  Men  Japanernes  Aarvaagenhed  var  bleven  skær- 
pet, man  havde  faaet  Nys  om  mit  relativt  store  Held. 
Deres  Spioner  i  Tschifu  kendte  mig  af  Ydre  altfor  godt  til, 
at  jeg  turde  indlade  mig  paa  et  nyt  natligt  Sejl-Eventyr. 
De  var  stadig  i  Hælene  paa  mig.  Jeg  vilde  strax  være 
taget,  om  jeg  vovede  mig  fra  Land. 

Altsaa  konfererede  jeg  med  mine  nærmeste  Overordnede 
om  Situationen.  De  mente,  at  kun  med  en  god  Damper 
kunde  Blokaden  brydes.  Den  købtes  af  den  russiske  Re- 
gering, for  at  jeg  skulde  gøre  Forsøget.  Jeg  rejste  helt  ned 
til  Hongkong  for  at  gaa  ombord  i  den  og  derfra  med  den 
at  snige  mig  ind  i  Port  Arthur  igen. 

Da  kom  det  sørgelige  Nytaarsbudskab  om  Port  Arthurs 
Overgivelse ! 

Det  kuldkastede  alle  Beregninger.  Det  kom  trods  Alt 
for  mig  som  en  Overraskelse,  næsten  som  et  Tordenslag. 
Jeg  vidste  jo  dog,  at  man  endnu  ved  min  Afrejse  havde 
den  forholdsvis  sikre  Kalkule  at  kunne  holde  sig  til  om- 
kring den  1.  Marts.  Og  jeg  kunde  beregne,  hvor  meget 
Forraad  der  endnu  maatte  være  i  Port  Arthur.  Med  nogen 
Bitterhed  opstod  da  ogsaa  hos  mig  den  Tanke  eller  det 

Spørgsmaal,  om  General  Stossel  nu  virkeligt  havde  iiandlet 
som  han  burde  -  noget  jeg  ikke  skal  udtale  mig  om. 

—  —  Og  dernæst  gled  Tanken  med  Sorg  tilbage  til 
den  hærgede  By,  og  til  Resterne  af  mit  unge  Hjem,  hvor 
jeg  havde  oplevet  saa  mange  lykkelige  og  lykkeforjæt- 
tende  Timer. 


Episoder  fra   Port   Arthurs   Be 


EFTERSKRIFT 


JEG  kan  ikke  slutte  disse  Linier  uden  at  give  Svar  paa 
et  Spørgsmaal,  der  har  mødt  mig  saa  ofte:  Hvad  mener 
De  om  den  gule  Fare? 

Som  den,  der  har  været  Øjenvidne  til  og  aktiv  Deltager 
i  to  rædselsfulde  Krige  af  Hvide  imod  Gule  (Boxeropstan- 
den i  1 900  og  nu  den  sidste  russisk-japanske),  altsaa  først 
imod  Kinesere,  sidst  imod  Japanere,  maa  jeg  jo  have  dan- 
net mig  en  Mening. 

Ja,  jeg  mener  da,  at  det  genialeste  af  alle  vor  Tids  be- 
vingede historiske  Ord,  var  Kejser  Wilhelms  meget  sigende 
Profeti:  „Volker  Europas!  Wahret  Eure  heiligsten  GUter!" 

Den  Form,  hvorunder  denne  Inspiration  saa  Lyset  for 
en  halv  Snes  Aar  siden,  har  faaet  sin  faktiske  og  prakti- 
ske Verdensberettigelse  netop  nu.  Thi  Kejserens  Frem- 
syn fra  den  Tid  har  først  nu  faaet  sin  Bekræftelse.  De 
Folk  er  blinde,  som  ikke  kan  se,  at  der  er  en  gul  Fare  — 
den  Fare,  der  som  nævnt  udtrykkes  i  de  diskret  valgte 
Ord  og  lyder:  „Europas  Folk,  tag  vare  paa  Eders  helligste 
Goder!"  I  Virkeligheden  vil  Kejseren  have  sagt:  Pas  paa, 
der  er  Fare  paafærde.  Der  kan  komme  Anslag  igang  mod 
os,  de  hvide  Verdensbeherskere! 

Tilfældet  og  Skæbnen  vil,  at  der  for  Tiden  som  Stats- 
overhoveder i  begge  engelsktalende  Verdensriger  ogsaa 
sidder  betydelige,  ja  store  Mænd. 


163 


De  vil  Freden.  Præsidenten  har  allerede  gjort  sit  til  at 
skabe  den  efter  den  sidste  Krig,  Konge- Kejseren  har  formet 
en  storslaaet  Entente  med  den  Hensigt  at  undgaa  frem- 
tidige Fredsbrud.  For  Czaren,  den  store  Fredsidés  oprinde- 
lige Ophav,  er  al  Krig  vederstyggelig,  som  den  er  for 
Enhver,  hvem  Skæbnen  har  styrtet  i  de  organiserede 
Massemyrderiers  Runddans. 

De  hvide  Verdensherrer  staar  derfor  lykkeligvis  paa 
Verdensfredens  ideale  Standpunkt.  Men  samtidig  siger 
deres  Regeringer  og  Parlamenter:  „Endnu  kan  vi  ikke  af- 
ruste". 

Efter  mine  Begreber  kan  de  det  heller  ikke.  Men  af 
helt  andre  Grunde,  end  de  sædvanligt  fremsatte:  nemlig 
af  Hensyn  til  den  „gule  Fare",  mit  sidste  Emne. 

Det  er  ikke  min  Hensigt  at  ville  gøre  Propaganda  for 
nogen  Art  politisk  Opfattelse,  men  der  er  jo  Ting,  man 
ikke  godt  kan  tie  stille  med.  Lad  Europa  og  Amerika  der- 
for endelig  enes  —  for  at  holde  Sværdene  slebne,  og 
Kanonerne  blanke  og  Mandskab  beredt  til  eventuel  Ud- 
rykning imod  fem  Hundred  Millioner  Gule!  Thi  først  og 
fremmest  gælder  det  jo,  at  vi  Hvide  ikke  opløser  os  i  ind- 
byrdes Strid,  som  ikke  blot  Sultanerne  i  Konstantinopel 
og  Marokko,  men  ogsaa  Kejserne  i  Peking  og  Tokio  kan 
drage  Fordel  af  og  samle  Kræfter  fra.  Før  nogen  ved  det, 
er  Tænder  og  Kløer  groede  ud  paa  det  asiatiske  Rovdyr, 
der  forbinder  Elefantens  tungt  trampende  Egenskaber  med 
Tigerens  Hunger  efter  Kød  og  Tørst  efter  Blod. 

Jeg  vil  endelig  —  med  min  Medarbejders  Tilladelse  — 
have  Lov  til  at  fremhæve  hans  forandrede  Opfattelse  fra 
den  Dag,  han  forst  satte  Foden  paa  kinesisk  Jord  til  den 
Dag,  da  han  forlod  det  himmelske  Rige.  Han  kom  som 
ivrig  Ven  af  Japan,  men  boede  længe  nok  i  Østen  til  at 
danne  sig  en  selvstændig  Mening.  Enhver,  som  har  fulgt 

hans  Artikelserie  fra  først  til  sidst,  vil  have  lagt  Mærke 
til  en  væsentlig  forandret  Opfattelse  eller  et  andet  Syn, 
som  dog  bunder  i  den  ret  uforbeholdne  Erkendelse  af,  at 
der  er  noget,  som  hedder  den  gule  Fare,  den  allerstørste 
for  den  hvide  Verden.  Ganske  som  det  er  gaaet  ham,  er 
det  gaaet  andre  Europæere,  af  de  forskellige  Nationaliteter, 
fra  den  ringeste  Kontorist  til  den  fornemste  Diplomat,  ja  til 
selve  den  store  Afdøde,  Herbert  Spencer,  netop  bortgaaet 
under  Krigen.  Det  mægtige  Europa  har  fostret  farlige  Slan- 
ger ved  sin  Barm.  Det  bør  tage  Vare  paa,  at  disses  Gift- 
tænder ikke  voxer  ud. 

